ނަރަކައިގެ އަހުލުވެރިން ނަރަކައަށް ވެއްދޭ އިރަށް އެތަނުގެ ދޮރުތައް ބަންދުކުރެވޭނެވެ. އެތަނުން އެމީހުންނަށް ބަޔަކަށް ފެންނާނެ އެންމެ ބިރުވެރި މަންޒަރުތައް ފެންނާނެއެވެ. އެއާ ހިސާބުން އެމީހުން ދާއިމަށް ތިބޭނޭ ތަން ކަމުގައިވާ ނަރަކައަށް ހުށަހެޅޭނޭކަން އެމީހުންނަށް އެނގޭނެއެެވެ. ބަންދުކުރެވޭ ދޮރުތަކުން އަންގައިދެނީ މިތަނުން ދެން މިންޖުވުމެއް ނެތް ކަމެވެ. އެމީހުންގެ މި ހާލަތު\nބަންދުކުރެވިފައިވާ ދޮރުތަކެއްގެ ފަހަތުގައި ނިމުމެއްނެތް ޙަޔާތެއް...\nޢާޒިމް ޚާލިދު | 25 ޖުލައި 2014\nނަރަކައިގެ އަހުލުވެރިން ނަރަކައަށް ވެއްދޭ އިރަށް އެތަނުގެ ދޮރުތައް ބަންދުކުރެވޭނެވެ. އެތަނުން އެމީހުންނަށް ބަޔަކަށް ފެންނާނެ އެންމެ ބިރުވެރި މަންޒަރުތައް ފެންނާނެއެވެ. އެއާ ހިސާބުން އެމީހުން ދާއިމަށް ތިބޭނޭ ތަން ކަމުގައިވާ ނަރަކައަށް ހުށަހެޅޭނޭކަން އެމީހުންނަށް އެނގޭނެއެެވެ. ބަންދުކުރެވޭ ދޮރުތަކުން އަންގައިދެނީ މިތަނުން ދެން މިންޖުވުމެއް ނެތް ކަމެވެ. އެމީހުންގެ މި ހާލަތު ﷲ ސުބުޙާނަހޫ ވަތަޢާލާ ސިފަކުރައްވާފައިވަނީ މިފަދައިންނެވެ.\n[وَالَّذِينَ كَفَرُوا بِآيَاتِنَا هُمْ أَصْحَابُ الْمَشْأَمَةِ] [عَلَيْهِمْ نَارٌ مُّؤْصَدَةٌ] سورة البلد 19-20\nމާނައީ: "އަދި ތިމަންރަސްކަލާނގެ އާޔަތްތަކަށް ކާފިރު ވި މީހުންނީ، އެއީ ވާތްފަރާތުގެ މީހުންނެވެ. އެއުރެންނަށް ހުރީ، ބަންދުކުރައްވާފައިވާ ނަރަކަޔެވެ."\nމި ޢަޛާބު ސިފަކުރައްވާ ﷲ ސުބުޙާނަހޫ ވަތަޢާލާ ވާޙީކުރައްވާފައިވެއެވެ.\n[وَلَا يَحْزُنكَ الَّذِينَ يُسَارِعُونَ فِي الْكُفْرِ ۚ إِنَّهُمْ لَن يَضُرُّوا اللَّـهَ شَيْئًا ۗيُرِيدُ اللَّـهُ أَلَّا يَجْعَلَ لَهُمْ حَظًّا فِي الْآخِرَةِ ۖ وَلَهُمْ عَذَابٌ عَظِيمٌ]\nމާނައީ: ކާފިރު ވުމުގައި، އަވަސްވެގަންނަ މީހުން ކަލޭގެފާނު ހިތާމަވެރި ކުރުވިޔަ ނުދެއްވާށެވެ! ހަމަކަށަވަރުން، އެއްވެސްކަމަކުން އެއުރެންނަކަށް اللَّه އަށް ގެއްލުމެއް ނުދެވޭނެތެވެ. اللَّه އިރާދަކުރައްވަނީ، އެއުރެންނަށް އާޚިރަތުގައި އެއްވެސް ނަޞީބެއެއް ނުލެއްވުމަށެވެ. އަދި، އެއުރެންނަށް ބޮޑުވެގެންވާ ޢަޛާބު ހުށްޓެވެ.\nނަރަކައިގެ ޢަޛާބަކީ ކިތަންމެވަރަކަށް ސިފަކޮށްދިން ކަމުގައިވީނަމަވެސް އިންސާނުންގެ ސިކުނޑިއަށް އެންމެ ފުރިހަމައަށް ވިސްނައިގަނެވޭނެ ޢަޛާބެއްނޫނެވެ. އެއަށްވުރެ އެނަރަކައިގެ ޢަޛާބު ގަދަފަދަ ވެގެންވެއެވެ. ﷲ ސުބުޙާނަހޫ ވަތަޢާލާ އަޅުގަނޑުމެން އެންމެން ނަރަކައިގެ ވޭންދެނިވި ޢަދާބުން ސަލާމަތްކުރައްވާށިއެވެ!\n! آمين رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ


ބައްޕަ ދަރިންނާއެކު ގިނަ ވަގުތު ހޭދަކުރާނަމަ އެކުދިންނަށް އެތައް ފައިދާއެއް ކުރޭ – Haftha\nTue, 27 October, 2020, 5:46 am\nބައްޕަ ދަރިންނާއެކު ގިނަ ވަގުތު ހޭދަކުރާނަމަ އެކުދިންނަށް އެތައް ފައިދާއެއް ކުރޭ\nދަރިން ބެލުމަކީ ދެމަފިރިންގެ ބޮލުގައި އެޅިފައިވާ ޒިންމާއެކެވެ. ނަމަވެސް މިއަދު ބައެއް މީހުންނަށް ވިސްނިފައިވަނީ އެއީ ހަމައެކަނި މަންމަމެންގެ ޒިންމާއެއްގެ ގޮތުގަ އެވެ. އެއީ އަންހެނުން ކުރަންޖެހޭ ކަމެއްގެ ގޮތުގަ އެވެ. ދަރިންނާއެކު ވަގުތު ހޭދަކޮށް، އެކުދިން އުފާކޮށްދިނުމަކީ ވެސް ހަމައެކަނި މަންމަގެ ކަމެއްގެ ގޮތުގައި ގަބޫލުކުރާ ކިތަންމެ މީހަކު އުޅެ އެވެ.\nއޭގެ އިތުރުން ދަރިން ތަރުބިއްޔަތު ކުރުމަކީ ފިރިހެނުންނަށް ކުރެވޭނެ ކަމެއް ނޫން ކަމަށް ދެކޭ މީހުން ވެސް ވަކި މަދެއް ނޫނެވެ. ގިނަ މީހުންނަށް މިއަދު ވިސްނިފައިވަނީ ދަރިން ދެކެ ބޮޑަށް ލޯބި ވަނީ އަދި ދަރިންނާ ބޮޑަށް އަޅާލަނީ ވެސް މަންމައިން ކަމަށެވެ. މި ވިސްނުން މިގޮތަށް އައުމުގައި އަޅުގަނޑުމެން ކިޔާ ފޮތްތަކާއި ބަލާ ފިލްމުތަކާއި ފެންނަ މަންޒަރުތައް ވަރަށް ބޮޑުރޯލެއް އަދާ ކުރެ އެވެ.\nބައްޕައާއެކު ގިނަވަގުތު ހޭދަކުރާ ކުދިންގެ ވިސްނުން ރަނގަޅު\nދަރިންނާއެކު ވަގުތު ހޭދަކުރުމަކީ ބައެއް ބައްޕައިންނަށް ލިބޭ އުފަލެއް ކަމުގައި ވިޔަސް ދަރިންނަށް ވަގުތު ނުދެވޭ ބައްޕައިން ތިބޭ ކަމަށް ގަބޫލު ކުރަންޖެހެ އެވެ. އަދާކުރާ މަސައްކަތުގެ ގޮތުން ނުވަތަ އުޅެންޖެހޭ ގޮތެއްގެ ސަބަބުން ނަމަވެސް ދަރިންނާއެކު ވަގުތު ހޭދަ ނުކުރެވުމީ އެކަމުގެ ސަބަބުން އެތައް ފައިދާ ތަކަކުން ދަރިން މަޙުރޫމުވާ ކަމެކެވެ. މިގޮތުން ދަރިންގެ ވިސްނުން ފުރިހަމަވުމުގައި ބައްޕައިންގެ ދައުރު ބޮޑު ކަމަށް ދިރާސާތަކުން ދައްކަ އެވެ. އެގޮތުން ބައްޕައާއެކު ގިނަވަގުތު އުޅޭ އެއް އަހަރަށްދާ އުމުރުގެ ކުދިން، ބައްޕައާއެކު ވަގުތު ހޭދަނުކުރާ އެ އުމުރުގެ ކުދިންނަށްވުރެ ވިސްނުން މާބޮޑުތަން ވެސް ރަނގަޅެވެ. އަދި ބައްޕައާއެކު ގިނަ ވަގުތު ހޭދަކުރާ ކުދިންގެ އުމުރުން ތިން އަހަރަށް ދާއިރު، ވިސްނުން ފުޅާވެ، މައްސަލަތައް ފަސޭހައިން ހައްލުކޮށް، އައިކިއު (ވިސްނުން ދެނެގަތުމުގެ ޓެސްޓު) އިން މަތިން ހޯދާކަން ފާހަގަކުރެވޭ ކަމަށް ވެސް ދިރާސާތަކުން ދައްކަ އެވެ.\nބައްޕައާއެކު ގިނަ ވަގުތު ހޭދަކުރާ ކުދިންގެ ނަތީޖާ ރަނގަޅު\nބައްޕައާއެކު ގިނަވަގުތު ހޭދަކުރާ ދަރިންވަރުންގެ ވިސްނުން ރަނގަޅުވުމީ އެ ދަރިވަރުންގެ ނަތީޖާއަށް ވެސް އޭގެ އަސަރު ކުރާނެ ކަމެކެވެ. މިގޮތުން ބައްޕައާއެކު ގިނަ ވަގުތު ހޭދަ ކުރާ ކުދިން ސްކޫލަށް ދާހިތްވާލެއް ބޮޑުވުމާއި އިތުރު ޙަރަކާތްތަކުގައި ބައިވެރިވާހިތްވުމާއި ސްކޫލަށް ގަވައިދުން ހާޒިރުވާކަން ފާހަގަކުރެވޭ ކަމަށް ދިރާސާތަކުން އެނގެ އެވެ. އެކަމުގެ ނަތީޖާއަކީ ދަރިވަރުންގެ ޢިލްމީ ނަތީޖާ ރަނގަޅުވުމެވެ. ސައިންސްވެރިން ވިދާޅުވާ ގޮތުން ބައްޕައާއެކު ގިނަވަގުތު ހޭދަކުރާ ކުދިންގެ ކިޔެވުމުގެ ނަތީޖާ ބައްޕައާއެކު ގިނަ ވަގުތު ހޭދަ ނުކުރާ ކުދިންނަށްވުރެ ރަނގަޅެވެ. ހާއްސަކޮށް މުވާސަލާތުކުރުމާއި ހިސާބު ޢިލްމަށް މޮޅުކަން ފާހަގަކުރެވޭކަމަށް ސައިންސްވެރިން ވިދާޅުވެ އެވެ.\nބައްޕައާއެކު ގިނަ ވަގުތު ހޭދަކުރާ ކުދިން ކުރިމަގާމެދު މާބޮޑަށް ވިސްނާ\nތަޢުލީ މީގޮތުން ކުއްޖާ މޮޅުވުމަކީ ކުއްޖާގެ ކުރިމަގު އުޖާލާވާނެ ކަމެކެވެ. ފަސޭހަކަމާއެކު ވަޒީފާ ލިބުމަށް މަގުފަހިވާނެ ކަމެކެވެ. ކާމިޔާބުކަމާއެކު ވަޒީފާ އަދާކޮށްފައިވާ ގިނަ މީހުން ވަޒީފާ އަދާކޮށްފައިވަނީ އެންމެ ކުޑައިރުއްސުރެއް ވެސް އެ ވަޒީފާތަކަށް ޝައުގުވެރި ވެގެންނެވެ. ކުރިއަށްދާނެ ދާއިރާއެއް ކަނޑައެޅި އެ އުންމީދުތަކާއެކު މަސައްކަތްކޮށްގެނެވެ. ދިރާސާތަކުން ދައްކާ ގޮތުގައި ބައްޕައާއެކު ގިނަވަގުތު އުޅޭ ކުދިންނަށް ކެރިއަރު އިހްތިޔާރު ކުރުމަށް ފަސޭހަވެ އެވެ. އަދި އިގުތިޞާދީ ކަންކަމަށް ދަރިން ލޯހުޅުވޭލެއް ބޮޑުވެ، ވަޒީފާ އަދާކުރުމުގެ ރޫޙު އެކުދިންގެ ހިތުގައި ވަރަށް ބޮޑަށް އުފެދޭ ކަމަށް ދައްކަ އެވެ. މިކަންކަމަކީ ދަރިންގެ ކުރިމަގު އުޖާލާވެނެ ކަންކަމެވެ. އެކުދިންގެ ކުރިމަގު އުޖާލާކޮށްދޭނެ ކަންކަމެވެ.\nބައްޕައާއެކު ގިނަ ވަގުތު ހޭދަކުރާ ކުދިންގެ އިޖްތިމާއީ ގުޅުން މާ ބަދަހި\nބައްޕައާ އެކު ގިނަވަގުތު ހޭދަކުރުމަކީ އިދިކީލި އިހުސާސްތަކުން ކުދިން ދުރުކޮށްދޭ ކަމަކަށްވާއިރު، އެކަމުގެ ސަބަބުން ރައްޓެހިންނާ އޮންނަ ގުޅުން ބަދަހި ކޮށްދެ އެވެ. ކުދިންނާ ޖެހޭ މައްސަލަތައް މަދުވެ އަމިއްލައަށް ކަންކަންކުރުމުގެ ހިތްވަރު ލިބި، އަނެކާގެ އެހީތެރިކަން ބޭނުންވާ ހާލަތްތަކުގައި ފަސޭހަކަމާއެކު އެހީތެރިކަން ހޯދާކަން ފާހަގަ ކުރެވޭ ކަމަށް ސައިންސް ވެރިން ވިދާޅުވެ އެވެ. އަދި ބައްޕައާއެކު ގިނަވަގުތު ހޭދަކުރާ ކުދިން އެހެން މީހުންނާ ގުޅި، ކަންކަމުގައި ބައިވެރިވާ މިންވަރު އިތުރެވެ. އަދި އެކުވެރިންނާ އޮންނަގުޅުން ރަނގަޅުވެ، ރަނގަޅު ރަޙުމަތްތެރިން އިހްތިޔާރުކުރުމުގެ ފުރުސަތު ބޮޑުވެ، ކުދިންގެ މަގުބޫލުކަން ފަސޭހަކަމާއެކު ހޯދެ އެވެ. މިކަންކަމުގެ ސަބަބުން އިޖަތިމާއީ ގުޅުންތައް ހަރުދަނާވެ މުޖުތަމަޢުގެ ކަންކަމުގައި ބައިވެރިވާ މިންވަރު އިތުރުވެ އެވެ.\nއެހެންކަމުން ކޮންމެ މަންމަ އަކާއި ބައްޕައަކު ވެސް ކުދިންނަށް ވަގުތު ދިނުމަށް ސަމާލުވުމަކީ މުހިންމު ކަމެކެވެ. އެކުދިން ހިތްހަމަޖައްސާލުމަކަށް އެކަންޏެއް ނޫނެނެވެ. އެކުދިން އުފާކޮށްދިނުމަށް އެކަންޏެއް ނޫނެވެ. ދަރިންގެ ކުރިމަގު އުޖާލާކޮށް، ކާމިޔާބު ހަޔާތެއް ދަރިންނަށް ހޯދައި ދިނުމަށްޓަކަ އެވެ.


BREAKING NEWS: Gondi Vihkun Manaakuri Gaanoon Uvaalan Hushaelhi Bill Majilis Ah Balaigenfi - Vaguthu\nގޮނޑި ވިއްކުން މަނާކުރި ޤާނޫނު އުވާލަން ހުށަހެޅި ބިލް މަޖިލީހަށް ބަލައިގެންފި\nރައްޔިތުން މަޖިލީހުގެ ޖަލްސާއެއް ކުރިއަށް ދަނީ – ފޮޓޯ: މަޖިލިސް\nރައްޔިތުން މަޖިލީހުގެ މެންބަރުން އަމިއްލަ ފައިދާ އާއި މަންފާ ހޯދަން ޕާޓީ ބަދަލު ކުރަމުން އައި އައުން ނިމުމަކަށް ގެނައި "އެންޓި ޑިފެކްޝަން ޤާނޫނު" އުވާލަން ހުށަހެޅި ބިލް މަޖިލީހަށް ބަލައިގެންފިއެވެ.\nމިއަދު އޮތް މަޖިލިސް ޖަލްސާގައި އެންޓި ޑިފެކްޝަން ޤާނޫނު އުވާލުމަށް ހުށަހެޅި ބިލް ބަލައިގަންނަން 30 މެންބަރަކު ވޯޓް ދެއްވިއެވެ. ޤާނޫނު އުވާލުމަށް ހުށަހެޅި ބިލް ބަލައިގަންނަން ނުފެންނަ ކަމަށް ވޯޓް ދެއްވީ އެންމެ ހަތަރު މެންބަރުންނެވެ.\nރައްޔިތުން މަޖިލީހުގެ މެންބަރުން އަމިއްލަ ފައިދާ އާއި މަންފާ ހޯދަން ޕާޓީ ބަދަލު ކުރަމުގެ ފުރުސަތު ފަހި ކުރުމަށް އެންޓި ޑިފެކްޝަން ޤާނޫނު އުވާލުމުގެ ބިލް މަޖިލީހަށް ހުށަހެޅުއްވީ ވިލުފުށީ ދާއިރާގެ މެންބަރު ރިޔާޒް ރަޝީދެވެ.\nބިލު ހުށަހަޅުއްވަމުން ރިޔާޒު ވިދާޅުވީ، ބިލު ހުށަހަޅަން ޖެހުނު އެންމެ ބޮޑު އެއްސަބަބަކީ ގޮނޑި ގެއްލުނުކަމަށް ބުނާ މެންބަރުންގެ ހައްގުތައް ގެއްލިފައި އޮތުމަށްފަހު އެ މެންބަރުންގެ ގޮނޑި ނުގެއްލޭކަމަށް ސުޕްރީމު ކޯޓުން ނިންމާފައިވުން ކަމަށެވެ. އެ ގާނޫނު އެގޮތަށް އޮތްނަމަވެސް އެމެންބަރުންގެ ގޮނޑި ނުގެއްލޭނެ ކަމަށް ރިޔާޒު ވިދާޅުވިއެވެ.\n"މެންބަރުންގެ ގޮނޑި ގެއްލޭނެ އުސޫލުތަކަކީ ކޮބައިކަން ގާނޫނު އަސާސީގެ 74 ވަނަ މާއްދާގައި ވަރަށް ސާފުއިބާރާތުން ލިޔެފައި އެބައޮތް. މި ބިލު އޮތުމުގެ ސަބަބުން މަޖިލީހުގެ މެންބަރުން އަދާކުރަންޖެހޭ މަސްއޫލިއްޔަތު އަދާނުކުރެވޭކަން އެއީ ވަރަށް ސާފުކޮށް އެނގެން އޮތްކަމެއް،" ރިޔާޒު ވިދާޅުވިއެވެ.\nރިޔާޒު ވިދާޅުވީ، ވެރިކަމުގައި ހުންނަ މީހަކު ވެރިކަން ކުރަން ދަސްކުރަންޖެހޭނެ ކަމަށެވެ. "އުނދަގޫ މަރުހަލާތައް އަންނާނެ. އެ ހުރިހާ މަރުހަލާއަކަށް ކެރިގެން ކުރިމަތިލާ ހައްލުކޮށްގެން ކުރިއަށްދާން ދަސްކުރަން ޖެހޭނެ" ރިޔާޒު ވިދާޅުވިއެވެ.\nއެންޓި ޑިފެކްޝަން ޤާނޫނު އުވާލުމަށް މަޖިލީހަށް ހުށަހެޅުމުން ގިނަ ރައްޔިތުން ގެންދަނީ ވަރަށް ބޮޑަށް ކަންބޮޑުވުން ފާޅުކުރަމުންނެވެ.\nސަރުކާރުގެ ފަރާތުން މަޖިލީހަށް އަށް ބިލެއް ހުށަހަޅައިފި\nނަފްރަތުގެ ބިލާ އެކު "އިންޑިއާ އައުޓް" އަށް ގޮވުން ވެސް ކުށަކަށް ވާނެ!\nލާދީނީ ބިލް ދިރާސާކުރަން މިރޭ ފަށަނީ\nއޮކްޓޯބަރ 31, 2018 12:14\nމަޖީލީސް ވިޔަފާރި ފެށުނީ.... މަރުހަބާ\nއޮކްޓޯބަރ 31, 2018 12:27\nއެއްމެ 30 މެމްބަރުން؟ ކޮބާ ބާކީ ތިބި ބޮކިތައް؟\nއޮކްޓޯބަރ 31, 2018 12:28\nސުބުހާނަﷲ! މާތްﷲ މި ދިވެހިއުންމަތުގެ އެންމެހާ އަޚުންނާއި އުޚުތުންނަށް ހެޔޮވިސްނުން މިންވަރުކުރައްވާށި. އާމީން\nއޮކްޓޯބަރ 31, 2018 14:22\nއަޅެ މީ ގޮނޑި ވިއްކާ ވިޔަފާރި ކުރަން ބައިތިއްބާފަ ތިބި ބައެއްތަ؟ ދިވެހިން މިމީހުނައް ވޯޓު ދިނީ ކީއްކުރަންކަން އަޅުގަނޑަށް ބުނެދޭނެ މީހަކު އެބަހުރިބާ؟؟؟\nއޮކްޓޯބަރ 31, 2018 16:57\nމިހާރު ތިވީގޮތުން މެމްބަރުންނަށް އެމީހުންގެ ގޮނޑި ނީލަން ފިހާރާގަޔާއި އީބޭގައި ޖަހައިގެންވެސް އެންމެ މަތީ އަގެއް ހުށައެޅި ފަރާތަކަށް ވިއްކާލެވޭނެ! .......... އެވެނި މިވެނި މީހެއްގެ ކަރަޕްޝަނޭ ގޮވާ މީހުންގެ ހާލު ހުރިގޮތް ތި ފެންނަނީ!\nއޮކްޓޯބަރ 31, 2018 21:29\nފާޅުކަންބޮޑު ގޮތެއްގައި ނުރައްކާތެރި ޖަރީމާއެއް ހިންގާއިރު، އެކަކު އަނެކަކަށް މަޖިލީހުގެ ތެރެއިންވެސް އެކަމަށް މަގުފަހިކޮށްދޭތީ ހިތާމަކުރަމެވެ.\nއޮކްޓޯބަރ 31, 2018 22:47\nހީވަނީ މިމައްސަލަ ކުރިމަތިވާން މެދުވެރިވީ ޒަމާނުއްސުރެ ދިވެހިން އާދަޔާޚިލާފަށް ކަނޑުމަސްކެއުމުގެ ސަބަބުންކަމައް ބެލެވޭ. ގައުމުގެ ބޮޑެތިކަންކަން ނިންމާ ގައުމުބިނާކުރުމުގަ މުހިންމު ދައުރެއް އަދާ ކުރާ މުއައްސަސާއެއްގަ މިހިމެނޭ މަޖިލިސް މެމްބަރުން ގެތެރޭ ތިބޭ މީހުންގަ ހުންނަން ޖެހޭޝަރުތުތަކެއް އެކަށައަޅާ އަދިތައުލީމީ ފެންވަރުހުންނަންޖެހޭ ކަންދިވެހި އެންމެހާރައްޔިތުން ކަނޑައަޅާ ޕެޓިޝަންއެއް ރައްޔިތުންމަޖިލީހައް ހުށައަޅަން ފެނޭ. ފުޓުބޯޅަ މެޗެއްކުޅެލާ ފިލްމެއްކުޅެލާފަ އަނެއްދުވަހު މީހުންގެ ސަމާލްކަން މިގޮތުންހޯދާގަންނަ މީހުންނައް ގައުމުގެ މިމުހިންމުމުއައްސަސާއިންޖާގަދީ ފުރުސަތުދިނުން ހުއްޓާލަންފެނޭ. ހާހުންގުނާލެވޭ ޕީއެޗްޑީފާސް އޮތް ދިވެހިޒުވާނުން މިއަދު މިގައުމުގަ އެބަތިބި. އެއުޅޭ އެބޫޅެމިބޫޅެ މީހުން ކުރިމަތިލުމުގެ ކުރީގަ ތައުލީމުލިބިގެންތިބި އެންމެހާދިވެހިޒުވާނުން ގޮނޑިތަކަށް ކުރިމަތިލުމައް ގޮވާލަން.\nނޮވެމްބަރު 1, 2018 23:49\nތިޔަކަންތަށް ކުރާނެ.އެނީހުންގެ ޖީބަށް ގިނަވާނެ ގޮތެއްއެމީހުންވެސް ބަލާނެ.ރައްޔިތުން ތިބެންޖެހޭނީ ފެލިފެލި ތިބެން


21 aharah fahu bathalaa Tabu ah Director Mahesh Manjrekarge film eh - vNews.mv\n21 އަހަރަށްފަހު ބަތަލާ ތާބޫއަށް ޑައިރެކްޓަރު މަހޭޝް މަންޖްރޭކަރުގެ ފިލްމެއް\nމަރިޔަމް ޝާހިދާ 24 September 2021, 18:06\n2000 ވަނަ އަހަރު ރިލީޒްވި ކާމިޔާބު ފިލްމު "އަސްތިތްވާ" އަށްފަހު 21 އަހަރުފަހުން ޑައިރެކްޓަރު މަހޭޝް މަންޖްރޭކަރްއާއެކު "ވައިޓް" ނަމަކަށް ކިޔާ ފިލްމެއްގެ މަސައްކަތް ފެށުމަށް ބަތަލާ ތާބޫއާ މަޝްވަރާ ކުރެވެމުންދާ ކަމަށް ރިޕޯޓުތައް ބުނެފިއެވެ.\nމަރާޓީ ބަހުންނާއި ހިންދީ ބަހުން އުފެއްދި ފިލްމު "އަސްތިތްވާ" އަކީ، އެއަހަރުގެ އެންމެ މޮޅު ފީޗަރ ފިލްމުގެ އެވޯޑްވެސް ކްރިޓިކުން ދީފައިވާ ފިލްމެވެ.\nސަންދީޕް ސިންގް އަދި ރާޖް ޝަނާލިޔާ އުފައްދާ ފިލްމު "ވައިޓް" އަކީ ވަރަށް ވަރުގަދަ މެސެޖަކާއެކު ގެނެސްދޭ ޑްރާމާ ފިލްމެކެވެ.\nފިލްމު މައިގަނޑުގޮތެއްގައި ބިނާކޮށްފައިވަނީ އިންޑިއާގެ ހުވަފަތް އަންހެނެއްގެ ހަޔާތް ބިނާވެފައިވާ ގޮތުގެ މައްޗަށެވެ.\nއިންޑިއާގެ ސަގާފަތުގައި އޮންނަގޮތުން ފިރިމީހާ މަރުވެ ހުވަފަތްވާ އަންހެނުންނަކީ، ވަރަށް ގިނަ ކަންތައްތަކުން މަހުރޫމުކުރުވާ ބައެކެވެ.\nއެގޮތުން އެންމެ ފާހަގަކޮށްލެވޭ އެއްކަމަކީ ފިރިމީހާ މަރުވުމާއެކު އަންހެންމީހާ ލާންޖެހޭ ހުދުކުލައިގެ ސާޅީ ނުވަތަ ހުދުކުލައިގެ ސަލްވާރް ކަމީޒްއެވެ.\nފިލްމުގެ ނަމަކަށް "ވައިޓް" ކިޔާފައިވަނީވެސް އެވިސްނުމާ ވީހާވެސް އެއްގޮތްކުރުމުގެ ގޮތުން ވަރަށް ގިނަ ބައެއްގެ މެދުގައި ބަހުސް ކުރުމަށްފަހު ކަމަށްވެސް ރިޕޯޓުތައް ބުނެއެވެ.\nޑައިރެކްޓަރު މަހޭޝްއާއި ބަތަލާ ތާބޫ މިފިލްމުގެ ސްކްރިޕްޓާ ބެހޭގޮތުން މަޝްވަރާ ކުރަމުންދާތާ މިހާރު ދުވަސްކޮޅެއް ވެފައިވާއިރު މިއީ ނެޝަނަލް އެވޯޑް ހޯދާފައިވާ މަހޭޝްއާއެކު ތާބޫ މަސައްކަތް ކުރާނެ ތާރީޚީ2ވަނަ ފިލްމަށް ވާނެއެވެ.\nފިލްމާ ގުޅޭގޮތުން ކުރެވޭ މަޝްވަރާތައް ކާމިޔާބުވެއްޖެނަމަ މިފިލްމުގެ ޝޫޓިންގް އަންނަ އަހަރުގެ ހޫނު މޫސުމުގައި ފަށަން ރާވާފައިވާ ކަމަށްވެސް ފިލްމީ ރިޕޯޓުތައް ބުނެއެވެ.\nފިލްމާއި ގުޅެން ބަތަލާ ތާބޫވެސް ޝައުގުވެރިކަން ފާޅުކޮށްފައިވާއިރު ފިލްމުގެ ޝެޑިއުލް ރޭވުމަށް ހަމަޖެހިފައިވަނީ ތާބޫ މިވަގުތު މަސައްކަތްކުރާ ފިލްމުތަކުގެ ޝޫޓިން ޝެޑިއުލްއަށް ފުށުނާރާ ގޮތަށެވެ.\nތާބޫގެ އިތުރުން ޑައިރެކްޓަރު މަހޭޝްވެސް މިވަގުތު އަވަދިނެތި އުޅެނީ އެކްޓަރު ސަލްމާން ޚާންއާއި އޭނާގެ ޅިޔަނު އަޔުޝްމާން ޝަރްމާގެ ކުރިއަށް އޮތް ފިލްމު "އަންތިމް" ރިލީޒްކުރުމުގެ މަސައްކަތުގައެވެ.\nކުރިޔަށްއޮތް2މަހެއްހާ ދުވަހުގެތެރޭ މިފިލްމު ރިލީޒްކުރުމަށް ހަމަޖެހިފައިވާއިރު ފިލްމު ރިލީޒްކުރާނެ ވަކި ތާރީޚެއް އަދި އިއުލާނުކޮށްފައެއް ނުވެއެވެ.\nމިވަގުތު ބަތަލާ ތާބޫ އަވަދިނެތި މަސައްކަތް ކުރަމުންދަނީ އަނީސް ބަޒްމީ ޑައިރެކްޓްކުރާ ހެއްވާމަޖާ ބިރުވެރި ފިލްމު "ބޫލް ބުލައްޔާ-2" ގެ ޝޫޓިންގްގައެވެ. ތާބޫގެ އިތުރުން މިފިލްމުން ދެން ފެނިގެންދާނީ ބަތަލާ ކިއާރާ އަދްވާނީ އަދި އެކްޓަރު ކަރްތިކް އަރްޔާންއެވެ.


Party thah hingaa gothaa medhu hinhamanujehun faalhukoh faisaa dhinun faskoffi | Mihaaru\nއިލެކްޝަންސް ކޮމިޝަންގެ ބައެއް މެމްބަރުން ބައްދަލުވުމެއްގައި: ފައިސާ ނުދީގެން ޕާޓީތަކުން ކުރާ ޝަކުވާތަކަށް އެ ކޮމިޝަނުން މިއަދު ވަނީ ހަރުކަށިކޮށް ޖަވާބުދީ ސިޓީ ފޮނުވާފައި.\nޕާޓީތައް ހިންގާ ގޮތާ މެދު ހިތްހަމަނުޖެހުން ފާޅުކޮށް ފައިސާ ދިނުން ފަސްކޮށްފި\n12 އޮކްޓޯބަރ 2016 - 12:19 30 comments\nދައުލަތުގެ ބަޖެޓުން ސިޔާސީ ޕާޓީތަކަށް ކަނޑައަޅައި މި އަހަރުގެ ފުރަތަމަ ތިން މަސް ދުވަހުގެ ތެރޭގައި ދޭން ޖެހޭ ފައިސާ ދިނުން ލަސްވެގެން ޕާޓީތަކުން ކުރި ޝަކުވާތަކަށް ހަރުކަށި ރައްދެއް ދީ، ކޮމިޝަނުން ވަނީ ޕާޓީތަކަށް ސިޓީއެއް ފޮނުވައިފަ އެވެ.\nސިޔާސީ ޕާޓީތަކުގެ ގާނޫނާއި އަސާސީ ގަވާއިދުތަކާ ހިލާފުވެ ޕާޓީތައް ހިންގާ ގޮތާ މެދު އެ ކޮމިޝަނުން ކަންބޮޑުވާ ކަމަށް ބުނެ އެ ސިޓީގައި ކަންތައްތަކެއް ފާހަގަކޮށްފައިވެ އެވެ.\nފުރަތަމަ ކަމެއްގެ ގޮތުގައި ފާހަގަކޮށްފައި ވަނީ، ބައެއް ސިޔާސީ ޕާޓީތަކުގެ އިސް މަގާމު ހުސްވެފައިވާއިރު ވެސް އެ މަގާމަށް ބޭފުޅަކު އިންތިހާބުކޮށްފައި ނުވުމެވެ. އެހެންވެ، ޕާޓީގެ މުހިއްމު ބޮޑެތި ހަރަދުތައް ކުރުމުގައި ކަން ކުރަނީ ރަނގަޅަށްތޯ އާއި އިސްވެ ބަލަހައްޓާ ފަރާތެއް ނެތި ދާ ކަމަށާއި މި ކަންކަމުގެ ޝަކުވާ ހުށަހަޅަމުންދާ ކަމަށް އިލެކްޝަނުން ބުންޏެވެ.\nމިއީ، އެމްޑީޕީ އާއި އަދާލު ޕާޓީ އަށް ނިސްބަތްކޮށް އެ ކޮމިޝަނުން ބުނެފައިވާ ވާހަކައެއް ކަމަށް ބެލެވެ އެވެ.\nސިޔާސީ ޕާޓީތަކުގެ ގާނޫނަށް ގެނައި އިސްލާހާ ގުޅިގެން އެ ދެ ޕާޓީގެ ރައީސުންގެ ގޮތުގައި ތިއްބެވި ކުރީގެ ރައީސް މުހައްމަދު ނަޝީދާއި އިމްރާން އަބްދުﷲގެ މަގާމު ހުސްވެފައިވާ ކަމަށް އިލެކްޝަންސް ކޮމިޝަނުން ވަނީ ބުނެފަ އެވެ.\nއެ ކޮމިޝަނުން ބުނީ ޕާޓީތަކުގެ އަސާސީ ގަވާއިދާ ހިލާފުވެ އިންތިހާބީ މަގާމުތަކަށް ވެސް ބޭފުޅުން އައްޔަން ކުރަނީ އިންތިހާބަކާ ނުލައި، އަމިއްލަ އަށް ފެންނަ ގޮތަކަށް ކަމަށެވެ. އަދި ބައެއް މަގާމުތައް ހުސްވެ، ގިނަ ދުވަސްތަކެއް ވެފައިވާއިރު އިންތިހާބު ނުބޭއްވުމާއި އިންތިހާބީ މަގާމުތަކަށް މީހުން ހޮވާއިރު ވެސް އޮޅުވާލައި މަކަރު ހަދާ ކަމުގެ ޝަކުވާ ލިބޭ ކަމަށް ސިޓީގައިވެ އެވެ.\nވެރިކަން ކުރާ ޕާޓީ، ޕީޕީއެމަށް އަމާޒުކޮށް ބުނީ، ބައެއް ސިޔާސީ ޕާޓީތަކުގެ އިސް ފަރާތްތަކުން ވަނީ ލޯކަލް ކައުންސިލް އިންތިހާބުގެ މަސައްކަތް ކުރިއަށް ގެންދަން ކަނޑައަޅާފައިވާ ކޮމެޓީގެ ބާރު ކަނޑުވާލައި، ކޮމެޓީތަކުގެ ބައްދަލުވުންތައް ބޭއްވުމުގެ ފުރުސަތު ވެސް ނުދީ ހިފަހައްޓަވާފައި ކަމަށެވެ.\n"..ޕާޓީގެ ކައުންސިލް ބައްދަލުވުމެއް ވެސް ބޭއްވިޔަ ނުދޭ ކަމުގެ ޝަކުވާ މި ކޮމިޝަނަށް ދަނީ ލިބެމުންނެވެ،" ޕީޕީއެމްގެ ރައީސް މައުމޫން އަބްދުލްގައްޔޫމަށް ނިސްބަތްކުރައްވައި އިލެކްޝަންގެ ސިޓީގައިވެ އެވެ.\nޕީޕީއެމްގެ ކައުންސިލް ބާއްވަން މައުމޫން ހުރަސްއަޅުއްވަމުން ގެންދަވާ ކަމަށް ބުނެ، ރައީސް އަބްދުﷲ ޔާމީން ފެކްޝަނުގެ މީހުން ވަނީ އެ މައްސަލަ ކޯޓަށް ވެސް ވައްދައިފަ އެވެ.\n"މި ކަންކަން މި ދެންނެވި މަގަށް ހުރުމުގެ ސަބަބުންނާއި ބައެއް ސިޔާސީ ޕާޓީތަކުން ހަރަދުކުރާ ގޮތް ބަލަހައްޓާނެ އިސް ވެރިއަކު ނެތުމާއި ހަރަދުކުރުމުގައި ހަރުދަނާ ކަމެއް ނެތި ހިތުހުރި ގޮތަކަށް ކަންކަން ކުރަމުންދާ ކަމުގެ ޝަކުވާ ލިބިފައިވާތީ ސިޔާސީ ޕާޓީތަކަށް ފައިސާ ދޫކުރުމުގައި ދަތިތަކެއް މިހާރު ވަނީ ކުރިމަތިވެފަ އެވެ،" ސިޓީގައިވެ އެވެ.\nއިލެކްޝަނުން ފާހަގަކޮށްފައިވާ ގޮތުގައި، ސިޔާސީ ޕާޓީތައް ހިންގާ ގޮތް ބަލައި މޮނިޓާކޮށް ހެދުމަކީ ގާނޫނުގެ ދަށުން އެ ކޮމިޝަންގެ މައްޗަށް ލާޒިމްކޮށްފައިވާ ކަމެކެވެ. އަދި ޕާޓީތައް ހިނގަނީ އަސާސީ ގަވާއިދާ އެއްގޮތަށްތޯ ބެލުމަކީ ވެސް އެ ކޮމިޝަނުން ކުރަން ޖެހޭ ކަމެއް ކަމަށެވެ.\n"މީގެ އިތުރުން ދައުލަތުގެ ބަޖެޓުން ސިޔާސީ ޕާޓީތަކަށް ފައިސާ ދިނުމުގެ އަސްލު މަގުސަދު ހާސިލްވޭތޯ ބެލުމަކީ ވެސް މި ކޮމިޝަނުން ފައިސާ ދިނުމުގައި ބަލަން ޖެހޭ ކަމެއް ކަމުގައި ވެސް ދެކެމެވެ،" ކޮމިޝަންގެ ސިޓީގައިވެ އެވެ.\nސިޓީ ނިންލާމަލުން، ޕާޓީތަކަށް ފައިސާ ދިނުން ލަސްކޮށްފައިވާ ކަމަށް ބުނެފައިވީ ނަމަވެސް ފައިސާ ދޭނެ މުއްދަތެއް ހާމަކޮށްފައެއް ނުވެ އެވެ.\nސިޔާސީ ޕާޓީތައް ހިންގާ ގޮތާ މެދު އިލެކްޝަންސް ކޮމިޝަނުން ފާޑުކިޔާފައި މިވަނީ، ސަރުކާރާއި ސިޔާސީ ޕާޓީތަކާ އެކު ބާއްވާ މަޝްވަރާތަކަށް މަންދޫބުން ކަނޑައެޅުމާ ގުޅޭގޮތުން ރައީސް އޮފީހުން ފޮނުވި ސިޓީގައި ޕާޓީތައް ހިންގާ ގޮތާ މެދު ހިތްހަމަނުޖެހުންފާޅުކޮށްފައި ވަނިކޮށެވެ.\nރައީސް އޮފީހުގެ މިނިސްޓަރު މުހައްމަދު މުޖުތާޒު ސޮއިކުރައްވައި ޕާޓީތަކަށް ފޮނުއްވި ސިޓީގައި ވިދާޅުވެފައި ވަނީ ސިޔާސީ ޕާޓީތަކަކީ ގާނޫނާއި ގަވާއިދާއި އެ ޕާޓީއެއްގެ އަސާސީ ގަވާއިދުގެ ދަށުން ހިންގުމުގެ ނިޒާމްތައް ފުރިހަމަވެފައި ހުންނަން ޖެހޭ މުއައްސަސާތައް ކަމަށެވެ. ނަމަވެސް މިވަގުތު އަދާލަތު ޕާޓީ އާއި އެމްޑީޕީގައި އިންތިހާބުކޮށްފައިވާ ރައީސަކު ނެތުމާ އެކު ދެ ޕާޓީ ހިންގުމުގެ ނިޒާމް ގާނޫނީ އިމުގެ ތެރެއިން ފުރިހަމަވެފައި ނުވާތީ ޕާޓީގެ ނިންމުންތަކާ މެދު ސުވާލު އުފެދޭ ވާހަކަ ދަންނަވަން ރައީސް ޔާމީން އަންގަވާފައިވާ ކަމަށެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ ސަރުކާރު އަދާލަތު ޕާޓީ އިލެކްޝަންސް ކޮމިޝަން ޕީޕީއެމް ރައީސް އަބްދުﷲ ޔާމީން


ނަރަކަ 31 – DhiSalafiyyah\n02/11/2015 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nނަރަކައިގައި ދާއިމަށް ދެމި ތިބެންނުޖެހޭ މީހުން\nމިބައިމީހުންނަކީ ތައުޙީދުގެ ދެކަލިމައިގެ އަހުލުވެރިންނެވެ. އަދި ﷲއަށް ޝިރުކު ނުކުރާ މީހުންނެވެ. އެހެން ނަމަވެސް އެބައިމީހުންގެ ފާފަތައް އެބައިމީހުންގެ ޞާލިޙު ޢަމަލުތަކަށް ވުރެ ގިނަ މީހުންނެވެ. އަދި މީޒާނުގައި ހެޔޮކަންތައްތަކާއި އަދި ނުބައި ކަންތައްތަކުގެ ފަތް ކިރެވޭ ހިނދު، ނުބައި ކަންތައްތަކުގެ ފަތް ބަރުވުމުގެ ސަބަބުން ނަރަކަޔަށް ދާންޖެހުނު މީހުންނެއެވެ. މިބައިމީހުން ނަރަކައިގައި ﷲ ދެނެވޮޑިގެންވާ މުއްދަތަކަށް ދެމިތިބޭނެއެވެ. އެއަށްފަހުގައި ޝަފާޢަތްތެރިންގެ ޝަފާޢަތުން އަދި ނޫނީ ﷲގެ ރަޙްމަތުން ނަރަކައިން އެބައިމީހުން ނެރެވޭނެތެވެ.\nއެފާފަތަކުގެ ސަބަބުން ނަރަކަޔަށް ދާނެކަމަށް ބަޔާންކުރެވިފައިވާ ފާފަތައް\nކީރިތި ޤުރުއާނުގައި އަދި ރަސޫލު ﷲ صلى الله عليه وسلم ޙަދީޘްތަކުގައި ބައެއް ފާފަތައް ކުރުމުގެ ސަބަބުން އެފާފަތައް އެކުރާ މީހުން، އެފާފައިގެ ސަބަބުން ނަރަކަޔަށް ދާނެކަމަށް އައިސްފައިވެއެވެ. މިގޮތުން މިތާގައި ބަޔާން މިކޮށްލަނީ އޭގެތެރެއިން ބައެއްފާފަތަކެއެވެ.\nރަސޫލު ﷲ صلى الله عليه وسلم ގެ ސުންނަތާއި ޚިލާފު އެކިއެކި ފިރުޤާތަކަށް ބެހިގެންދިޔުން\nރަސޫލު ﷲ صلى الله عليه وسلم ޙަދީޘް ކުރެއްވިއެވެ.\n(ألا إنَّ مَن قبلكم من أهلِ الكتابِ افترقوا على ثنتَينِ و سبعين ملةً ، و إنَّ هذه الملةَ ستفترِقُ على ثلاثٍ و سبعين ، ثنتانِ و سبعون في النارِ ، و واحدةٌ في الجنَّةِ ، و هي الجماعةُ)1\nމާނައީ: “ހަމަކަށަވަރުން ތިޔަބައިމީހުންގެ ކުރިން ފޮތްދެވުނު މީހުން ހަތްދިހަ ދެ މިއްލަތަށް(ފިރުޤާތަކަށް) ބެހިގެންދިއައެވެ. ހަމަކަށަވަރުން މިމިއްލަތް(އުއްމަތް) ހަތްދިހަ ތިންބަޔަށް ބެހިގެންދާނެތެވެ. ހަތްދިހަ ދެބައި މީހުން ވާނީ ނަރަކައިގައެވެ. އަދި އެއްބައި މީހުން ސުވަރުގޭގައެވެ. އެއީ ޖަމާޢަތެވެ.”


Runway ah nujessunu boat control vee highway mathin | Mihaaru\nއީރާނުގެ މަތިންދާ ބޯޓު ދެކުނުގެ މަހްޝަހަރު ސިޓީގެ ހައިވޭއެއްގެ މަތީގައި. --ފޮޓޯ:އޭއެފްޕީ\nރަންވޭ އަށް ނުޖެއްސުނު ބޯޓު ކޮންޓްރޯލްވީ ހައިވޭމަތިން\n28 ޖެނުއަރީ 2020 - 17:252comments\nތެހެރާން (ޖެނުއަރީ 28) - އީރާނުގެ ޕަސިންޖަ މަތިންދާ ބޯޓެއް ރަންވޭ އިން ނެއްޓި، ހައިވޭއެއްގެ މެދަށް "ޖައްސައިފި" އެވެ.\nއީރާނުގެ ދެކުނުގެ ސިޓީއެއް ކަމަށްވާ މަހްޝަހަރުގައި ހިނގި މި އެކްސިޑެންޓުގައި ބޯޓުގައި ތިބި 136 ޕަސިންޖަރުންގެ ތެރޭން ދެ މީހެއްގެ ފަޔަށް ވަނީ އަނިޔާވެފަ އެވެ. ކެސްޕއަން އެއާލައިންސްގެ މެކްޑޮނެލް ޑަގްލަސް އެމްޑީ-83 ގެ ބޯޓު ދަތުރު ކުރީ ވެރިރަށް ތެހެރާނުންނެވެ.\nއޭވިއޭޝަން އޮފިޝަލުންނާ ހަވާލާދީ އީރާނުގެ ރަސްމީ ޓީވީން ބުނީ ޕައިލެޓް ބޯޓު ޖެއްސުން ލަސްކުރުމުން އޭނާ އަށް ވަނީ ރަންވޭ ކަޓައިފައި ކަމަށެވެ. އެހެންވެ ރަންވޭގެ ކޮޅުން ނެއްޓި ބޯޓު ވަނީ ޖެހިގެން އޮތް ހައިވޭ މެދަށް ގޮސް ހުއްޓިފަ އެވެ.\nބޯޓުން ދަތުރު ކުރި ރިޕޯޓަރަކު ބުނީ ބޯޓުގެ ފަހަތު ދެ ފުރޮޅު ހަލާކުވި ކަމަށާއި އެހެންވެ ބޯޓު ދިޔައީ ހައިވޭމަތީގައި ކޭއްތެމުން ކަމަށެވެ.\nއީރާނުގެ ސިވިލް އޭވިއޭޝަނުން ބުނީ އެ ހާދިސާ ތަހްގީގު ކުރަމުން އަންނަ ކަމަށެވެ.\nއީރާނަކީ ވައިގެ ދަތުރުފަތުރުގެ ރައްކާތެރިކަމުގެ ރެކޯޑް ދަށް ގައުމެކެވެ. މިދިޔަ އަހަރުގެ ފެބްރުއަރީ މަހު އީރާނުގައި ހިނގި މަތިންދާ ބޯޓު ވެއްޓުމުގެ ހާދިސާއެއްގައި ވަނީ 66 މީހުން މަރުވެފަ އެވެ. އީރާން އެއާގެ ބޯޓެއް 2011 ވަނަ އަހަރު ޖައްސަނިކޮށް ބޯޓު ރޫޅުމުން ވަނީ އެތައް ބަޔަކު މަރުވެފަ އެވެ.\nއީރާނުގެ ދެ އެއާލައިނެއްގެ ބޯޓު ފަހަރު ޔޫރަޕިއަން ޔޫނިއަންގެ ވައިގެ ސަރަހައްދު ބޭނުން ކުރުން ވަނީ މަނާކޮށްފަ އެވެ.\nއީރާނުން ފޮނުވާލި ދެ މިސައިލް އަރައި ޔުކްރޭން އެއާލައިންސްގެ ބޯޓެއް ދާދި ފަހުން ވަނީ ވެއްޓިފަ އެވެ. އެ ހާދިސާގައި 176 މީހުން މަރުވި އެވެ.\nއިތުރު ލިޔުންތައް އީރާން މަތިންދާ ބޯޓު ވެއްޓުން


Sinamale Bridge aa eku leyge koaruthah! | Mihaaru\nސިނަމާލޭ ބްރިޖުގައި އެކްސިޑެންޓުވި ގޮތް ފަޒާލް "މިހާރު" އަށް ކިޔައިދެނީ: އޭނާ ބުނީ މަރުނުވެ ސަލާމަތްވީ ނަސީބު ގަދަކަމުން ކަމަށް -- ނިޝާން އަލީ / މިހާރު ފޮޓޯ\n17 ޑިސެމްބަރ 2018 - 08:57 173 comments\nއެ ވަގުތު ފަޒާލުގެ ކަނާތް ފަޅީފައި އިން މީހާ ޔޫޓާނެއް ނަގައި ކުއްލިއަކަށް ސައިކަލު އަނބުރާލި އެވެ. ފަހަތުން އައި މީހާއަށް އޭނާގެ ސައިކަލު ކޮންޓްރޯލެއް ނުކުރެވުނެވެ. ޔޫޓާން ނަގައި އަނބުރާލި ސައިކަލުގައި ނުޖެހެން އޭނާ މަސައްކަތް ކުރި އެވެ. އެކަމަކު ފަޒާލުގެ ސައިކަލުން އޭނާއަކަށް ނުރެކެވުނެވެ.\n"އަހަރެން ސައިކަލާ އެއްކޮށް ވިއްސައިގެން ގޮސް ފުރަތަމަ ޖެހުނީ ބްރިޖުގެ ފެންސުގައި. އެވަރުން ވެސް މަތަނުވެގެން ދިޔައީ ލައިޓު ޕޯސްޓާ ދިމާލަށް. އެ ހޮޅިބުރީގައި ބޯ ޖެހެން އުޅެނިކޮށް އަހަރެން އަތުން ހިފެހެއްޓީ. ދެން ހޮޅިދަނޑީގައި އަތް ޖެހިފައި ތާރުގަނޑު މައްޗަށް ބޯކޮޅު ވަތަށް ޖެހުނީ،" ފަޒާލް، 42، އޭޑީކޭ ހޮސްޕިޓަލުގައި އިނދެ ކިޔައިދިނެވެ.\nތާރުގަނޑުގައި ޖެހުނުލެއް ބާރުކަމުން ފަޒާލްގެ ބޮލުގެ ވައަތު ފަޅީގެ ނާށިގަނޑު ފެޅި ސިކުނޑި އޮތީ ހާމައަށް ފެންނާށެވެ. ވައަތު އަތް ބިނދިފަ އެވެ.\nސިނަމާލެ ބްރިޖު ދިޔައީ ލެއިން ފޯވަމުންނެވެ. އޭނާ އޮތީ މަރުގެ ތުންފަތް މަތީގަ އެވެ. އެކަމަކު އޭނާ ވެއްޓުނީ އިންޑިއާގެ ދެ ޑޮކްޓަރުން ތިބި އެމްއެންޑީއެފްގެ ވެހިކަލެއްގެ ކުރިމައްޗަށެވެ. އެ ޑޮކްޓަރުން ވަގުތުން އޭނާއަށް ފަރުވާދޭން ފެށި އެވެ.\nބްރިޖުގައި އެކްސިޑެންޓުވި ފަޒާލްގެ ބޮލުގެ އެކްސްރޭއެއް: ބްރިޖުގައި ހިނގާ އެކްސިޑެންޓުތައް ގިނަ ކަމުން ކުއްލި ފިޔަވަޅުތަކެއް އެޅުމަށް ފުލުހުން ދަނީ މަސައްކަތް ކުރަމުން -- މިހާރު ފޮޓޯ\nބްރިޖުގައި ހިނގި ބައެއް އެކްސިޑެންޓުތައް\nސެޕްޓެމްބަރު 7: ބްރިޖް ހުޅުވި އަދި އެރޭ އެކަނި ވެސް ތިން އެކްސިޑެންޓެއް ހިނގި.\nއޮކްޓޯބަރު 3: ބްރިޖުގައި ކާރަކާއި ލޮރީއެއް ޖެހި އެކަކަށް އަނިޔާވި\nއޮކްޓޯބަރު 29: ދެ ސައިކަލެއް ޖެހި ފަސް މީހަކަށް އަނިޔާވި\nއޮކްޓޯބަރު، 30: ބްރިޖާ ގުޅޭ ހައިވޭގައި ވޭނެއް އެކްސިޑެންޓުވެ މީހަކު ޒަހަމްވި\nނޮވެމްބަރު 9: ހައިވޭގައި ނުބައި ލޭނަކުން ދިޔަ މީހަކަށް އަނިޔާވި.\nނޮވެމްބަރު 20: ތިން ސައިކަލެއް ޖެހި ތިން މީހަކަށް އަނިޔާވި\nބްރިޖުގައި ހިނގި ނުރައްކާތެރި އެކްސިޑެންޓެއް: ކޮންމެ ދުވަހަކު 7،000 މީހުން ބްރިޖު ބޭނުން ކުރޭ -- މިހާރު ފައިލް ފޮޓޯ\nމި ނޫނަސް އެތައް އެކްސިޑެންޓެއް ބްރިޖުގަ އާއި ހައިވޭގައި ވަނީ ހިނގައިފަ އެވެ. ވަރަށް ބޮޑެތި އަނިޔާތައް ލިބުނު ބައެއް އެކްސިޑެންޓުތަކުގެ ވާހަކަ މީޑިއާއާ ހަމައަށް ވެސް އައިސްފައެއް ނުވެ އެވެ. އެހެންކަމުން ބްރިޖާއި ބްރިޖާ ގުޅޭ މަގުތަކުގައި ހިނގާފައިވާ އެކްސިޑެންޓުތަކުގެ ސީދާ އަދަދެއް ނޭނގެ އެވެ. ނަމަވެސް ބްރިޖު ހުޅުވި ފަހުން ހިނގި އެކްސިޑެންޓުތަކުގައި ހުޅުމާލޭ ހޮސްޕިޓަލުން އެކަނި ވެސް މިހާތަނަށް 269 މީހަކަށް ވަނީ ފަރުވާ ދީފަ އެވެ.\n92،983: ރާއްޖޭގައި 2016 އާ ހަމައަށް ރަޖިސްޓްރީކުރި ވެހިކަލްގެ އަދަދު.\n75،053: އެ މުއްދަތުގައި ރަޖިސްޓްރީކުރި ސައިކަލް\n14،314: ރަޖިސްޓްރީކުރި ކާރު\n3،438: ރަޖިސްޓްރީކުރި ބަރު އުޅަނދުފަހަރު\n178: ރަޖިސްޓްރީކުރި ބަހުގެ އަދަދު\nމިދިއަ ފަސް އަހަރުގެ އެކްސިޑެންޓްތައް\n12،085: ރާއްޖޭގައި 2013 އިން މިހާތަނަށް ހިނގި އެކްސިޑެންޓްގެ އަދަދު\n2013: 1814 އެކްސިޑެންޓް\n2014: 1955 އެކްސިޑެންޓް\n2015: 2051 އެކްސިޑެންޓް\n2016: 2241 އެކްސިޑެންޓް\n2017: 2100 އެކްސިޑެންޓް\n1924: މި އަހަރުގެ މިހާތަނަށް\nހުޅުމާލޭގައި ހިނގި އެކްސިޑެންޓެއްގައި ސައިކަލެއް ހަލާކުވެފައި: އެކްސިޑެންޓުތަކުގައި ކަމާ ނުބެހޭ މީހުންނަށް ވެސް ވަރަށް ގިނައިން އަނިޔާވޭ -- މިހާރު ފައިލް ފޮޓޯ\nއެކްސިޑެންޓުތަކުގައި މަރުވި މީހުންގެ އަދަދު އެނގޭނެ ހިސާބުތަކެއް ސަރުކާރުގެ އެއްވެސް ފަރާތަކުން އަދި ހާމައެއްނުކުރެ އެވެ.\nސިނަމާލެ ބްރިޖް ހުޅުވުމާ އެކު ވެސް އެތައް ބައެއްގެ ކަންބޮޑުވުމަކަށް ވީ ގޮތެއް ފޮތެއް ނުބަލާ ވެހިކަލްތައް ދުއްވާ މީހުންނެވެ. އެކަން ކޮންމެ ވަގުތެއްގައި ވެސް، ބްރިޖާއި ބްރިޖާ ގުޅިފައިވާ ހައިވޭ އިން ފެންނާނެ އެވެ. ނުރައްކާތެރި ސްޕީޑްގައި ދުއްވުމުގެ އިތުރުން އޯވަޓޭކްކުރާ ގޮތާއި ކަނޑައަޅާފައިވާ ލޭން ނޫން އެހެން ލޭންތަކުން ދުއްވުން ފަދަ އެތައް ކަމެކެވެ.\nސިނަމާލެ ބްރިޖު ހެދި ޗައިނާގެ ސީސީސީސީ ކުންފުނިން ލަފާކުރާ ގޮތުގައި ދުވާލަކު 7،000 އުޅަނދު އެ ބްރިޖު ހުރަސްކޮށް ދަތުރުކުރެ އެވެ. ފުލުހުން ބުނާ ގޮނާ ގޮތުގައި ބްރިޖު ބޭނުންކުރާ މީހުންގެ ތެރެއިން ނިސްބަތުން ގިނަ ބަޔަކު ގާނޫނާއި ގަވާއިދުތަކަށް ބޮލެއް ނުލަނބަ އެވެ.\n"ބްރިޖުގައި ދަތުރު ކުރާ ވަރަށް ގިނަ ފަރާތްތަކުން ދުއްވަނީ ވަރަށް ބާރަށް. ގަޑިއަކު 50 މޭލު ބާރު މިނުގައި ދުއްވަން މި އޮންނަނީ. އެކަމަކު ވަރަށް ގިނަ މީހުން ދުއްވަނީ އެއަށް ވުރެ މާ ބާރަށް،" ބްރިޖާއި ހައިވޭ ޔުނިޓާ ހަވާލުވެ ހުރި ފުލުހުންގެ ޗީފް ސްޓޭޝަން އިންސްޕެކްޓަރު މުހައްމަދު ހަސަން ވިދާޅުވި އެވެ.\nއޭނާ ވަނީ ބްރިޖުގައި އެކްސިޑެންޓުތައް ހިނގަން ދިމާވާ މައިގަނޑު ބައެއް ކަންކަން ފާހަގަކުރައްވައިފަ އެވެ. އެއީ އާދަޔާ ހިލާފަށް ބާރަށް ދުއްވުމާއި ނުބައި ލޭންތަކުގައި ދުއްވުމާއި ބައެއް ފަހަރު މާ މަޑުން ދުއްވުމެވެ.\n"އެންމެ ގިނައިން އެކްސިޑެންޓު ވަނީ ބާރަށް ދުއްވައިގެން. އެކަމަކު ކާރު ދުއްވަންނީ ލޭނުގައި ސައިކަލު އަދި ސައިކަލު ދުއްވަންވީ ލޭނުގައި ކާރު ދުއްވައިގެން ވެސް އެކްސިޑެންޓުވެފައި އެބަހުރި. އޯވާޓޭކް ކުރާއިރު ވެސް ވަރަށް ގިނަ ބަޔަކު ނުބައި ލޭނަށް އަރައިގެން އެބަ ދޭ،" ހަސަން ވިދާޅުވި އެވެ.\nހުޅުމާލޭގައި ސައިކަލަކާއި ޕިކަޕެއް ޖެހި ހިނގި އެކްސިޑެންޓް ފުލުހުން ތަހުގީގު ކުރަނީ.--- މިހާރު ފައިލް ފޮޓޯ\nބްރިޖުގައި ހިނގާ އެކްސިޑެންޓުތައް އާދަޔާ ހިލާފަށް ގިނަކަމުން އެކަމަށް ހައްލެއް ހޯދަން ފުލުހުން ވަނީ ކަމާ ބެހޭ އިދާރާތަކާ އެކު ދެ ފަހަރެއްގެ މަތިން މަޝްވަރާކޮށްފަ އެވެ. އަދި ވަގުތުން ވަގުތަށް އެޅޭނެ ފިޔަވަޅުތަކާއި ކުރިމަގުގައި އެޅިދާނެ ފިޔަވަޅުތަކެއް މިހާރު ވަނީ އެކަށައަޅައިފަ އެވެ. އެގޮތުން ހައިވޭގައި ބްރޭކަރުތަކެއް އެޅުމަކީ އެއް ވިސްނުމެވެ. މިހާރު ބްރިޖާ ގުޅޭ ހައިވޭގައި އެއްވެސް ސްޕީޑް ބްރޭކަރެއް ނުހުރެ އެވެ.\n"ކޮންމެ ގޮތެއްވިޔަސް އެބަ ޖެހޭ ވެހިކަލް ދުއްވާ ސްޕީޑު މަޑުކުރަން. އެހެންވީމަ އަޅުގަނޑުމެން މި ވިސްނަނީ ހައިވޭގައި ބްރޭކަރުތަކެއް އަޅަން. އަދި ބްރޭކަރުތައް އެޅުމުގެ ކުރިން ބެރިކޭޑް ބޭނުންކޮށްގެން ވެސް ދުވެލި މަޑުކުރާނަން،" ހަސަން ވިދާޅުވި އެވެ.\nފަޒާލް އެކްސިޑެންޓުވެ ވެއްޓުނީ އެމްއެންޑީއެފްގެ ވެހިކަލެއްގެ ކުރިމައްޗަށެވެ. ނަސީބު ދިމާކުރި ގޮތުން އިންޑިއާ ސިފައިންގެ ދެ ޑޮކްޓަރަކު އެވަގުތު އެ ވެހިކަލުގައި ތިއްބެވެ. އޭނާއަށް އެމެޖެންސީގައި ފަރުވާ ދިނީ އެ ދެ ޑޮކްޓަރުންނެވެ.\n"އެ ދެ މީހުން މަގުމަތިން އަޅުގަނޑަށް ފަރުވާ ދިން. އަދި ހުޅުމާލެ ހޮސްޕިޓަލަށް ވެހިކަލުގައި ގެންގޮސް އެ ހޮސްޕިޓަލުގައި ވެސް ފަރުވާދިން،" ފަޒާލް ބުންޏެވެ.\n"ވަރަށް ނަސީބު ގަދަ އަޅުގަނޑު. ޑޮކްޓަރުން ވެސް ބުނީ އެހެން. އެވަގުތު އެމީހުން އަޅުގަނޑަށް ފަރުވާ ނުދިން ނަމަ މިވަގުތު ދުނިޔޭގައި ހުންނާނެ ކަމެއް ނޭނގޭ."\nސިނަމާލެ ބްރިޖުގައި އެކްސިޑެންޓުވި އަހުމަދު ފަޒާލް ބޮލުގެ އޮޕަރޭޝަނަށް ފަހު: އެކްސިޑެންޓުވީ ފަހަތުން ދުއްވާފައި ދިޔަ ސައިކަލެއް ޖެހިގެން -- މިހާރު ފޮޓޯ\nއޭޑީކޭގައި ކުރި ބޮލުގެ އޮޕަރޭޝަނަށް ފަހު އޭނާ މިހާރު އަންނަނީ ރިކަވާ ވަމުންނެވެ. އަދި އޭނާއަށް ދިމާވި އެ ނުރައްކަލާ މެދު ވަރަށް ބޮޑަށް ވިސްނަ އެވެ. އޭނާ އެދެނީ އެފަދަ ކަމެއް އެހެން މީހަކަށް ދިމާނުވުމެވެ.\n"ގާނޫނާއި ގަވާއިދު ހުންނަނީ ތިމާ އަދި އެހެން މީހުންގެ ވެސް ސަލާމަތަށްޓަކައި. އަޅުގަނޑުގެ އެދުމަކީ އެންމެން ވެސް ގާނޫނަށް ބޯ ލެނބުން،" ދެ ކުދިންގެ ބައްޕަ ބުންޏެވެ.\n"އަދި ކަމާ ބެހޭ އިދާރާތަކުން އެކްސިޑެންޓުތައް ހުއްޓުވުމަށް ކުރަން ޖެހޭ ކޮންމެ ކަމެއް ކުރުން."\nއެކަމަކު މައްސަލައަކީ އެ އެވެ. އެންމެ ބޮޑަށް އެކްސިޑެންޓްތައް ހިނގާނެ ސަރަހައްދުތަކުގައި ފުލުހުންގެ ދައުރު ވަރަށް ކުޑަ އެވެ. އެހެންކަމުން ނުރައްކަލަށް ވަދެގަންނަ މީހުން ވެހިކަލް ދުއްވާ ސްޕީޑް މަޑުކޮށް، އެ މީހުން ހޯދައި، ހުއްޓުވައި، ހިފަހައްޓައި، ފިޔަވަޅު އެޅުން ފަދަ ކަންކަން ފެންނަނީ ވަރަށް މަދުންނެވެ.\nއެންމެންގެ ރައްކަލަކަށް އެކަށީގެން ފިޔަވަޅުތައް އެޅެންދެން ސިނަމާލެ ބްރިޖާއި ހައިވޭ އެ އޮތީ ހުޅުވިފަ އެވެ. އަމިއްލަ ފުރާނައަށް ވެސް ސަމާލުކަމެއް ނެތި ދުއްވާ މީހުން، ފަޒާލް ގޮތަށް، އެހެން މީހުންނާ މެދަކު ނުވިސްނާ އެވެ. އެހެންކަމުން ސިނަމާލެ ބްރިޖާއި އޭގެ ހައިވޭ އަދި ފެންނަނީ ނުރައްކަލުން ފުރިފައިވާ ތަނެއްގެ ގޮތުގަ އެވެ. އެތަނަށް އޮހޮރިގެންދާ ލޭގެ މިންވަރު ދުވަހުން ދުވަހަށް އެ ދަނީ މަތިވަމުންނެވެ.\nއިތުރު ލިޔުންތައް އެކްސިޑެންޓް ޕޮލިސް މަގުމަތީގެ އެކްސިޑެންޓް ވެހިކަލްތައް ސިނަމާލެ ބްރިޖު އޭޑީކޭ ހޮސްޕިޓަލް


Amitab aa eku kulhen libunu film Katrina Kaif dhookolhlaifi | Mihaaru\nއަމީތާބާ އެކު ކުޅެން ލިބުނު ފިލްމު ކެޓްރީނާ ދޫކޮށްލައިފި\n30 މާޗް 2020 - 08:21\nބައެއް މީޑިއާތަކުން ބުނި ގޮތުގައި ފިލްމަށް އެއްބަސްވުމަށް ފަހު، ކެޓްރީނާ ފިލްމު ދޫކޮށްލީ ވިކާސް އަކީ ޖިންސީ ގޯނާގެ ތުހުމަތު ކުރެވިފައިވާ މީހަކަށްވެފައި، އެފަދަ މީހެއްގެ ފިލްމެއް ކުޅެން އެއްބަސްވުމުން ސޯޝަލް މީޑިއާގައި އަމާޒުވި ފާޑުކިޔުންތަކާ ހެދި އެވެ.\nނަމަވެސް ވިކާސްގެ މައްޗަށް ކުރި ތުހުހުމަތުތަކާ ގުޅިގެން ހިންގި ތަހުގީގުތަކަށް ފަހު، މިދިޔަ އަހަރު ވަނީ އޭނާގެ މައްޗަށް އެފަދަ އެއްވެސް މައްސަލައެއް ސާބިތުނުވާ ކަމަށް ނިންމައިފަ އެވެ.\nKatrina Kaif ge Bappa ge roalah Amitabh Bachchan\nވިކާސްގެ މައްޗަށް 2018 ގައި ކުރެވުނު ތުހުމަތުތަކާ ގުޅިގެން އޭރު އޭނާ ހަދަމުން ދިޔަ ފިލްމު "ސުޕަ 30" ގެ މަސައްކަތް ހުއްޓި، މަސައްކަތްތައް ވެސް ނުނިމި، އެ ފިލްމު ރިލީޒްކުރުން ވެސް އެތައް ފަހަރެއްގެ މަތިން ލަސްވެގެން ދިޔަ އެވެ. އަދި އެންމެ ފަހުން ރިތިކް ރޯޝަން ލީޑް ރޯލް ކުޅުނު ފިލްމުގެ މަސައްކަތް އެއްކޮށް ނިންމީ ޑައިރެކްޓަރު އަނޫރާގް ކެޝަޕްގެ ބެލުމުގެ ދަށުންނެވެ. "ސުޕަ 30" ރިލީޒްކުރީ މިދިޔަ އަހަރުގެ ޖުލައި މަހުގެ 12 ގަ އެވެ.\nDirector Vikas Bhal ah kuri jinsee thuhumath thakun salaamaiy vejje\nވިކާސްގެ ފިލްމުން ކެޓްރީނާ ވަކިވެފައިވާތީ ބޮލީވުޑްގެ އިތުރު އޭ-ލިސްޓް ބަތަލާ އަކު ވެސް އެ ފިލްމަށް މިހާރު އެއްބަސްވާނެކަމާ ދޭތެރޭ ޝައްކު ކަމަށް ބައެއް މީޑިއާތަކުން ބުންޏެވެ.\nމިދިޔަ ހަފުތާގައި މީޑިއާތަކުން ބުނި ގޮތުގައި "ޑެޑްލީ" ގެ ޝޫޓިން އަންނަ މެއި މަހު ފަށަން ރާވާފައިވާ އިރު، ވިކާސް މިހާރު ހުރީ ފިލްމަށް އަމީތާބު ސޮއިކުރާނެ ވަގުތެއްގެ އިންތިޒާރުގަ އެވެ.\nވިކާސް އަށް ދިމާވި ކަހަލަ މައްސަލައެއް މިދިޔަ އަހަރު ޑައިރެކްޓަރު ލަވް ރަންޖަނަށް ވެސް ކުރިމަތިވި އެވެ. އެގޮތުން އޭނާ އަޖޭ ދޭވްގަނާއި ރަންބީރް ކަޕޫރާ އެކު ހަދަން ނިންމާފައި އޮތް ފިލްމުގެ ބަތަލާގެ ރޯލް ދީޕިކާ އަށް ހުށަހެޅުމުން އޭނާ ފިލްމަށް ސޮއިކުރާނެކަމުގެ އިޝާރާތެއް ދިނުމުން ދީޕިކާގެ ފޭނުން ވަނީ އެކަމާ ދެކޮޅަަށް ސޯޝަލް މީޑިއާގައި ކެމްޕޭންކޮށްފަ އެވެ. އެކަމާ ގުޅިގެން އޭނާ އެ ފިލްމު ނުކުޅެން ނިންމާފައިވާ ކަމަށްވެ އެވެ.\nLuv Ranjan ge filmah soi nukuran Deepika ge feynun dhekolhu\nއަދި 2018 ގައި އިއުލާންކުރި ފިލްމުގެ ޝޫޓިން ނުފެށި ލަސްވަމުން ދިއުމުން "ސޯނޫ ކޭ ޓިޓީ ކީ ސްވީޓީ" ގެ ޑައިރެކްޓަރު ވަނީ މިދިޔަ އަހަރު ރަންބީރާއި ޝްރަދާ ކަޕޫރާ އެކު ފިލްމެއް ހަދާނެކަން އިއުލާންކޮށްފަ އެވެ.\nއިތުރު ލިޔުންތައް ބޮލީވުޑް އަމީތާބް ބައްޗަން ކެޓްރީނާ ކައިފް ޖިންސީ ގޯނާކުރުން\nކެޓްރީނާގެ ބައްޕަގެ ރޯލަށް އަމީތާބު\nފަރާގެ އާ ފިލްމުގައި ރިތިކާއި ދީޕިކާ؟


ޗައިނާގެ އައު އަހަރުގެ ނަސީބު މޭވާ\n11 ފެބުރުއަރީ 2019, 12:03 |\nޗައިނާގެ އާއަރުފެށުން ނިމެމުން ދާއިރު އާއަހަރާއި ދިމާކޮށް އަބަދުވެސް ނަސީބު މޭވާގެ ގޮތުގައި ބަލާ މޭވާތަކެއް ފާހަގަ ވެއެވެ. އޮރެންޖާއި، ކަމްކުއަޓްސް (ކުދި މެންޑެރިން އޮރެންޖު) އަކީ ޗައިނާގައި އާއަހަރު ފެށުމާއި ގުޅުވައިގެން ވަކި ޚައްސަކަމެއް ދެވޭ ދެވޭމޭގެ ބާވަތެވެ.\nމީގެ އިތުރުން ނަސީބުގެ މޭވާގެ ގޮތުގައި އެމީހުން ބަލާ މޭވާތަކުގެތެރޭގައި އަންނާރާއި ޕޮމެލޯ އަދި ދޮންކެޔޮ ފާހަގަ ކުރެވެއެވެ.\nރަތް އަންނާރަކީ ނުބައި ސުންފާކަން ދުރުކޮށްދޭ އެއްޗެއް ކަމަށް ޗައިނާގައި ބެލެވެއެވެ. އަދި އުފާވެރިކަން ރަމްޒުކޮށްދޭ މޭވާއެއްގެ ގޮތުގައި ބަލައެވެ. އަންނާރުގައި ހިމެނޭ ގިނަ އޮށްތަކުން އަންނަން އޮތް ދަރިފަސްކޮޅަށް ހެޔޮނަސީބު ލިބޭނެކަން ރަމްޒުކުރާ ކަމަށް ގަބޫލުކުރެއެވެ.\nޕޮމެލޯއަކީ ޗައިނާގައި އާދަކާދައެއްގެ ގޮތުން އާއަހަރު ފެށޭ އިރު ހަދިޔާއެއްގެ ގޮތުގައި ދެވޭ މޭވާއެކެވެ. ހުތް ފޮނިރަހައެއް ދޭ މި މޭވާއިން ރަނގަޅު ސިއްހަތެއް ރަމްޒުކޮށދޭކމަށް އެމީހުން ގަބޫލުކުރެއެވެ.\nމޭވާގެ ބާވަތްތައް ދޮންކޭލާއި ނުލައި ފުރިހަމަ ނުކުރެވޭ ކަހަލައެވެ. ޗައިނާ މީހުން ގަބޫލުކުރާ ގޮތުގައި މޭވާގެ ބާވަތްތައް ފުރިހަމަ ވާނީ ދޮންކެޔޮ އޭގެ ތެރޭގައި ހިމެނިގެންނެވެ. ދޮންކެޔޮއަރިއަކީ އެންމެގެ އެކުވެރިކަން ރަމްޒުކޮށްދޭ އެއްޗެއް ކަމަށް ބަލައެވެ. އަދި ބައެއް މީހުން ގަބޫލުކުރާ ގޮތުގައި އުނގެނުމަށް ދޮންކެޔޮވަރުގެ ދެވަނަ މޭވާއެއް ނެތެވެ. ދޮންކެޔޮ ކެއުމުންއުނގެނުމަށް ފަހިކަން ގެނެސްދީ ވިސްނުން ތޫނުކޮށްދެއެވެ.\n“ގޮން ޒީ ފާ ޗައި” ހެޕީ ނިއު ޔެއަރ\nޗައިނާ ބަހުގެ ތެރޭގައި ހިމެނޭ “ހޮކިއެން” އާއި “ފުކިއެން” ބަހުރުވައިން އަލަނާސިއަށް ކިޔަނީ “އޮން ލައި” އެވެ. ބަހުގެ ގޮތުން އޭގެ މާނައަކީ ރީނދޫ ޕެއަރ އެވެ. ނަމަވެސް ‘އޮން ލައި’ ގެ އަޑުން އެއީ ނަސީބު އައުން ކަމަށް ވެސް މާނަ ކުރެއެވެ. ވުމާއެކު އަލަނާސި ވެސް ވަނީ ޗައިނާގައި ނަސީބާއި ގުޅިފައެވެ.\nޗައިނާގެ އާއަހަރު ފާހަގަ ކުރުމަށް ތަންތަން ޒީނަތްތެރި ކުރާއިރު އަލަނާސި ރަމްޒުވާ ގޮތަށް ކަރުދާހުން އަލަނާސި ދައްކުވައި ދީފައިވާތަން ވަރަށް ގިނަ އިން ފެންނާނެއެވެ. ނަމަވެސް އައު އަހަރުގެ ޒީނަތްތަކުން އެންމެ އާއްމުކޮށް ފެންނާނީ ޗައިނާގެ ރެޑް ލެންޓަން އެވެ.\nއިތުރު ލިޔުންޗައިނާގެ އާއަހަރު ފެށުން\nTags: ޗައިނާގެ އާއަހަރު ފެށުން


Saudi ah dhin hamalaathah Rajjeyn kuhverikohfi\nސައުދީ އަރަބިއްޔާއަށް އަމާޒުކޮށްގެން އިއްޔެ ދިން މިސައިލް އަދި ޑްރޯން ހަމަލާ ދިވެހި ސަރުކާރުން ހަރުކަށި އިބާރާތުން ކުށްވެރިކޮށްފި އެވެ.\nމިއަދު ފޮރިން މިނިސްޓްރީން ނެރުނު ބަޔާނެއްގައި ވަނީ މެދުކެނޑުމެއް ނެތި މިގޮތަށް ދޭ ހަމަލާތަކަކީ އެސަރަހައްދުގެ ހަމަޖެހުމަށް އޮތް ނުރައްކަލެއްކަމަށާއި، ހަމަނުޖެހުންތަކަށް ހައްލެއް ގެނައުމަށް ހުރިހާ ފަރާތްތަކުން މަޝްވަރާކުރުން މުހިއްމުކަމަށް ފާހަގަކޮށްފަ އެވެ.\n"މި ފުރުސަތުގައި ދިވެހިރާއްޖެއިން އަބަދުވެސް ސައުދީ އަރަބިއްޔާއާއެކު ވާކަމާއި، ޓެރަރިޒަމާ ދެކޮޅަށް ކުރެވޭ ބައިނަލްއަގުވާމީ މަސައްކަތުގައި ފަހަތަށް ނުޖެހި އަބަދުވެސް ދެމިއޮންނާނެކަމުގެ ޔަގީންކަން އަރުވަމެވެ،" ބަޔާނުގައި ބުންޏެވެ.\nޔަމަނުގައި ހަރަކާތްތެރިވާ ހޫތީ ޖަމާއަތުން ރޭ ވަނީ ސައުދީގެ ދެކުނުގައި ހުންނަ ތެޔޮ ކާރުހަނާއަކަށް އަމާޒުކޮށް މިސައިލް އަދި ޑްރޯން ހަމަލާތަކެއް ދީފަ އެވެ.\nއެ މިސައިލްތަކާއި ޑްރޯންތައް ހަމަލާދިނުމުގެ ކުރިން ގޮއްވާލާފައިވާކަމަށް ސައުދީން ވަނީ ބުނެފަ އެވެ.\nޔަމަނުގައި ކުރަމުންދާ ހަނގުރާމަ ފެށުނީ، 2015 ވަނަ އަހަރު، އެ ގައުމުގެ ހުޅަނގުގެ ބޮޑު ބައެއް ހޫތީންގެ އަތްދަށަށް ދިއުމާއި ގުޅިގެންނެވެ. އެ ހަމަނުޖެހުންތަކުގައި، ޔަމަނުގެ ރައީސް އަބްޑްރާބު މަންސޫރު ހާދީ ވަނީ ގައުމު ދޫކޮށް ވަޑައިގަންނަވަން މަޖުބޫރުވެފަ އެވެ.\nއިރާނުން އެހީވެދޭ ހޫތީންނާއި ދެކޮޅަށް ސައުދީ، ޔޫއޭއީ އާއި އަރަބި ހަތް ގައުމަކުން ވަނީ ޔަމަނުގެ ސަރުކާރަށް އަލުން އިޔާދަ ކުރުމަށް މަސައްކަތް ފަށާފަ އެވެ. އެ މަސައްކަތުގެ ތެރެއިން ވައިގެ މަގުން އެކަނިވެސް 1،000 އަށް ވުރެ ގިނަ ހަމަލާ މިހާތަނަށް ދީފައިވާއިރު، އެ ހަމަލާތަކުގައި އާއްމުންގެ ތެރެއިން އެތަކެއް ހާސް ބަޔަކު މަރުވެފައިވާއިރު، ސަރުކާރުގެ އިމާރާތްތަކުގެ އިތުރުން ސްކޫލްތަކާއި ހޮސްޕިޓަލުތަކަށްވެސް ވަނީ ބޮޑެތި ގެއްލުންތައް ލިބިފަ އެވެ.\nދެ ފަރާތުގެ ދެމެދުގައި ބަދަލުކުރަމުންދާ ހަމަލާތައް ހުއްޓާލުމުގެ މަޝްވަރާތައް ފެށީ މިދިޔަ ސެޕްޓެމްބަރު މަހުގެ ތެރޭގައި އެވެ. ހޫތީން އިސްވެ ހުށަހެޅީ ސައުދީއަށް ދެމުންދިޔަ ޑްރޯން ހަމަލާތައް ހުއްޓާލުމަށެވެ. އޭގެ ބަދަލުގައި ސައުދީ ކޯލިޝަނުން ޔަމަނަށްދޭ ވައިގެ ހަމަލާތައް ހުއްޓާލުމަށް ވަނީ ހުށަހަޅައިފަ އެވެ.


July 16, 2017 42\nޕީޕީއެމާއި ސަރުކާރުން މެންބަރުން "ހައިޖެކް" ކުރީތަ؟\nމައިގަނޑު ތިން ކަމެއް ހަނދާނަށް ގެންނަވާށެވެ! ފުރަތަމަ ކަމަކީ، ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް ހުށަހެޅި ލިޔުމުގައި ސޮއިކުރެއްވި، ޕީޕީއެމްގެ މެމްބަރުން، އެ ޕާޓީން ވަކިވާން އެދިފައި ވަނިކޮށް، ޕާޓީން ވަކިވާ މެންބަރުންގެ ގޮނޑި ގެއްލޭ ގޮތަށް ގާނޫނުއަސާސީގެ މާއްދާތަކެއް މާނަ ކޮށްދިނުމަށް...\nދުސްތޫރީ މައްސަލައަކަށް ނުވާ ދުސްތޫރީ މައްސަލަ ހުރޭތަ؟\nގާނޫނުއަސާސީގެ 274 ވަނަ މާއްދާގައި، ދުސްތޫރީ މައްސަލަ އަކީ ކޮބައިކަން މާނަކޮށްދެމުން ބުނެފައިވެ އެވެ؛ "ދުސްތޫރީ މައްސަލަ" ކަމުގައި ބުނެފައި އެވަނީ، ގާނޫނުއަސާސީގެ މާއްދާއެއް ނުވަތަ މާއްދާއެއްގެ ބައެއް ވިޔަސް މާނަކުރާން ޖެހިއްޖެ ނަމަ، އެ ކަމުގައި ގޮތެއް ކަނޑައެޅުމަށްޓަކައި ބެލޭ މައްސަލަތަކާއި، ގާނޫނެއް ނުވަތަ ގާނޫނެއްގެ ބައެއް...\nJuly 11, 2017 82\nމަސީހަށްޓަކައި މި ދަރަޖަ އަށް، އަންތަރީސްވެއްޖެ!\nއެންމެ މީހަކަށްޓަކައި ސަރުކާރުން މިހާ ވަރަށް އުޅެން ޖެހޭނެ ހެއްޔެވެ؟ މިއީ ރައްޔިތުންގެ މަޖިލިހުގެ ރައީސް އަބްދުﷲ މަސީހު ސަލާމަތްކުރަން ސަރުކާރުން މިހާރު ކުރަމުން އަންނަ މަސައްކަތްތަކާ ގުޅިގެން ބައެއް މީހުން ކުރާ ސުވާލެކެވެ.\nJuly 02, 2017 63\nކުރީގެ ޑިފެންސް މިނިސްޓަރު މުހައްމަދު ނާޒިމް ދިރިއުޅުއްވި ކޮޓަރިން ފެނުނު ފިސްތޯލަ އާއި ތިން ވަޒަނުގެ ހުރިހާ ހަގީގަތެއް އެނގިވަޑައިގަންނަވާ ކަމަށް ކުރީގެ ނައިބު ރައީސް އަހުމަދު އަދީބު ސުޕްރީމް ކޯޓަށް ފޮނުއްވި ސިޓީގައި ވިދާޅުވުމާ އެކު، ނާޒިމަށް އިންސާފު ހޯދުމުގެ އަޑުތައް އަނެއްކާވެސް މިވަނީ ގަދަވެފަ އެވެ. އެ ހާދިސާ ފެށިގެން ގޮސް...\nMay 25, 2017 19\nދުސްތޫރީ މައްސަލާގައި ގާނޫނީ މާހިރުން ހިމޭނުން؟!\nގާނޫނުއަސާސީގެ 101 ވަނަ މާއްދާގައި ބުނާ އެއްޗެއް ކިތަންމެ ސާފު ކަމަށް ވިޔަސް، އެ މާއްދާ މާނަކޮށްދީ، އެ މާއްދާ އިން ޚުލާސާ ގޮތުގައި ދެނެގަނެވޭ ދުސްތޫރީ ހުކުމްތައް ކަނޑައަޅައިދިނުމަށް އެދި ދައުލަތުގެ ބަންޑާރަ ނައިބުގެ ފަރާތުން ސުޕްރީމް ކޯޓަށް ހުށަހެޅި މައްސަލަ ސުޕްރީމް ކޯޓުން މިހާރު ވަނީ ނިންމައިފަ އެވެ.\nރައްޔިތުންގެ މަޖިލީހުގެ މާމިގިލީ ދާއިރާގެ މެންބަރު ގާސިމް އިބްރާހީމަކީ މިހާރު ކުށެއްގެ ތުހުމަތުގައި ޝަރީއަތަށް ހާޒިރުކުރާ ބޭފުޅެކެވެ. މި ވެއަތުވެ ދިޔަ ވިއްސަކަށް ދުވަހު ގާސިމް ހުންނެވީ ފުލުހުންގެ ބެލުމުގެ ދަށުން ހައްޔަރުކޮށް ބަންދުކޮށްފަ އެވެ. އެހެންކަމުން އޭނާ މިނިވަންކޮށް ދޫކޮށްލާ ނަމަ ގާނޫނުއަސާސީގެ 49 ވަނަ މާއްދާ އަށް...\nގާނޫނަށް އިހުމާލުވުން، މުޅި ގައުމަށް ފެތުރިފައިވާ ބައްޔެއް\nގާނޫނުއަސާސީ ބުނާ ގޮތުން ރާއްޖޭގައި ސިޔާދަތީ ބާރު ލިބިގެންވަނީ ދުސްތޫރަށެވެ. މާނައަކީ އާންމު ރައްޔިތުންނެކޭ އެއް ފަދައިން، ދައުލަތުގެ ތިން ބާރު ވެސް ބޯލަނބައި ކިޔަމަންވާން ޖެހޭނީ ގާނޫނުއަސާސީއަށެވެ. ގާނޫނުގެ ވެރިކަން ދެމެހެއްޓޭނީ އެ ގޮތުގެ މަތިން ކަމަށްވާތީ އެވެ.\nރާއްޖޭގެ ސިޔާސީ އޮއިވަރު ހުރި ގޮތުންނާއި ރައްޔިތުންގެ މަޖިލީހުގެ ތެރެއިން ކަންތައް ވަމުން އަންނަ ގޮތަށް ބަލާއިރު، 2018 ވަނަ އަހަރުގެ ސިޔާސީ ޗާޓަށް ބޮޑެތި ބަދަލުތަކެއް އަންނާނެ ކަމަށް އެންމެން ވެސް ގަބޫލު ކުރެ އެވެ. އޭގެ ތެރެއިން އެންމެ ގިނަ ބައެއްގެ އަމާޒު މިހާރު ވެސް ހުއްޓިފައި ވަނީ، އަންނަ އަހަރުގެ ރިއާސީ އިންތިޚާބަށެވެ.\nFebruary 23, 2017 54\nދައުލަތުގެ އެއްވެސް ބާރަކަށް އިތުބާރު ކުރެވޭތަ؟\nސިޔާސީ ތަފާތު ވިސްނުންތަކާ އެކު އުޅެން ޖެހިފައިވާ ނަމަ، އަބަދު ވެސް އިވޭނީ ފާޑުކިޔުމެވެ. އެއް ބަޔަކު ކުރާ ކަމަކާ މެދު އަނެއް ބަޔަކު ހިތްހަމަނުޖެހި އެ ކަމުގެ ޝަކުވާ ކުރާ އަޑެވެ. ކިތަންމެ ރަނގަޅު ނިޔަތެއްގައި ކަމެއް ކުރިޔަސް، ވާދަވެރި ސިޔާސީ ބޭފުޅުން ރައްޔިތުންނަށް އެކަމެއް ވިސްނައިދޭނީ ނުރަނގަޅު ގޮތެއްގަ އެވެ. ނަމަވެސް ސިޔާސީ...\nޝަރުއީ ނިޒާމަށް ފާޅުގައި ފާޑުވިދާޅުވެ ޓުވީޓެއް ކުރައްވަފާނެ އެވެ. ދިފާއުގައި ނުކުންނަވާފާނެ ކަމަށް ހީވެސް ނުކުރެވޭ ކަހަލަ ބޭފުޅުންގެ ހައްގުގައި ބަސް ވިދާޅުވެދާނެ އެވެ. ސިޔާސީ ގޮތުން އެއް ފިކުރެއްގައި ތިބި ބަޔަކު ދޫކުރައްވައި، ކުއްލިއަކަށް ނުކުމެވަޑައިގެންފާނެ އެވެ. މިއީ ރާއްޖޭގެ އެންމެ ތަޖުރިބާކާރު އެއް ވަކީލް ހުސްނުއްސުއޫދުގެ...\nރައްޔިތުންގެ މަޖިލިހުގެ އުނގޫފާރު ދާއިރާގެ ކުރީގެ މެމްބަރު އަފްރާޝީމް އަލީ އަކީ ސިޔާސީ ބޭފުޅެކެވެ. ދީނީ އުސްތާޒެކެވެ. އެކަމަކު އޮކްޓޫބަރު 2012 ގައި އޭނާ އަށް ހަމަލާދީ އަވަހާރަކޮށްލީ އޭނާއާ އެއްވެސް ގުޅުމެއް ނެތް ހުސެއިން ހުމާމެވެ. އަފްރާޝީމް އަވަހާރަކޮށްލި ކަމަށް ހުމާމްގެ އިއުތިރާފުންނާއި އެހެނިހެން ހެކިތަކުން ސާބިތުވެ، އޭނާ...\nJune 20, 2016 37\nމަރުގެ އަދަބު ތަންފީޒުކުރުމުގެ ފަހު ބާރު ވާރިސުންނަށް\nރާއްޖޭގައި މަރަން މަރުހިފާނެ ކަމާއި އެކަން ތަންފީޒުކުރަން ޖެހިލުންވެވަޑައިނުގަންނަވާނެ ކަމަށް ރައީސް އަބްދުﷲ ޔާމީން ވަނީ ވަރަށް ގިނަ ފަހަރު ވިދާޅުވެފަ އެވެ. ތަކުރާރުކޮށް އެގޮތަށް ރައީސް ވިދާޅުވަމުން ގެންދަވާތީ ބައެއް މީހުންނަށް ހީވާނީ މަރުގެ އަދަބު ތަންޒީފުކުރުމުގެ އެންމެ ފަހު ބަސް ބުނާ ފަރާތަކީ ރައީސުލްޖުމްހޫރިއްޔާ ހެންނެވެ....


ޣީބަ ބުނާއަޑު އިވިއްޖެނަމަ ކަންތައްކުރާނެ ގޮތް – shafiu.mv\nޣީބަ ބުނާއަޑު އިވިއްޖެނަމަ ކަންތައްކުރާނެ ގޮތް\nFebruary 22, 2021 މުޙައްމަދު ޝާފިޢު\nޣީބައަކީ ބޮޑު ފާފައެކެވެ. އެއީ މުސްލިމުން ދުރުހެލިވާންޖެހޭ ކަމެކެވެ. މުޖްތަމަޢުތަކުގެ ތެރޭގައި ފެތުރިފައިވާ އިޖްތިމާޢީ ބައްޔެވެ. އެތައްބަޔަކު އެބަލީގެ ޝިކާރައަކަށްވެފައިވާ، އެތައް ފިތުނަތަކަކަށް މަގުފަހިވާ މުޖްތަމަޢުގެ އިޖްތިމާޢީ ފޭރާން ވީދާ ކުދިކުދިކޮށްލާ ބައްޔެކެވެ.\nޢިލްމުވެރިން އެއްބަސްވެވަޑައިގަންނަވާގޮތުގައި ޣީބަ ބުނުމަކީ ޙަރާމް ކުރައްވާފައިވާ ކަމެކެވެ އަދި މިއީ ބޮޑެތި ފާފަތަކުގެ ތެރޭގައި ހިމެނޭކަމެކެވެ. އިސްލާމްދީނުގައި ޣީބަބުނުން ނަހީކުރައްވައިފައި ވަނީ އެކަމުގެ ސަބަބުން އިސްލާމީ އަޚްވަންތަކަމުގެ ގުޅުން ކެނޑި، އެކަކު އަނެކަކައި ދޭތެރޭ ވާ ރަޙްމާއި، ކުލުނާއި، ލޯތްބާއި އިޙްތިރާމް ގެއްލި، ރުޅިވެރިކަމާއި ނަފްރަތު އުފެދި ދެކޮޅުވެރިކަން ފެތުރިގެން ހިނގައިދާނެތީއެވެ.\nމިކަމުގެ ނުރައްކާތެރިކަން ކީރިތި ޤުރުއާނުގައި ބަޔާންވެފައިވަނީ ވަރަށް މަތިވެރި މިސާލަކުންނެވެ. އާދެ މަރުވެފައިވާ އަޚާގެ މުޅަމަސް ކެއުންފަދަ ކަމެއްގެ ގޮތުގައެވެ. ކީރިތި ﷲ ވަޙީކުރައްވާފައިވެއެވެ. وَلاَ يَغْتَب بَّعْضُكُم بَّعْضًاأَيُحِبُّ أَحَدُكُمْ أَنْ يَأْ كُلَ لَحْمَ أَخِيهِ مَيتًا فَكَرِهْتُمُوهُ – الحجرات:الآية 12 “….އަދި އެއްބައަކު އަނެއްބަޔަކަށް ޣީބަ ނުބުނާށެވެ. ތިޔަބައިމީހުންގެ ތެރެއިން އެކަކުވެސް އޭނާގެ އަޚާގެ މަސް މުޅަކޮށް ކެއުމަށް ލޯބިކުރާނޭ ހެއްޔެވެ؟ ތިޔަބައިމީހުން އެކަމަށް ނުރުހޭނެތެވެ. (ޣީބަ ބުނުމަކީ ހަމައެފަދަ ކަމެކެވެ.)”\nޣީބަ ބުނާއަޑު އިވިއްޖެނަމަ ކަންތައް ކުރާނެގޮތް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. “مَنْ ذَبَّ عَنْ عِرْضِ أَخِيهِ بِالْغِيبَةِ, كَانَ حَقًا عَلَي اللهِ أَنْ يُعْتِقَهُ مِنَ النَّارِ” – رواه أحمد, صحيح الجامع 6240- “އަޙަކު ނެތްތަނެއްގައި އޭނާގެ އަޙާގެ އަބުރު ދިފާޢު ކޮށްދީފިނަމަ، އޭނާ އަލިފާނުން ސަލާމަތް ކޮއްދެއްވުން މާތް ﷲގެ މައްޗަށް ޙައްޤުވެގެންވެއެވެ”


Honduras ge kureege Raees faisaa dhabahakaa eku airport gai...\nހޮންޑޫރަސްގެ ކުރީގެ ރައީސް ހިފެހެއްޓުން\nމެނުއަލް ވިދާޅުވީ އެފައިސާތަކުގެ އަސްލު ވެރިފަރާތަކީ ކާކުކަން އެނގިވަޑައިނުގަންނަވާ ކަމަށް\nއެފައިސާ އޭނާގެ ދަބަހަށްލީ ކާކުތޯ ތަހުގީގުކުރަންޖެހޭ ކަމަށް މެނުއަލް ވިދާޅުވި\nކ. މާލެ | 28 ނޮވެންބަރ 2020 | ހޮނިހިރު 12:30 | 12,326\nހޮންޑޫރަސްގެ ކުރީގެ ރައީސް މެނުއަލް ޒެލައްޔާ - އަލްޖަޒީރާ\nހޮންޑޫރަސްގެ ކުރީގެ ރައީސް މެނުއަލް ޒެލައްޔާ ހުކުރު ދުވަހު ހޮންޑޫރަސްގެ ޓޮންކޮންޓިން އިންޓަރނޭޝަނަލް އެއަރޕޯޓުން 18000 ޑޮލަރު ކޭޝްގެ ގޮތުގައި ހިފައިގެން ހުއްޓާ ހިފަހައްޓާފައިވަނީ ބޭއިންސާފުން ކަމަށް އޭނާ ވިދާޅުވެއްޖެ އެވެ.\nމެނުއަލް ވިދާޅުވީ އެފައިސާތަކުގެ އަސްލު ވެރިފަރާތަކީ ކާކުކަން އެނގިވަޑައިނުގަންނަވާ ކަމަށެވެ. އަދި ކޮންމެސް މީހަކު ގަސްތުގައި އެފައިސާތައް އޭނާގެ ދަބަހަށްލީ ކަމަށް މެނުއަލް ވިދާޅުވިއެވެ. މިހާތަނަށް އައިއިރު 400ށް ވުރެ ގިނަ ފަހަރު ދަތުރުކޮށްފިކަމަށާއި ނަމަވެސް ދުވަހަކުވެސް އެވަރަށް ފައިސާ ހިފައިގެން ދަތުރުނުކުރާ ކަމަށް މެނުއަލް ވިދާޅުވިއެވެ. އަދި ކޭޝްގެ ގޮތުގައި އެވަރަށް ފައިސާ ހިފައިގެން ދަތުރުނުކުރެވޭނެކަން އެނގިވަޑައިގަންނަވާކަމަށާއި އެފައިސާ އޭނާގެ ދަބަހަށްލީ ކާކުތޯ ތަހުގީގުކުރަންޖެހޭ ކަމަށް މެނުއަލް ވިދާޅުވިއެވެ.\nމީޑިއާތަކަށް މިމޭރުމުން އިންޓަރވިއު ދެއްވުމުގެ ކުރިން މެނުއަލް ވަނީ ބޭއިންސާފުން ހައްޔަރުކޮށްފައިވާ ކަމަށް ވިދާޅުވެ ޓްވީޓެއް ކުރައްވާފައެވެ. ޓްވީޓްގައި އިތުރަށް މެނުއަލް ވިދާޅުވީ ހައްޔަރުކުރި ސަބަބަކީ 18،000 ޑޮލަރު ކަމަށާއި ނަމަވެސް އެއީ އެމަނިކުފާނުގެ އެއްޗެއްނޫން ކަމަށެވެ. ހިފަހައްޓާފައިވަނީ ޓޮންކޮންޓިން އެއަރޕޯޓުން އިމިގްރޭޝަނުން ކަމަށްވެސް ޓްވީޓްގައި ބުނެފައިވެ އެވެ.\nހޮންޑޫރަސްގެ ޕަބްލިކް ޕްރޮސެކިއުޓަރ އޮފީހުގެ ސްޕޯކްސްމަން ބުނެފައިވަނީ މެނުއަލް ހައްޔަރުކޮށްފައިނުވާ ކަމަށެވެ.\nސްޕޯކްސްމަން އެކަން ހިނގައިދިޔަ ގޮތުގެ ތަފްސީލު ރޮއިޓަރސް އަށް ދެމުން ބުނެފައިވަނީ އެފައިސާއަކީ މެނުއަލްގެ ފައިސާނޫންކަމަށް ސޮއިކުރުމާއެކު އޭނާއަށް ދެވޭނެކަމަށެވެ.\nމެނުއަލް ޒެލައްޔާ ހޮންޑޫރަސްގެ ރައީސްކަން ކޮށްފައިވަނީ 2006 ވަނަ އަހަރުން ފެށިގެން 2009 ވަނަ އަހަރަށެވެ.


އޮކްޓޫބަރު މަހު މީރާއަށް 983.5 މިލިއަން ރުފިޔާ ބަލަައިގެންފި\nފާއިތުވި އޮކްޓޫބަރު މަހު މީރާއަށް 983.5 މިލިއަން ރުފިޔާ ބަލައިގެންފައިވާ ކަމަށް އެ އޮތޯރިޓީން ހާމަ ކުރައްވައިފިއެވެ. މި އަދަދާއެކު މި އަހަރުގެ މިހާތަނަށް މީރާއަށް ބަލައިގަތް އާމްދަނީގެ ޖުމުލަ ވަނީ 12.89 ބިލިއަން ރުފިޔާއަށް އަރާފައެވެ. މިއީ 2016 ވަނަ އަހަރުގެ އޮކްޓޫބަރު މަހު ލިބުނު އާމްދަނީ އާ އަޅައިބަލާއިރު 10.7 އިންސައްތަ އިތުރު އަދަދެކެވެ.\nމި އަހަރުގެ އޮކްޓޫބަރު މަހު ލިބުނު އާމްދަނީ އަކީ 2016 ވަނަ އަހަރުގެ އޮކްޓޫބަރު މަހާ އަޅައިބަލާއިރު އިތުރު އަދަދެކެވެ. އަދި މިއީ 2017 އޮކްޓޫބަރު މަހު ލިބޭނެކަމަށް އަންދާޒާކުރި އަދަދަށްވުރެ %4 އިތުރު އަދަދެކެވެ. މީގެ މައިގަނޑު ސަބަބަކީ ޓޫރިޒަމް ލޭންޑް ރެންޓް ދެއްކުމުގެ ސުންގަޑި މި އަހަރުގެ ހަތަރުވަނަ ކުއާޓަރ (އޮކްޓޫބަރު 2017) އާ ދިމާވާތީއެވެ.\nވޭތުވެދިޔަ މަހު އެންމެ ގިނަ އާމްދަނީއެއް ލިބިފައިވަނީ ޖީ.އެސް.ޓީ އިންނެވެ. އެއީ އޮކްޓޫބަރު މަހު ލިބުނު ޖުމުލަ އާމްދަނީގެ %54.9 ނުވަތަ 539.5 މިލިއަން ރުފިޔާ އެވެ. ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓް (%13.1 ނުވަތަ 128.5 މިލިއަން ރުފިޔާ) އިންނެވެ. މީގެ އިތުރުން، ބިޒްނަސް ޕްރޮފިޓް ޓެކްސް (%8.0 ނުވަތަ 78.5 މިލިއަން ރުފިޔާ)، ގްރީން ޓެކްސް (%5.5 ނުވަތަ 53.9 މިލިއަން ރުފިޔާ)، އެއަރޕޯޓު ސަރވިސް ޗާޖް އިން (%4.6 ނުވަތަ 45.5 މިލިއަން ރުފިޔާ) އަދި އެހެނިހެން ޓެކުހާއި ފީ (137.6 މިލިއަން ރުފިޔާ ނުވަތަ %14.0) ހިމެނެއެވެ.\nއޮކްޓޫބަރު 2017 ގައި މީރާއަށް ބަލައިގަތް އާމްދަނީގެ ތެރޭގައި 38.1 މިލިއަން އެމެރިކާ ޑޮލަރު ހިމެނޭ ކަމުގައި ވެސް އެ އޮތޯރިޓީން މަޢުލޫމާތު ދެއްވައެވެ.


ރައީސް ނަޝީދު މާފަންނު ހުޅަނގު ދާއިރާގެ ސަންގު ޖަގަހަ ހުޅުއްވައި ދެއްވައިފި – Maldivian Democratic Party\nރައީސް ނަޝީދު މާފަންނު ހުޅަނގު ދާއިރާގެ ސަންގު ޖަގަހަ ހުޅުއްވައި ދެއްވައިފި\nދިވެހިރައްޔިތުންގެ ޑިމޮކްރަޓިކް ޕާޓީ (އެމްޑީޕީ)ގެ ރައީސް ނަޝީދު މާފަންނު ހުޅަނގު ދާއިރާގެ ސަންގު ޖަގަހަރޭ (30 ޖުލައި 2013) ހުޅުއްވައި ދެއްވައިފިއެވެ.\nސަންގު ޖަގަހަ ހުޅުއްވައި ދެއްވުމަށްފަހު ދެއްކެވި ވާހަކަފުޅުގައި ދިވެހިރާއްޖޭގެ ވެރިކަމަކީ ދިވެހިންގެ ވެރިކަމެއްކަމުގައި އެމަނިކުފާނު ވިދާޅުވިއެވެ. އަދި ވެރިމީހާ މާތްރަސްކަލާންގެ ގަންދީ ހުވާކުރަނީ ރައްޔިތުންނަށް ކޮށްދޭ ވެރިކަމެއް ކޮށްދިނުމަށްކަމަށްވެސް ވިދާޅުވިއެވެ. ވެރިމަކަމަކީ މާތްރަސްކަލާންގެ ހަޒުރަތުން މި ޢާލަމުގައި މިދުނިޔޭގައި ކުރާ ކަމެއްކަމުގައި ފާހަގަކުރައްވަމުން އެކަމުގެ މައްޗަށް އުރެދި ނުގަނެވޭނޭކަމާއި، ބަޤާވާތް ނުކުރެވޭނޭކަމަށް ވިދާޅުވިއެވެ.\nހަމައެހެންމެ މިއިންތިހާބު ކާމިޔާބުކުރުމަށް އަޅުގަނޑުމެން އެންމެވެސް ކުރެވެން އޮތްހާކަމެއް ކުރަމުން ގެންދާއިރު ރައްޔިތުންގެ ވެރިކަން ވައްޓާލި ބާޤީންނަށް ވަރަށް ބޮޑަށް ކަނުލާ ބަލަންޖެހޭކަމާއި، އެބޭފުޅުން އަރާނެ ގޭގެ ހުސްވަމުންގޮސް ދެން އަރާނެ ގޭގެ ނެތެމުންދާކަން ފާހަގަކުރެއްވިއެވެ. އަދި މިދަނޑިވަޅުގައި ކޮންމެ ވަގެއްވެސް ފަހު ވަކި އެއްލާނެކަމެދު އަޅުގަނޑުމެން ސަމާލުވެ ތިބެންޖެހޭކަމާއި، އެވަކިންވެސް ރެކެންޖެހޭނެކަމަށް ނަސޭހަތްތެރި ވިއެވެ.\nކެންޕޭނެއް ނުހިންގާ އެއްވެސް ސިޔާސަތެއް ހާމަނުކޮށް ބަޤާވާތުގެ އަހުލުވެރިން ދިޔައީ އެމަނިކުފާނުގެ ނަން ވޯޓް ކަރުދާހުގައި ނޯންނާނެ ގޮތެއް ހެދުމަށް ރާވަމުންކަން ރައީސް ނަޝީދު ފާހަގަކުރެއްވިއެވެ. ނަމަވެސް އަޅުގަނޑުމެންގެ ކަންކަން ހިނގަނީ ތަޤްދީރުގައި ކުރެހިފައިވާ ރޭވުމުގެ މަތިން ކަމަށާއި މިކަމުގެ މައްޗަށް އަރައިގަނެވޭނެ އެއްވެސް ފަރާތެއް ނެތްކަން ހަދުމަފުޅުކޮށްދެއްވިއެވެ. މާތް ﷲ ގެ އިރާދަފުޅުން ވޯޓް ކަރުދާސްކޮޅުގައި އެމިނިކުފާނުގެ ނަން އޮންނާނެކަން އެންމެންނަށް ވެސް މިއަދު ހާމަވެގެން ގޮސްފައިވާކަން ރައީސް ނަޝީދު ފާހަގަކުރެއްވިއެވެ. އަދި އެކަރުދާސްކޮޅުގައި އެމަނިކުފާނުގެ ނަން އޮންނަ ގޮތަށް ހަމަޖެހުނު ދުވަހު، އެކަން ވިޔަ ނުދިނުމަށް ޝަރުޢީ ނިޒާމުގެ ތެރެއިން މަސައްކަތްކުރި އެންމެންގެ ބާރު ކެނޑިގެން ދިޔަކަމަށް ވިދާޅުވިއެވެ.\nއިންސާފަށް ލޯބިކުރާ މީހުންގެ އަޤްލަބިއްޔަތު ޝަރުޢީ ނިޒާމުގެ ތެރޭގައި ބޮޑުވެ ޤާސިމުގެ ނަން ޖުޑީސަލް ސަރިވިސް ކޮމިޝަނުން ކެނޑިގެން ދިޔަކަން ފާހަގަކުރައްވަމުން، ބަންޑާރަ ނައިބަށް މަޖްލީހުގެ ރުހުން ނެތްކަން ހާމަވެގެން ދާނެކަމަށް އެމަނިކުފާނު ވިދާޅުވިއެވެ. އެހެންކަމުން މިދަނޑިވަޅަކީ ޝަރުޢީ ނިޒާމް އިސްލާހުކުރުމަށް ޖުޑިސަލް ސަރިވިސް ކޮމިޝަނަށް ލިބިފައިވާ ފުރުޞަތެއްކަން ހަނދުމަކޮށްދެއްވިއެވެ.\nއަޅުގަނޑުމެންގެ ރާއްޖޭގެ ތަރައްޤީ އާއި ކުރިއެރުން ގުޅިފައިވަނީ އިންސާފު ޤާއިމުކުރުމާއި ކޮރަޕްޝަނާއި ފަސާދައިން ޤައުމު ސަލާމަތް ކުރުމުގެ މައްޗަށްކަމަށް ރޭގެ ވާހަކަފުޅެގައި ރައީސް ނަޝީދު ވިދާޅުވިއެވެ. އަދި ދިވެހިރާއްޖޭގެ ރައްޔިތުންގެ ޑިމޮކްރެޓިކް ޕާޓީއަކީ އިންސާނީ ޙައްޤުތަކާއި އިސްލާމުދީން ހިމާޔަތްކުރުމަށް ނުކުމެތިބި ބައެއްކަން ރައްޔިތުންނަށް ޔަޤީން ކޮށްދެއްވިއެވެ.\nރިޔާސީ އިންތިހާބުގެ އެންމެ ބޮޑު ބޭނުމަކީ އަޅުގަނޑުމެންގެ ރައްޔިތުންގެ ތަރައްޤީ ހޯދުމަށް މަސައްކަތްކުރުން ކަމަށާއި ތަރައްޤީ ލިބޭނޭފަދަ ސިޔާސަތުތަކެއް ތަންފީޒުކުރާނެ ސަރުކާރެއް ހޮވުން ކަމަށް ވިދާޅުވިއެވެ. މިއަދު އަޅުގަނޑުމެންނަށް ފެންނަމުންދަނީ އެމް.ޑީ.ޕީ ކޮޅަށް އިންތިހާބު ބުރަވަމުންދާ މަންޒަރުކަންފާހަގަކުރައްވަމުން އެމްޑީީޕީ މިރާޔާސީ އިންތިހާބު އިރާދަކުރެއްވިއްޔާ ކާމިޔާބުކުރާނީ އެއްބުރުން ކަމަށް ރައީސް ނަޝީދު ޔަޤީންކޮށް ދެއްވިއެވެ.


Alah viyafaai fashaaa faraaiythakah BML in faisaage ehee | Jazeera\tއަލަށް ވިޔަފާރި ފަށާ ފަރާތްތަކަށް ބީއެމްއެލްއިން ފައިސާގެ އެހީ - Jazeera\nމަރިޔަމް ލީން އަހްމަދް January 16, 2022 159 views0\nއަލަށް ވިޔަފާރިއެއް ފަށަން ނުވަތަ ވިޔަފާރި ކުރިއެރުވުމަށް އެހީތެރިވުމުގެ ގޮތުން ބޭންކް އޮފް މޯލްޑިވްސްއިން ބީއެމްއެލް ސްޓާޓަޕް ގްރާންޓް އިފްތިހާހުކޮށްފިއެެވެ.\nމިއީ ނޮވެމްބަރު މަހު ފާހަގަ ކުރުމަށް ހަމަޖެހިފައިވާ ބޭންކުގެ 40 ވަނަ އަހަރީ ދުވަހާ ހަމަޔަށް ހިންގުމަށް ހަމަޖެހިފައިވާ މުޖުތަމައަށް ފައިދާހުރި މުހިންމު 12 ހަރަކާތުގެ ތެރެއިން ހިންގުމަށް ނިންމާފައިވާ އެއް ހަރަކާތެވެ.\nބީއެމްއެލް ސްޓާޓަޕް ގްރާންޓަކީ އުފެދެމުން އަންނަ ވިޔަފާރިވެރިންނަށް ރާއްޖޭގައި އަލަށް ވިޔަފާރި އެއް ފެށުމަށް ނުވަތަ ހިންގަމުންދާ ވިޔަފާރިއެއް ކުރިއެރުވުމަށް އަމާޒުކޮށް ދެވޭ ހިލޭ އެހީ އެކެވެ. މި އެހީއަށް ހުށައަޅާ ވިޔަފާރި ޕްލޭންތަކުގެ ތެރެއިން ހޮވާލެވޭ ހަތަރު ވިޔަފާރިއަކަށް 500،000 ރުފިޔާ ދިނުމަށް ވަނީ ހަމަޖެހިފައެވެ. އަދި ކާމިޔާބު ކަމާއެކު އެފަރާތެއްގެ ޕްލޭން އާ އެއްގޮތަށް ވިޔަފާރި ހިންގުމަށް ބޭނުންވާ ފައިނޭންޝަލް ކޮންސަލްޓީވެސް ބޭންކުން ފޯރުކޮށްދޭނެކަމަށް ބީއެމްއެލްއިން ބުނެއެވެ.\nމިކަމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ ސްޓާޓަޕް ގްރާންޓަކީ ބޭންކުން ވިޔަފާރިތަކަށް އެހީ ފޯރުކޮށްދިނުމަށާއި ރާއްޖޭގެ ސްޓާޓަޕް ވިޔަފާރިތަކާއި އޮތް ގުޅުން އިތުރަށް ހަރުދަނާ ކުރުމަށް ކުރެވޭ މަސައްކަތެއްކަމަށެވެ.\n"މި ޕްރޮގްރާމުގެ ޒަރިއްޔާއިން ސްޓާޓަޕް ކޮމިއުނިޓީ މެދުވެރިކޮށް ވަޒީފާ އުފައްދާ، އިތުރު ފުރުސަތުތައް ލިބުމަށް މަގުފަހިވެ މުޖުތަމައަށާއި އިގްތިސާދީ ވެއްޓައް ހެޔޮ ބަދަލެއް ގެނެސްދޭނެ. ހޮވޭ ވިޔަފާރިތަކަށް އެފަރާތްތަކުގެ ތަސައްވުރު ހަގީގަތަކަށް ހެދުމަށް ފައިނޭންޝަލް އެޑްވައިޒްވެސް ބޭންކުން ފޯރުކޮށްދޭނެ. އަޅުގަނޑުމެންގެ އުންމީދަކީ ވީހާވެސް ގިނަ އަމިއްލަ ފަރުދުންނާއި ވިޔަފާރިތަކުން މި ފުރުސަތުގެ ބޭނުންހިފައި ރާއްޖޭގެ ސްޓާޓަޕް ކަލްޗަރ އަށް އެހީވެދިނުން."\nސްޓާޓަޕް ގްރާންޓަށް އެޕްލިކޭޝަން ފޮނުމުގެ ސުންގަޑިއަކީ އަންނަ މާޗް މަހުގެ 16 ވަނަ ދުވަހެވެ.


Noomadi mahsalaigai Dr.Muizzu Police office ah haaziruvaan angaifi | ThePress\nނޫމަޑި މައްސަލައިގައި ޑރ. މުއިއްޒު އަނެއްކާ ފުލުސް އޮފީހަށް ހާޒިރުވާން އަންގައިފި\n11 June 2020, 19:27\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒު / ފައިލް ފޮޓޯ: ދަ ޕްރެސް\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒަށް ފުލުސް އޮފީހަށް ހާޒިރުވުމަށް އަންގައިފިއެވެ.\nޗެނަލް13އަށް ދެއްވި އިންޓަވިއުއެއްގައި މުއިއްޒު ވިދާޅުވީ ފުލުހުންގެ ފަރާތުން ޗިޓު ފޮނުވީ މިއަދު މެންދުރު ފަހުގެ ގަޑިއެއްގައި ކަމަށާއި، ފުލުހުން އެދިފައިވާ ގޮތަށް ފުލުހުންގެ އިދާރާއަށް ހާޒިރުވެ އެއްބާރުލުން ދެއްވާނެ ކަމަށެވެ.\nމުއިއްޒު ފުލުހަށް ހާޒިރުވުމަށް އެދި ފޮނުވާފައިވާ ޗިޓުގައި ވަނީ ހުކުރު ދުވަހުގެރޭ 8:15 އަށް ފުލުހުންގެ އިދާރާއަށް ހަޒިރުވުމަށެވެ. އޭނާ ފުލުހަށް ހާޒިރު ކުރަނީ ނޫމަޑި ރިސޯޓްސް އެންޑް ރެސިޑެންސް އޭޖީ (ނޫމަޑި) އަށް ދައުލަތުން ބަދަލު ދޭން ޖެހުނު މައްސަލައާ ގުޅިގެނެވެ.\nނޫމަޑިއަށް ސެޓްލްމެންޓް އެގްރީމެންޓްގެ ދަށުން 848 މިލިއަން ރުފިޔާ ދޭން ޖެހުމާ ގުޅިގެން މުއިއްޒުގެ މައްސަލަ ފުލުހަށް ފޮނުވާފައިވާ ކަމަށް ވިދާޅުވެފައި ވަނީ ފިނޭންސް މިނިސްޓަރު އިބްރާހީމް އަމީރެވެ. އެ މައްސަލަ ރައްޔިތުންގެ މަޖިލީހުން ބަލަމުން ދިޔައިރު، މަޖިލީހަށް ވެސް މުއިއްޒު ހާޒިރުކޮށް ވަނީ ސުވާލު ކޮށްފައެވެ. އަދި ކޮމިޓީއަށް ދޮގު މައުލޫމާތު ދެއްވި ކަމަށް ބުނާ މައްސަލައެއް ވެސް ފުލުހަށް ހުށަހަޅަން މަޖިލީހުން ނިންމިއެވެ.\nނޫމަޑި މައްސަލައިގައި ފުރަތަމަ މުއިއްޒު ފުލުހަށް ހާޒިރު ކުރީ ފެބްރުއަރީ 22 ވަނަ ދުވަހުއެވެ.\nހަބަރު ނޫމަޑި ކޮރަޕްޝަން ޑރ. މުހައްމަދު މުއިއްޒު ޕޮލިސް\nމޭޔަރު ކަމަށް ހޮވޭނެ ކަން ކަށަވަރު ވާތީ؟


Kulhudhuffushi Online - Neykurandhoo gai baahvaa agu bodu football mubaaraithugai 8 teamakun baiveri vejje\nނޭކުރަންދޫގައި ބާއްވާ އަގުބޮޑު ފުޓްބޯޅަ މުބާރާތުގައި 8 ޓީމަކުން ބައިވެރިވެއްޖެ\nއަބްދުލް ވާހިދު ޙަސަން - 1 އަހަރު ކުރިން -2ޑިސެމްބަރ 2017\nނޭކުރަންދޫގައި ބޭއްވި ފުޓްބޯޅަ މުބާރާތެއްގެ ތެރެއިން--\nހދ ނޭކުރަންދޫގައި ބާއްވާ “ޑެކަގަން ކަޕް” ގައި 8 ޓީމަކުން ބައިވެރިވެއްޖެ އެވެ. މިމަހު ދިހައެއްގައި ފަށަން ހަމަޖެހިފައިވާ މިމުބާރާތަކީ އެރަށުގެ އަމިއްލަ ޖަމިއްޔާއެއް ކަމަށްވާ ޑެކަގަން ސްޕޯޓްސް ކުލަބަށް ދިހަ އަހަރުވުން ފާހަގަކޮށް ބާއްވާ މުބާރާތެކެވެ.\n53،000ރ ގެ ފައިސާގެ އިނާމު ހުށަހެޅިފައިވާ މިމުބާރާތުގައި ބައިވެރިވެފައިވަނީ ނޭކުރަންދޫއިން ހަތަރު ޓީމު ބައިވެރިވެފައިވެ އެވެ. ރުއްގަނޑު ސްޕޯޓްސް، އެކްސް ޒީރޯ، މާޒިންސް، ސެނޮން އެވެ. ކުޅުދުއްފުށީގެ ތިން ޓީމަކުންވެސް ވަނީ ބައިވެރިވެފަ އެވެ. އެއީ ކޮރަލްސް، ހިރަފުސް އަދި އައްޒަ 77 އެވެ. މިމުބާރާތުގައި ވައިކަރަދޫގެ ޓީމެއްވެސް ވާދަކުރެ އެވެ.\nޗެމްޕިއަން ޓީމަށް 25000ރ ދޭ ފުޓްބޯޅަ މުބާރާތެއް ހދ ނޭކުރަންދޫގައި ބާއްވަން އިއުލާންކޮށް، ބައިވެރިވުމަށް ހުޅުވާލައިފި އެވެ.\nޗެމްޕިއަން ޓީމަށް 25000ރ ދޭ ފުޓްބޯޅަ މުބާރާތެއް ނޭކުރަންދޫގައި ބާއްވަނީ\nޑިސެމްބަރު 10 ގައި ފަށަން ތާވަލްކޮށްފައިވާއިރު މިމުބާރާތުގައި މެއިން ސްޕޮންސަރަކީ ނާސާލިންކް ޕްރައިވެޓް ލިމިޓެޑެވެ. މިއީ ނޭކުރަންދޫގައި ބާއްވާ އެންމެ އަގުބޮޑު ފުޓްބޯޅަ މުބާރާތެވެ.\n53،000 ރ ގެ ފައިސާ އިނާމު ހުށަހެޅިފައިވާ މިމުބާރާތުގެ ޗެމްޕިއަން ޓީމަށް 25،000ރ، ރަނަރަޕް ޓީމަށް 18،000ރ އަދި ތިންވަނަ ޓީމަށް 10،000ރ ގެ ފައިސާ އިނާމު ހުށަހެޅިފައިވެ އެވެ. އަދި ފެއަރ ޕްލޭ ޓީމަށާއި މުޅި މުބާރާތުގެ އެންމެ މޮޅު ފަސް ކުޅުންތެރިންނާއި ރަށުން ބޭރު އެންމެ މޮޅު ފަސް ކުޅުންތެރިންވެސް ވަނީ ހޮވަން ހަމަޖެހިފަ އެވެ.\nނޭކުރެންދޫ, ބާރަށު ކުޅި އަދި ކޭލަކުނު ހިމާޔަތް ކުރަން ނިންމައިފި\nޑެކަގަން ކަޕްގެ ތަށި މާޒިންސް އުފުލާލައިފި، އެންމެ މޮޅު ކުޅުންތެރިޔަކަށް ސިފާއު\nޑެކަގަން ކަޕް: އެންމެ ގިނަ ޕޮއިންޓާއެކު މާޒިންސް ސެމީއަށް ދަތުރުކޮށްފި\nހދ އަތޮޅުގައި ބާއްވާ އެންމެ އަގުބޮޑު ފުޓްބޯޅަ މުބާރާތް، ނޭކުރަންދޫ ޑެކަގަން ކަޕް ފަށައިފި\nކުޅުދުއްފުށީ ބަނދަރު ތެރޭގައި ބާދުޝާހް ބޯޓް ބީހި، ކުރިއަށް ނުދެވިފަ


ބޮލުން ހަންފޮޅޭތަ..! މިއޮތީ ހައްލު – Haftha\nThu, 26 November, 2020, 9:10 am\nބޮލުން ހަންފޮޅޭތަ..! މިއޮތީ ހައްލު\nޖުލައި 20, 2020\nރީތި އިސްތަށިގަނޑެއް ލިބިފައި އޮތުމަކީ އެންމެބޮޑު އެއް ހިތްހަމަޖެހުމެވެ. އެއާއިއެކު އިސްތަށިގަނޑު ހަޑިވެ ނުވަތަ ހަންފޮޅި ހަލާކުވެފައިވުމަކީ އެއަށްވުރެ ބޮޑު ހިތާމައެއް ކުރިމަތި ނުވާފަދަ ހިތްދަތި ކަމެކެވެ. އަބަދުވެސް މަސައްކަތް ކުރަންޖެހެނީ ތިމާގެ އިސްތަށިގަނޑު ސާފްކޮށް ރީތިކޮށް ބޭއްވޭތޯއެވެ. އެހެންނަމަވެސް ބައެއްފަހަރު ފަރުވބާކުޑަކޮށް ލެވޭތަން އާދެއެވެ. ނަތީޖާއަކަށް ވެގެންދަނީ ތިމާގެ ރީތި އިސްތަށިގަނޑު ހަލާކުވެ ނުވަތަ ބޮލުންހަންފޮޅުމުގެ މައްސަލައާއި ކުރިމަތިލާންޖެހުމެވެ.\nބައެއްފަހަރު ބޮޅުންހަންފޮޅުން މިއީ ވަކިއުމުރަކަށް ދިމަވާކަމެކޭވެސް ބުނެ އަޅާނުލާ ދޫކޮށްލެވެއެވެ. ހަގީގަތަކީ ބޮޅުން ހަންފޮޅުން މިއީ ވަކިއުމުރަކަށް ދިމާވާކަމެކޭ ބުނެ ފަރުވާކުޑަކޮށްލެވޭކަން ނެތެވެ. ކޮންމެ އުމުރެއްގެ މީހަކަށްވެސް މި ބަލި ދިމާވެދާނެއެވެ. ބޮލުަގައި ހަންފޮޅެންދިމާވާ ބައެއްސަބަބުތަކުގެ ތެރޭގައި ބައެއްފަހަރު ބޮލުގެ އިސްތަށި ތަކަށް މާބޮޑަށް ހިރަފުހުގެ އަސަރުކުރުން ވެއެވެ.\nއަނެއް ބައި ފަހަރު އާންމުކޮށް ހަންގަނޑު ތެޔޮ މީހެއްނަމަ ބޮލުގައި ތެޔޮހެދި އިސްތަށިގަނޑާއި ބޯ މާބޮޑަށް ތެޔޮ ވެފަ ހުރުމަކީވެސް ބޮލުގައި ހަންފޮޅުމަށް ދިމަވާ އަލާމާތެކެވެ. އެހެންކަމުން ބޮލުން ހަންފޮޅުމުގެ މައްސަލަ ދިމާވުމަކީ އެބަލިން ސަލަމާތްވަރަށް ބައެއްފަހަރު ވަރަށް ގިނަމަސައްކަތް ކުރަންޖެހިފައިވާ ކަމެކެވެ. މީގެ އިތުރުން މިބައްޔަކީ ވަރަށް ފަސޭހައިން ރަގަޅުވެސް ކޮށްލެވޭ ބައްޔެކެވެ. ބޭނުންވަނީ ކުޑަހިޔްވަރެކެވެ. ގަވާއިދުން ފަރުވާކުރެވޭނެ ގޮތެކެވެ.\nއެންމެފަހުގެ ދިރާސާތަށް ދައްކާގޮތުން ބޮލުން ހަންފޮޅުމުގެ މައްސަލަޔަށް އޮތް އެންމެ ފަސޭހަ ގޮތަކީ ލުބޯ ބޭނުންކޮށްގެން ދެވޭ ފަރުވާއެކެވެ.\nއެގޮތުން ބޭނުންވަނީ ދެ ސައިސަމްސާ ލުބޯހުތާއި، ބިއްލޫރިތައްޓެއްގެ ސާފް ފެނެވެ. ހައްދަވަންވީގޮތަކީ ލުބޯހުތް ފެންތަށްޓަށް އަޅާ ރަގަޅަށް އެއްކޮށްލުމަށްފަހު އެފެނުން ރަގަޅަށް ބޯދޮވެލުމެވެ. ބޮލުގެ ހަންގަޑު ރަގަޅަށް ތެމެންދެން ބޮލުގެ އެތެރޭގައި ފެން ހާކާ ދޮވެލާށެވެ. މިގޮތަށް ބަރާބަރު އެއްހަފްތާ ވަންދެން ބޯ ދޮވެލުމުން ބޮލުން ހަންފޮޅުމުގެ މައްސަލައަށް ހައްލުލިބި މުޅިން ރަގަޅުވެދާނެއެވެ.\nލުބޯ ފެނުން ބޯ ދެވެލުމުން ބޮލުގައި ހަންފުޅުމަށް އުފެދޭ ޖަރާސީމް މަރާލަދެއެވެ. ސަބަބީ ލުބޯހުތުގައި އެކުލެވޭ ސިޓްރިކް އެސިޑްގެ ސަބަބުންނެވެ. މީގެ އިތުރުން ބޮލުގައި ހަންފޮޅުމަށް ބާރުދޭ މައްދާއެއް ނައްތާލުމުގެ ބާރުވެސް ލުބޯހުތުގައި ގިނައަދަދަކަށް އެކުލެވިގެންވެއެވެ.\nޓީ ޓްރީ އޮއިލް އަކީވެސް ޒަމާނުއްސުރެ ހަންގަނޑުގެ އެކިއެކި ބަލިތަކަށް ފަރުވާ ކުރުމަށްޓަކައި ބޭނުން ކުރަމުން އައިސްފައިވާ އެއްޗެއްކަމުން، މިއީ ބޮލުގައި ހަން ފޮޅުން ހުއްޓުވުމަށް އެއްވަނައިގެ އެއްޗެކެވެ. ރިޕޯޓްތަކުން ދައްކާ ގޮތުގައި ޓީ ޓްރީ އޮއިލްއަކީ ހަންފޮޅުމަށް ދިމާވާ ޒާތުގެ ފަންގަސް ނައްތާލުމުގައި ވަރަށް ބޭނުންތެރި އެއްޗެކެވެ.\nޓީ ޓްރީ އޮއިލް އަކީ ސެންސިޓިވް ހަންގަނޑުތައް ހިރުވުމަށް މެދުވެރި ކުރުވާ އެއްޗެއް ކަމުން، އެންމެ ރަނގަޅު ގޮތަކަށް ވާނީ ކާށި ތެލަށް 3-2 ތިކި ޓީ ޓްރީ އޮއިލް އަޅައިގެން ބޭނުން ކުރުމެވެ.\nމޯލްޑިވިއަނުން ކޮޗިނުން މާލެއަށް ހާއްސަ ފްލައިޓްތަކެއް، ޓިކެޓްގެ އަގު 1560 ރުފިޔާ އަށް\n250,000 ޑޮލަރު އިންވެސްޓްކުރާ މީހުންނަށް ވިސާ ލިބޭ އިސްލާހު ތަސްދީގުކޮށްފި\nކޮލިޓީ އެޝުއަރެންސް ކޮމިޝަނަރަކަށް ތަސްލީމާ


ކަރަންޓީނުގެ އަމުރާ ހިލާފުވާނަމަ ޖޫރިމަނާގެ ގޮތުގައި 5000 ރުފިޔާ - DhiDaily\nކަރަންޓީނުގެ އަމުރާ ހިލާފުވާނަމަ ޖޫރިމަނާގެ ގޮތުގައި 5000 ރުފިޔާ\nކޯވިޑް 19 ގެ ސަބަބުން ކަރަންޓީނު ވާން ޖެހޭ މީހަކު އެއަމުރާއި ހިލާފު ވެއްޖެނަމަ އެމީހަކު 5000 ރުފިޔާއިން ޖޫރިމަނާ ކުރެވޭގޮތަށް އެކަހެރި ކުރުމުގެ މަރުކަޒުތަކާއި ކަރަންޓީނު ކުރުމުގެ މަރުކަޒުތަކާއި ބެހޭ ގަވާއިދަށް އިސްލާހް ގެނެސްފިއެވެ.\nއިސްލާހުގައި ބުނެފައި ވަނީ ކަރަންޓީނު ކުރުމުގެ މަރުކަޒުތަކާއި އެކަހެރިކޮށް ބެހެއްޓުމުގެ މަރުކަޒުތައް ކަނޑައެޅުމުން، ނުވަތަ މީހަކު ނުވަތަ ބަޔަކު ކަރަންޓީނު ކޮށްފައި ނުވަތަ އެކަހެރި ކޮށްފައި ބަހައްޓައިގެން ފަރުވާދިނުމަށް ހަމަޖެހިފައިވާ އުސޫލުން އެކަން ކުރަން ފެށުމުން، އެ ކަމަށް އިޙުތިރާމްކޮށް އާންމު ޞިއްޙަތުގެ ނުރައްކާ ކޮންޓްރޯލު ކުރުމަށް ނުވަތަ ގައިން ގަޔަށް އަރާ ބަލި ކޮންޓްރޯލު ކުރުމަށް ކުރެވެމުންދާ މަސައްކަތަށް އެއްބާރުލުން، ކޮންމެ މީހަކު ވެސް ދޭންވާނެ ކަމަށެވެ.\nއަދި އެއްބާރުލުން ދިނުމެއް ނެތި، ވަކި މީހަކު ނުވަތަ ބަޔަކު ކަރަންޓީނު ކޮށްގެން ނުވަތަ އެކަހެރި ކޮށްގެން ފަރުވާ ދިނުމަށް ކުރަމުންދާ މަސައްކަތަށް ހުރަސްއަޅައިފި ނަމަ، ނުވަތަ އާންމު ޞިއްޙަތު ރައްކާތެރި ކުރުމަށް ނުވަތަ ގައިންގަޔަށް އަރާ ބަލިން ރައްކާތެރި ކުރުމަށް ކުރެވޭ މަސައްކަތުގައި ގާއިމްކުރެވޭ އެކަހެރި ކުރުމުގެ މަރުކަޒެއް ނުވަތަ ކަރަންޓީނު ކުރުމުގެ މަރުކަޒެއް ހިންގުމަށް މީހަކު ހުރަސްއަޅައިފި ނަމަ، އެ ކުރަނީ ކުށެއް ކަމަށް އިސްލާހުކުރި ގަވާއިދުގައި ބުނެފައިވެއެވެ.\nއެކަހެރިވުމަށް އަންގައިފައިވާ މީހަކު، އޭނާއަށް އަންގައިފައިވާ އަމުރާ ހިލާފުވެއްޖެ ނަމަ، 5000 ރުފިޔާއިން ޖޫރިމަނާ ކުރެވޭނެއެވެ. އަަމުރާ ހިލާފުވާ ފުރަތަމަ ފަހަރު 2،500 ރުފިޔާއިން ޖޫރިމަނާ ކުރާއިރު ދެވަނަ ފަހަރު 3،500 ރުފިޔާއިން ޖޫރިމަނާ ކުރަން ވަނީ ހިމަނާފައެވެ. ތިންވަނަ ފަހަރުން ފެށިގެން ދެން ޖޫރިމަނާ ކޮންމެ ފަހަރަކު 5،000 ރުފިޔާއިން ޖޫރިމަނާ ކުރާނެ ކަމަށް އިސްލާހު ކޮށްފައިވާ ގަވާއިދުގައި ބުނެފައިވެއެވެ.


Addu City Gai Fihaara Akah Vadhe Thoonu Ehcchakun Birudhakkai Faisaathakeh Feyrigenfi އައްޑޫސިޓީގައި ފިހާރައަކަށްވަދެ ތޫނު އެއްޗަކުން ބިރުދައްކައި ފައިސާތަކެއް ފޭރިގެންފި – Huvadhoo News Addu City Gai Fihaara Akah Vadhe Thoonu Ehcchakun Birudhakkai Faisaathakeh Feyrigenfi Huvadhoo News\nއައްޑޫސިޓީގައި ފިހާރައަކަށްވަދެ ތޫނު އެއްޗަކުން ބިރުދައްކައި ފައިސާތަކެއް ފޭރިގެންފި\nއައްޑޫސިޓީގައި ހިންގާ ކޮސްމެޓިކްސް ފިހާއަކައަކަށް މޫނު ނިވާކޮށްގެން ހުރި މީހަކު ވަދެ، އެތަނުގައި ތިބި މުވައްޒަފުންނަށް ވަޅިން ބިރުދައްކައި ފައިސާތަކެއް ފޭރިގެންފިއެވެ.\nމީސްމީޑިއާގައި މިހާރު ދައުރުވަމުންދާ ވީޑިއޯއިން ފެންނަ ގޮތުގައި، މިއަދުގެ ވަގުތެއްގައި އައްޑޫސިޓީ ހިތަދޫގައި ހިންގާ އެފިހާރައަށް މޫނު ނިވާކޮށްގެން ހުރި މީހަކު ވަދެ ކައުންޓަރުގައި ތިބި ދެ އަންހެން ކުދިންނަށް ވަޅިން ބިރުދެއްކުމަށް ފަހު ފިހާރައިގެ ކޭޝް ކައުންޓަރުން ފައިސާ ނަގާ މަންޒަރު ފެނެއެވެ.\nފައިސާ ނެގުމަށްފަހު އޭނާ ވަނީ އެފިހާރައިން ނުކުމެގެން ގޮސްފައެވެ. އެހެން ނަމަވެސް އެފިހާރައިން އޭނާ ފޭރިގެންފައި ވަނީ ކިހާއަދަދެއްގެ ފައިސާއެއް ކަމެއް އަދި ނޭނގެއެވެ.\nމިކަމާއި ގުޅިގެން ފުލުހުން ވިދާޅުވީ، އައްޑޫސިޓީ ފިހާރައަކަށް ވަދެ ވަޅިން ބިރުދެއްކުމަށްފަހު ފައިސާ ފޭރުނު މައްސަލައެއް މިއަދު ފުލުހުންނަށް ހުށަހަޅާފައިވާ ކަމަށެވެ.


Dr. Ahmed Shaheed | Mihaaru\nJanuary 03, 2018 51\nނަޝީދަށް ވާދަކުރެވޭނެ ކަމަށް އދ. އިން ކަނޑައަޅާނެ\nރާއްޖޭގެ ދާޚިލީ މަސްލަހަތުގެ ތެރެއަށް ބޭރުގެ ނުފޫޒު ވައްދަން އަޑުއުފުލުމަކީ ގައުމަށް ގެއްލުން ދިނުން ކަމަށް ވިދާޅުވެ، ކުރީގެ ފޮރިން މިނިސްޓަރު އަދި އދ. އިން އީރާނަށް ކަނޑައަޅާފައި ހުންނެވި ޚާއްސަ މަންދޫބު ޑރ. އަހްމަދު ޝަހީދާއި އެމްޑީޕީއަށް ރައީސް އަބްދުﷲ ޔާމީން މިއަދު ބަހުގެ ހަމަލާތަކެއް އަމާޒު ކުރައްވައިފި އެވެ.\nއުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީގެ މަރުގެ މައްސަލާގައި މަރުގެ ހުކުމް އައިސްފައިވާ ހުސެން ހުމާމް މެރުމަށް ކްރިމިނަލް ކޯޓާއި ހައި ކޯޓުން ކޮށްފައިވާ ހުކުމަށް ސުޕްރީމް ކޯޓުން ތާއީދުކޮށް ހުކުމް ދެމެހެއްޓި ނަމަވެސް އޭނާ މަރާނުލަން އދ. ގެ އޮފީސް އޮފް ދި ހިއުމަން ރައިޓްސް އިން ދިވެހި ސަރުކާރަށް އިއްޔެ އަންގައިފި...\nއދ. އިންސާނީ ހައްގުތަކާ ބެހޭ ކައުންސިލްގެ އަންނަ ދައުރަށް ރާއްޖެ އިން ކުރިމަތިލުމަށް ފަހު، ނަން އަނބުރާ ގެނައީ ރާއްޖޭގެ ހާލަތު އޮތްގޮތުން، އެ އިންތިޚާބު ކާމިޔާބު ނުވާނެ ކަން އެނގޭތީ...\nކުރީގެ ޑިފެންސް މިނިސްޓަރު މުހައްމަދު ނާޒިމްގެ ކޮޓަރިން ފެނުނު ފިސްތޯލަ އަކީ އޭނާއާ އެއްވެސް ގުޅުމެއް އޮތް އެއްޗެއް ނޫން ކަމަށާއި އެކަން ހިނގައިދިޔަ ގޮތް ހާމަކޮށްދެއްވަން...


އިންޑިއާ! އިންޑިއާ! މިއީ އިއްތިފާގެއް ނޫން!\nޖާއިޝް ތައުފީޤް2އޮކްޓޯބަރު 2020 13:24\nއިންޑިއާގެ ބޮޑުވަޒީރު މޯދީ، ރައީސް ސޯލިހް އަދި ނައިބު ރައީސް ފައިސަލް\n"ހަނިމާދޫ އިންޓަނޭޝަނަލް އެއާޕޯޓް ވާނީ އުތުރުގެ ޓޫރިޒަމްގެ އިންޖީނަށް" މި އިބާރާތް އަޑުއިވުމާ އެކު ކޮންމެ މީހަކުވެސް ފުރަތަމަ ހިތަށް އަރާނީ މިއީ ކެމްޕޭނަކާ ދިމާކޮށް ދިވެހި ސަރުކާރުން ބުނި ބުނުމެއް ކަމަށެވެ. ސްޓްރެޓެޖިކް ގޮތުން މުހިއްމު އެ ސަރަހައްދާ ބެހޭ ގޮތުން މިވާހަކަ ބުނީ އެކަމަކު ދިވެހި ސަރުކާރަކުން ނޫނެވެ. އެވާހަކަ ދެއްކީ އަވަށްޓެރި އިންޑިއާއިންނެވެ. މިއީ އެކަމަކު ހަމަ ގަބޫލުކުރާ ކޮންމެ މީހަކަށްމެ ބޮލަށް އުނދަގޫ ވާހަކައަކަށް ވާނެ އެވެ.\nހަނިމާދޫ އިންޓަނޭޝަނަލް އެއާޕޯޓް ތަރައްގީކޮށް ބޮޑުކުރަން އުޅެނީ އިންޑިއާގެ ހިލޭ އެހީގައެއް ނޫނެވެ. އެކަމަކު އެއީ އިންޓަރެސްޓާއި އެކު ނަގާފައިވާ ލޯނަކުން ކުރަން އުޅޭ މަސައްކަތެކެވެ. އެ މަޝްރޫއަކީ އިންޑިއާއާ އެކު ރާއްޖޭން ސޮއިކޮށްފައިވާ ލައިން އޮފް ކްރެޑިޓް އެއްބަސްވުމުގެ ދަށުން ހިންގަން ރާވާފައިވާ އެތައް މަޝްރޫއުތަކެއްގެ ތެރެއިން އެންމެ މަޝްރޫއެކެވެ. އެކަމަކު 800 މިލިޔަން ޑޮލަރުގެ އެ އެއް ބަސްވުމުގެ ދަށުން ހިންގާ އެހެން މަޝްރޫއުތަކާ މާ ތަފާތު ގޮތަކަށް އިންޑިއާ ސަރުކާރުން ހަނިމާދޫގެ ކަންތަކުގައި މިއުޅޭ އުޅުމާއި މެދު ސުވާލު އުފެދެއެވެ. ވަކި ފަރާތަކަށް ނުޖެހި ވިސްނާ ކޮންމެ މީހަކަށް ވެސް އެ ސުވާލު އުފެދޭ ވަރަށް އެގައުމުން ހަނިމާދޫގެ ކަންތަކުގައި އެބަ އުޅެ އެވެ.\nހުރިހާ ކަމެއް ވެސް އިއުލާނުކުރަނީ އިންޑިއާއިން\nލައިން އޮފް ކްރެޑިޓް އެއްބަސްވުމުގެ ދަށުން ހަނިމާދޫ އިންޓަނޭޝަނަލް އެއާޕޯޓް ތަރައްގީކުރަން ނިންމާފައިވާކަން ދިވެހި ސަރުކާރަށް ވުރެ ކުރިން މީޑިއާތަކަށް ދޫކޮށްލީ ރާއްޖޭގައި ހުންނަ އިންޑިއާ ހައިކޮމިޝަނުންނެވެ. އެ މަޝްރޫއުއާ ބެހޭ ގިނަ ތަފްސީލުތަކެއް ފުރަތަމަ މަރުހަލާގައި ވެސް ހައިކޮމިޝަނުން ބައެއް މީޑިއާތަކާ ހިއްސާކުރި އެވެ. މަސައްކަތުގެ ޓަައިމްލައިނުން ފެށިގެން ރަންވޭގެ ދިގުމިނަށް ދަންދެން ހާމަކުރީ ހައިކޮމިޝަނުންނެވެ. ރާއްްޖޭގެ މަޝްރޫއަކާ ބެހޭ ގޮތުން އިންޑިއާއިން އެވަރަށް މައުލޫމާތު ދެމުން އައި އިރުވެސް ރާއްޖޭގެ ކަމާ ބެހޭ އެއްވެސް މިނިސްޓްރީއަކުން އެކަމުގައި އެއްޗެއް ނުބުނެއެވެ. އިންޑިއާއިން ހާމަކޮށްފައިވާ ތަރުތީބުން ހަނިމާދޫގެ ސާވޭ ކުރުމުން ވެސް ދިވެހި ސަރުކާރުން އެކަމާ ބެހޭ ގޮތުން އެއްޗެއް ނުބުނެއެވެ.\nއިންޑިއާއަށް މި ސަރަހައްދުގެ މުހިއްމުކަން\nއިނގިރޭސިވިލާތުގެ ކިންގްސް ކޮލެޖުން "ޑިއަގޯގާސިއާ އެންޑް ދި ޔުނައިޓެޑް ސްޓޭޓްސް އެމާޖިން އިންޑިއަން އޯޝަން ސްޓްރެޓެޖީ"ގެ ނަމުގައި އާއްމުކޮށްފައިވާ ކަރުދާހަކަށް މައުލޫމާތު ދެއްވަމުން އެމެރިކާގެ ޖޮއިންޓް ޗީފް އޮފް ސްޓާފްސްގެ ކުރީގެ ޗެއާމަން އެޑްމިރަލް މައިކަލް މުލެން ވިދާޅުވެފައި ވަނީ "އިންޑިއާ ކަނޑުގެ އައްސޭރިތައް ހިމެނޭ ސަރަހައްދުތަކުގައި އެމެރިކާގެ [ބައިވެރިވުން] ދެމެހެއްޓުން ބިނާވެފައި ވަނީ އެތަންތަނުގައިވާ އެމެރިކާގެ މަސްލަހަތުތައް ދެނެގަނެ، ހިފަހައްޓައި ހާސިލު ކުރުމުގެ މައްޗަށް،" ކަމަށެވެ.\nމުލެން އަކީ 2007 ވަނަ އަހަރުން ފެށިގެން 2001 ވަނަ އަހަރާ ހަމައަށް އެމެެރިކާގެ ޖޮއިންޓް ޗީފްސް އޮފް ސްޓާފްގެ ޗެއާމަން އެވެ. އޭގެ ކުރިން 2005 ވަނަ އަހަރުން ފެށިގެން 2007 ވަނަ އަހަރާ ހަމައަށް އޭނާ ހުންނެވީ އެމެރިކާގެ ޗީފް އޮފް ނޭވަލް އޮޕަރޭޝަންސްގެ މަގާމުގަ އެވެ.\nމުލެން ވިދާޅުވާ ގޮތުގައި މެދުއިރުމައްޗާއި ދެކުނު އިރުމަތީ އޭޝިއާ އާއި އޭޝިއާ ޕެސިފިކްގައި ވެސް އެމެރިކާ އިން ރިވެތި ގޮތުގައި ބައިވެރިވެ އޮތުމަކީ އެމެރިކާއަށް ސްޓްރެޓެޖިކް ގޮތުން ވަރަށް މުހިއްމު ކަމެކެވެ. އަދި އެކަން އެހެން އޮތް އިރު އިންޑިއާ ކަނޑު ވެފައި ވަނީ މުލެން ފާހަގަކުރައްވާފައިވާ ސަރަހައްދުތަކަށް، އަދި އެސަރަަަހައްދުތަކުން އެމެރިކާ އަށް ހަކަތައިގެ ވަސީލަތްތަކާއި އެނޫން ވެސް ސްޓްރެޓެޖިކް ގޮތުން މުހިއްމު، މުދަލުގެ ބާވަތްތައް އުފުލާ މަގުގެ މެދަށް،" ކަން އޭނާ ފާހަގަ ކުރައްވަ އެވެ.\nއޭގެ އިތުރުން އެމެރިކާގެ ސަލާމަތީ ޕްލޭން "ކްއަޑްރެނިއަލް ޑިފެންސް ރިވިއު 2010" ގައިވާ ގޮތުން އެމެރިކާ ސްޓްރެޓެޖިކް ރޭވުންތަކުގެ އެންމެ ބޮޑު އިސްކަމެއްދޭ ސަރަހައްދަކަށް މިހާރު ވެފައި ވަނީ އިންޑިއާ ކަނޑެވެ. ސަލާމަތީ ގޮތުން ބަލާ އިރު އެމެރިކާ އަށް ނުރައްކަލަކަށް ވެދާ ފަދަ ބައެއްގެ ބާރާއި ނުފޫޒު، އިންޑިއާ ކަނޑާ ގުޅިފައިވާ މުހިއްމު ދެ ކަނޑު އޮޅި ކަމަށްވާ ހޮރުމުޒް ކަނޑު އޮޅިއާއި މަލަކާ ސްޓްރެއިޓް ގައި ގަދަވިޔަ ނުދިނުމުގެ ގޮތުން އިންޑިއާ ކަނޑުގައި އެމެރިކާ އިން ވަރުގަދައަށް ސާބިތުވެ އޮންނަން ޖެހެއެވެ.\nއިގުތިސާދީ ގޮތުން ބަލާ އިރު ދުނިޔޭގައި ވިޔަފާރި ކުރެވޭ ތެލުގެ ތިންބައި ކުޅަ ދެބައި އުފުލެނީ އިންޑިއާ ކަނޑުގެ ތެރެއިންނެވެ. އަދި ކޮންޓޭނާގައި އުފުލާ މުދަލުގެ ދެބައިކުޅަ އެއްބައި ވެސް އުފުލެނީ އިންޑިއާ ކަނޑުގައި ރާއްޖެ މި އޮތް ސަރަހައްދު ހުރަސްކޮށެވެ. އަދި އެމެރިކާގެ ވިޔަފާރީގެ ބައިވެރިން ޗައިނާއާ ދެކުނުކޮރެއާ އާއި ޖަޕާނު ފަދަ ގައުމުތަކާ އެމެރިކާއާ ދެމެދު އުފުލާ މުދަލަކީ ވެސް މިސަރަހައްދު ހުރަސްކޮށް އުފުލާ މުދަލެވެ. އެ ގައުމުތަކާ އެމެރިކާއާ ދެމެދު ކުރާ ވިޔަފާރި އަކީ އަގުގެ ގޮތުން ބަލާއިރު އެމެރިކާގެ ބައިނަލްއަގުވާމީ ވިޔަފާރީގެ 20 ޕަސެންޓެވެ.\nއިންޑިއާ އަކީ އެމެރިކާގެ ޕްރޮކްސީއެއް\nމިސަރަހައްދުގެ ޖިއޯ ޕޮލިޓިކްސް އެނަލައިޒްކޮށްލާއިރު އިންޑިއާއިން މިހާރު އަމަލުކުރަމުން އަންނަނީ އެމެރިކާގެ ޕްރޮކްސީއެއްގެ ގޮތުގައެވެ. އެއީ ވިޔަފާރިއާއ އިގުތިސާދީ ގޮތުން ބަލާއިރު ދުނިޔޭގެ ގަދަ ދެ ބާރަކީ މިހާރު އެމެރިކާއާއި ޗައިނާ ކަމަށް ވެފައި ޗައިނާއާ އިންޑިއާ އޮންނަ ވާދަވެރިކަމުގެ ސަބަބުންނެވެ. ދެކުނު ޗައިނާ ކަނޑުގެ ސަރަހައްދުގެ މިލްކުވެރިކަމަށް ޗައިނާއިން ކުރާ ދައުވާއަށް ގޮން ޖަހަން އެމެރިކާއިން ދާދި ފަހުން އުފައްދާފައިވާ އިންޑޯ ޕެސިފިކް އެލަޔަންސްގެ ސަރަހައްދީ ލީޑަރަކީ އިންޑިއާ އެވެ. އެ އެލަޔަންސްގެ ބޭނުމަކީ ކަނޑުދަތުރުފަތުރުކުރުމުގެ މިނިވަންކަމުގެ ނަމުގައި ޗައިނާއަށް ގޮންޖެހުމާއި އިންޑިއާ ކަނޑުގެ ވިޔަފާރި މަގުތަކުގައި ނުފޫޒު ގަދަކުރަން ޗައިނާއިން ހިންގަމުން އަންނަ ބެލްޓް އެންޑް ރޯޑް މަޝްރޫއުއަށް ވެސް ހުރަސް އެޅުމެވެ. އިންޑިއާ އިން ކުޅޭ ރޯލަކީ އެމެރިކާގެ ޕްރޮކްސީއެއްގެ ގޮތުގައި އޮވެ މި ސަރަހައްދުގައި ޗައިނާއަށް ހުރަސްއެޅުމެވެ.\nއިގުތިސާދީ ގޮތުން ވެސް އިންޑިއާއަށް ރާއްޖެ މުހިއްމު\nއެމެރިކާ އަށް ވުރެ ކައިރީގައިވާ ގައުމެއްގެ ހައިސިއްޔަތުންނާއި ވިޔަފާރިއާއި އިގުތިސާދީ ގޮތުން އަދި ބައިނަލްއަގުވާމީ ސިޔާސީ ގޮތުން ކުރިއަރަމުން އަންނަ މިންވަރަށް ބަލާއިރު ރާއްޖެ ހިމެނޭ ސަރަހައްދަކީ އިންޑިއާގެ މަސްލަހަތު އެމެރިކާއަށް ވުރެ ވެސް މާ ބޮޑަށް އޮތް ސަރަހައްދެކެެވެ. އިގުތިސާދީ ގޮތުން ބަލާ ނަމަ، އިންޑިއާގައި ބޭނުންކުރާ ތެލުގެ ބޮޑު ބަޔަކީ ރާއްޖެ ހިމެނޭ ސަރަހައްދު ހުރަސްކޮށް އުފުލަން ޖެހޭ ތެލެވެ. ކިންގްސް ކޮލެޖުގެ ދިރާސާ ބުނާ ގޮތުން އެމެރިކާގެ ގަލްފު އޮއިލް ކުންފުނީގެ ސާފުކުރި ތެޔޮ ދާދި އަވަހަށް ވެގެންދާނީ އިންޑިއާގައި ބޭނުންކުރާ ތެލުގެ 90 ޕަސެންޓަށެވެ. އަދި އިންޑިއާ އަކީވެސް ކުރިއަރަމުން އަންނަ އިޤްތިސާދަކަށް ވެފައި އިންޑިއާއިން އުފައްދާ ތަކެތީ ޔޫރަޕާއި އެމެރިކާގެ ބާޒާރުތަކަށް ފޯރަން އޮތީވެސް މި ސަރަހައްދު ހުރަސްކޮށް ދަތުރުކުރާ ކަނޑުބޯޓުތަކުންނެވެ.\nއޭޝިއާ ސަރަހައްދުގެ ގައުމުތަކުގެ މެދުގައި ދައުރުކުރާ މުދަލުގެ 75 ޕަސެންޓަކީ މިސަރަހައްދު ހުރަސްކޮށް އުފުލޭ މުދާ ކަމަށް ވާއިރު އޭޝިއާގައި އިގުތިސާދީ ގޮތުން އެންމެ ބާރަށް ކުރިއަރަމުން އަންނަ، އަދި އެންމެ ގިނަ މުދާ ދައުރު ކުރާ އެއް ގައުމަކީ އިންޑިއާ އެވެ. ސަލާމަތީ ގޮތުން ބަލާ އިރު ސަލާމަތީ އަދި ދިފާއީ ގޮތުން އިންޑިއާއާ އެންމެ ބޮޑަށް ވާދަކުރަމުން އަންނަ ޗައިނާއިން ދަނީ މިސަރަހައްދު ކޮންޓްރޯލް ކުރުމަށް ވަރުގަދަ މަސައްކަތްތަކެއް ކުރަމުންނެވެ. އެފްރިކާގެ އައްސޭރިފަށުގެ ގައުމުތަކުން ފެށިގެން ސްރީލަންކާއާ ހަމައަށް ޗައިނާ އިން ވަނީ ވިސްނުންތެރި ކަމާ އެކު ނުފޫޒު ފޯރުވާފަ އެވެ. ޗައިނާ ކުރިއަރައި، އިންޑިއާ އަށް ހުރަސް އެޅުމުގެ ކުރިން އެކަން ހުއްޓުވުމަށް މިވަގުތަށް އިންޑިއާއަށް އެންމެ މުހިއްމު ގައުމަކީ ރާއްޖެ އެވެ.\nސަރުކާރުން މަސައްކަތްކުރަނީ އިންޑިއާގެ ނުފޫޒު ގަދަކުރަން\nއެމްޑީޕީގެ ސަރުކާރުން ކުރިއެކޭ އެއްގޮތަށް މިފަހަރުވެސް މަސައްކަތްކުރަމުން ދަނީ ރާއްޖޭގައި އިންޑިއާގެ ނުފޫޒު ގަދަކުރުމަށެވެ. ހަނިމާދޫ އެއާޕޯޓް ފަދަ ސްޓްރެޓެޖިކް ގޮތުން މުހިއްމު އެއާޕޯޓެއް އިންޑިއާއާ ހަވާލުކުރީ އެހެންވެއެވެ. ފަހަކަށް އައިސް ސަރުކާރުން ވަރަށް އަވަސް އަވަހަށް ނިންމުން އެދާ ނިންމުންތަކުގެ ޓައިމް ލައިނަށް ބަލައިލާ އިރު މަންޒަރު ފެންނަން އޮތީ މިހެންނެވެ.\n- އިންޑިއާއަށް ކޮންޓްރޯލް އޮންނަ ރާޑާ ސިސްޓަމެއް ރާއްޖޭގައި ގާއިމްކުރުން.\n- ހަނިމާދޫ އެއާޕޯޓް އިންޑިއާއާ ހަވާލުކުރުން.\n- ޑޯނިއާ މަތިންދާބޯޓް ގެނެސް ގުޅިފައިވާ އޮޕަރޭޝަންތަކެއްގެ ނަމުގައި ދިވެހި ސިފައިންނާ އެކު އިންޑިއާ ސިފައިން މަސައްކަތް ކުރަން ފުރުސަތު ދިނުން. އެގޮތުން އިންޑިއާ ސިފައިންގެ އަދަދު ރާއްޖޭގައި އިތުރުކުރުން\n- އިހަވަންދިއްޕޮޅު ތަރައްގީކުރަން އިންވެސްޓަރަކު ހޯދުމުގެ ނަމުގައި އިންޑިއާއަށް އެ ސަރަހައްދު ވެސް ދިނުން.\n- މުޅި ރާއްޖޭގެ ކަނޑުގެ ސަރަހައްދު މެޕްކުރަން އިންޑިއާ ސިފައިންނަށް ހުއްދަ ދިނުން\nމިހުރިހާ ފިޔަވަޅުތަކަކާ އެކު ސަރުކާރުުން ވަނީ ދެން އަންނަ ސަރުކާރަކަށް ވެސް އިންޑިއާއާ ދެކޮޅު ނުހެދޭ ވަަރަށް ރާއްޖެ އެގައުމަށް ދަރުވައިލަމުންނެވެ. 800 މިލިޔަން ޑޮލަރުގެ ލައިން އޮފް ކްރެޑިޓް އެއްބަސްވުމެކެވެ. އޭގެ ފަހުން ބަޖެޓް ސަޕޯޓަށް 250 މިލިޔަން ޑޮލަރުގެ ބޮންޑް ވިއްކުމެވެ. މިހެން ގޮސް އިންޑިއާއަށް ރާއްޖޭން ދަރާފައިވާ ދަރަނީގެ މިންވަރު އެތައް ބިލިޔަން ރުފިޔާއަކަށް އަރައިފި އެވެ.\nމިހެން މިކަން އޮއްވާ ދެން އަންނަ ސަރުކާރަކުން އިންޑިއާއަށް ބޯނުލަނބަން ނިންމާ ހިސާބުން ޖެހޭނީ ބޮޑެތި އަދަދުތަކުން އެގައުމަށް ފައިސާ ދައްކާށެވެ. ކުރު ގޮތަކަށް ބުނާ ނަމަ ގައުމުގެ ޚާރިޖީ މިނިވަންކަން ދެން ޖެހޭނީ އިންޑިއާގެ އަތުން އަގުދީފައި ގަންނާށެވެ. އެވަރުގެ ގަޓު ހުރި ސަރުކާރެއް އުފެދޭނެ ކަމަށް އުއްމީދުކުރުން ނޫން ގޮތެއް ދިވެހިންނަކަށް ނެތެވެ.\n82 % ދެރަވި\n5 % މައުލޫމާތު މުއްސަނދިވި\nމޯދީ ރައީސް ސޯލިހް ދަރަނި އިންޑިއާ\nSeptember 18, 2019 20:23:03\nކޮޗިން-ކުޅުދުއްފުށި ފެރީ: ރާއްޖެއަށް ވާނެ ފައިދާއެއް ނެތް!\nސަރުކާރުން ބައްލަވަންވީ ހަމަ އެކަނި ޓޫރިޒަމް ކުރިއަރުވަން ނޫނޭ ހައްދަވަން ޖެހޭނެ ގޮތަކީ ރާއްޖެތެރޭގެ ރަށްރަށުގެ ފަޅު ފުންކުރުމާއި ބަނދަރުހެދުން ފަދަ ކެޕިޓަލް އިންވެސްޓްމެންޓް ކުރިއަށް އޮތް5އަހަރަށް މެދު ކަނޑާލާ އެބަޖެޓުން އެމްޓީސީސީ މެދުވެރިކޮށް މާލެ ސަރަހައްދު ފަޅު ތައް ހިއްކާ ބިންތައް ކުއްޔަށް ދޭންވީއޭ ލައިނެއް ދަމާލަންވީއޭ ހުޅުމާލޭގެ ދެކުނުން ހުޅަނގަށް ގޮސް ނަކައްޗާއި ހަމައަށް ދެން އެ ލައިނުން ދެކުނުގައި ވާ ހުރިހާ ފަޅު ތަކެއް ހިއްކާލާ ބިންތައް 100 އަހަރަށް ކުއްޔަށް ދޭންވީއޭ...\nދިވެހި ސަރުކާރު ފެއިލްވެ އިންޑިއާ ސަރުކާރުން ގައުމު ހިންގާތަން މިފެންނަނީ. ދެރަވަރު މީ.... އިސްތިއުފާ ދެއްވާ އިބޫ


Council Inthihaabah 95 Million Rufiyaa Beynunvey: EC - Vaguthu\nކައުންސިލް އިންތިޚާބަށް 95 މިލިއަން ރުފިޔާ ބޭނުންވޭ : އީސީ\nއެޗްޕިއޭއާއެކު އީސީން ބޭއްވި ބައްދަލުވުމެއްގެ ތެރެއިން - ފޮޓޯ: އީސީ\nލޯކަލް ކައުންސިލްތަކުގެ އިންތިހާބާއި އަންހެނުންގެ ތަރައްގީގެ ކޮމިޓީތަކުގެ އިންތިހާބު ބޭއްވުމަށް 95 މިލިއަން ރުފިޔާ ބޭނުންވާ ކަމަށް އިލެކްޝަންސް ކޮމިޝަން (އީސީ) އިން މިއަދު ވިދާޅުވެއްޖެއެވެ.\nކައުންސިލް އިންތިހާބަށާއި އަންހެނުންގެ ތަރައްގީގެ ކޮމިޓީތަކުގެ އިންތިހާބުގެ މަޝްވަރާއަށް އެކުލަވާލާފައިވާ ގައުމީ ލަފާ ދޭ ކޮމިޓީގައި ވާހަކަ ދައްކަވަމުން އީސީގެ މެންބަރު ފުއާދު ތައުފީގް ވިދާޅުވީ އިންތިހާބަށް ބަޖެޓް ދީފައިވަނީ 51 މިލިއަން ރުފިޔާ ކަމަށެވެ. އަދި އިތުރަށް 44.9 މިލިއަން ރުފިޔާ ބޭނުންވާ ކަމަށް ފުއާދު ވިދާޅުވިއެވެ.\n"މިހާރު ދިމާވެފައިވާ ހާލަތުގެ ސަބަބުން މި ތިބީ އިގްތިސާދީ ތަދުމަޑުކަމެއްގައި، މި ހާލަތުގައި ތިބިއިރު ބަލިމަޑުކަމުގެ ސަބަބުން އިންތިހާބުގެ ހަރަދު އިތުރަށް ބޮޑުވެގެން މި ދަނީ، އަޅުގަނޑުމެންގެ ހިސާބުތައް ދައްކާ ގޮތުން އިތުރަށް ގާތްގަނޑަކަށް 44.9 މިލިއަން ރުފިޔާ ހޭދަވެގެން ދާނެ،" ފުއާދު ވިދާޅުވިއެވެ.\nއެހެންކަމުގައިވާނަމަ މި އިންތިހާބު ވެގެން ދާނީ ރާއްޖޭގައި ބޭއްވޭ އެންމެ ހަރަދު ބޮޑު އިންތިހާބަށެވެ. އިންތިހާބުގެ ހަރަދު ބޮޑުވެގެން ދަނީ ކޮވިޑް-19 ގެ ބަލިމަޑުކަމުގެ ހާލަތު އޮތުމުން އަޅަން ޖެހޭ ފިޔަވަޅުތަކަށެވެ. މި ގޮތުް ސެނެޓައިޒާ، މާސްކް ފަދަ ތަކެތި ފޯރުކޮށްދިނުމަށް ދާނެ ހަރަދާއި ގައިދުރުވުމުގެ ހަމަތަކުގެ މަތިން އިންތިހާބު ބާއްވާތީ ވެސް އިތުރު ހަރަދުތައް ހިނގާނެ ކަމަށް ބެލެވެއެވެ.\nމީގެ ކުރިން ވެސް އީސީއިން މި ކަމުގެ ކަންބޮޑުވުން ފާޅުކުރިއެވެ. މި އަހަރަށް ލަފާކުރާ ދައުލަތުގެ ބަޖެޓް ދިރާސާކުރި ކޮމިޓީއާ ބައްދަލުކޮށް އީސީއިން އޭރު ވިދާޅުވެފައިވާ ގޮތުގައި ވެސް 51 މިލިއަން ރުފިޔާއަކީ ކުޑަ ބަޖެޓެކެވެ. އޭރު އީސީއިން ވިދާޅުވެފައިވަނީ އިންތިހާބު ބޭއްވުމަށް 77 މިލިއަން ރުފިޔާ ބޭނުންވާ ކަމަށެވެ. މިހާރު އެ ކޮމިޝަނުން ވިދާޅުވާ އަދަދު 95 މިލިއަން ރުފިޔާއަށް އިތުރުވެއެވެ.\nއީސީއިން މިއަދު ހާމަކުރި ގޮތުގައި އިންތިހާބު ބޭއްވުމަށް ނިންމާފައިވަނީ އޭޕްރީލް މަހުގެ 10 ވަނަ ދުވަހުގައެވެ. އަދި އެ ތާރީޚަށް އިންތިހާބު ބޭއްވުމަށް ޓަކައި އަންނަ ހުކުރު ދުވަހު އިންތިހާބުގެ މަސައްކަތް ފަށާނެ ކަމަށް ވެސް އެ ކޮމިޝަނުން މިއަދު ވިދާޅުވިއެވެ.\nއެންމެ ފުރަތަމަ މިދިޔަ އަހަރުގެ އޭޕްރީލް މަހު ބޭއްވުމަށް ތާވަލުކުރި ކައުންސިލް އިންތިހާބު ފަސްކުރަން ޖެހުނީ ކޮވިޑް-19 ގެ ބަލިމަޑުކަމުގެ ހާލަތު ކުރިމަތިވުމުގެ ސަބަބުންނެވެ. މުޅި ދުނިޔެއަށް ފެތުރިގެން އައި އެ ބަލިމަޑުކަން ރާއްޖޭގައި ފެތުރެމުން އަންނަ މި ހާލަތުގައި އީސީއިން ދެން މަސައްކަތް ކުރީ މި އަހަރުގެ މާޗު މަހު އިންތިހާބު ބޭއްވުމަށެވެ.\nއެކަމަކު، ފެބްރުއަރީ މަހާ ހަމައަށް އާންމު ސިއްހަތުގެ ކުއްލި ނުރައްކަލުގެ ހާލަތު ދިގު ދަންމާލުމުގެ ސަބަބުން އެ މަހު އިންތިހާބު ނުބޭއްވޭނެ ކަމަށް އީސީއިން ނިންމިއެވެ. އެއީ އިންތިހާބުގެ ވަގުތީ ގާނޫނުގައި އޮންނަ ގޮތުން އިންތިހާބު ބޭއްވެނީ ސިއްހީ ކުއްލި ހާލަތު އުވާލުމަށް ފަހުގައެވެ. އެކަމަކު މިހާރު މަޖިލީހުން ވަނީ އެ ހާލަތުގައި ވެސް އިންތިހާބު ބޭއްވޭ ގޮތަށް ގާނޫނަށް އިސްލާހު ގެނެސްފައެވެ.\nލ. މާބައިދޫ ކައުންސިލް ރައީސްގެ ހުވާކުުރުން ފަސްކުރަން އަމުރުކޮށްފި!\nޖެނުއަރީ 26, 2021 15:23\nއިންޑިއާގެ ސަފީރަށްގުޅާލާ ވަގު ތުންޕަކާސް\nޖެނުއަރީ 26, 2021 15:50\nހާދަ ބައިވަރެއް! މި އަހަރަށް ކާން ބޭނުންވާ ބައިވެސް ލައިގެންތަ ހިސާބުކިތާބު ހެދީ!\nކީއްކުރާ ފައިސާތޯ.. ކޮންމެރަށަކަށް 1 މިލިއަން ހޯދާ ... ދެން ފައިސާ ދިރުވާލާ...\nޖެނުއަރީ 26, 2021 19:29\nއެވަރު މަދު އަދި 100 މިލިއަން ައިތުރުކޮއްލާ\nޖެނުއަރީ 26, 2021 20:59\nތިޔައިންތިހާބުން މާލެސިޓީއަށް ވާނެފައިދާއެއްނެތް. މާލެ/ހުލުމާލެ/ވިލިގިލި/ތިލަފުށި/ގުޅީފަޅުގެ ބިމުގެ މިލްކް ވެރިކަން ލާމަރުކަޒީ ޤާނޫނާ ޚިލާފަށް ނަސީދު އަދި އަސްލަންޓޭ އަޑީގައި ތިބެގެން އެޗެޑީސީއަށް ދީ ނިންމާފަވަނީ! މާލެސިޓީކައުންސިލް އަށް ބޮޑުމުސާރަ ދީފައި މޭޔަރ ކައުންސިލަރ ވިހާމަރުވާ މީހުންގެ ލިސްޓް ބަލަހައްޓާކައް ހޮވުމުގެ ބޭނުމެއްނެތް. # އިންތިހާބު ބޮއިކޮޓް ކޮއްލާނީ! #ނޯވޯޓް ނޯގޯތި.\nޖެނުއަރީ 26, 2021 21:12\nތިތަނުގެ އޯޑިޓް ރިޕޯޓު ބަލަންޖެހޭ.\nތިވަރަށް ފައިސާ ނުދާނެ، ތީހަ މަ ބަޑުއަޅާއެތިކޮޅު، އެއް މިލިއަން ރުފިޔާ ހޭދަނޮކޮށްވެސް އިންތިހާބު ބޭއްވިދާނެ.\nއޮން ލައިންކޮށް ބޭއްވީ މަ ނި މުނީ، ނިކަ މެތި ރައްޔިތުންގެ ފައިސާއަށްވީ މަ ހިތުހުރިގޮތަކަށް ހަދާނެ، ތި މީހުންގެ ޖީބުން ދޭންވީ މަ ނުކެރޭނެ އެއްރުފިޔާވެސް ހޭދަ ކުރާކަށް.\nއެހެން މީހެއްގެ ކިބައިން ކަންޔާ ބަޑުފަޅައިގެންދާވަރަށް ކެވޭނެ،\nޖެނުއަރީ 26, 2021 23:27\n95 މިލިޔަނެކޭނޫނޭ ބުނަންވީ 95 ބިލިޔަން ބުނުއްވާ.\nޖެނުއަރީ 27, 2021 00:38\nއެވަރުން އިންތިހާބު އޮޅުވާލެވޭނެތަ؟


(9 ޖެނުއަރީ 2018 އާ ގުޅޭ)\nއެހެން މީހުންގެ އަނިޔާތަކަށް ކެތްކުރުމަށްފަހު ވެސް އެ މަންމަގެ ދިރިއުޅުމަށް އުފާވެރިކަން މިންވަރުކުރެއްވީތީ ﷲއަށް ހިތުގެ އަޑިން ޝުކުރުވެރިވެވުނެވެ. ހިފަހައްޓާލައިގެން އިން ސައިޖޯޑު ތަބަކުގެ ތެރޭ ބަހައްޓާފައި ހައިފާގެ އަތްތިލާގައި ޒޭން ހިފާލިއެވެ.\n"މަންމަ ވަރަށް ހިތާމަކުރި. އެ މަންމަހާ ކެތްތެރި އަންހެނަކު އަޅުގަނޑަށް އެނގިފައެއްނެތް. ބައްޕަގެ ކުށަށް މަންމަ މަޢާފުކުރި. އަޒާންއާއެކު ދިރިއުޅުމެއް ފެށުމަށް ގަސްދުކުރި ނަމަވެސް އެކަން އެހެންނުވީ ތަޤުދީރުގައި އެގޮތަށް އެކަން ވާން ނެތީމާކަން މަންމަ ޤަބޫލުކުރި. އެހެންވެ ކަންނޭނގެ ބައްޕައަށް މަޢާފުކުރީ ވެސް. އަޒާންގެ ހަނދާންތައް މާޒީއަށް ދޫކޮށްލުމަށްފަހު ބައްޕައާއެކު މުސްތަޤުބަލާ ކުރިމަތިލާން މަންމަ ނިންމި ނިންމުމަކީ ޚުދު މަންމަގެ އަމިއްލަ ނިންމުމެއް. މަންމަގެ ހަޔާތުން ބާކީ އޮތް ދުވަސްތައް ވޭތިކުރީ އުފަލުގައި. އަޅުގަނޑަށް މަންމައާއި ބައްދަލުކޮށް މަޢާފަށް އެދޭނޭ ފުރުޞަތެއް ނުލިބުނު. އެހެންވިޔަސް މަންމަގެ ހިތުގައިވާ އެއްޗެއް އެ ޑައިރީގައި ލިޔެފައިވަނީ... މަންމަ އަބަދުވެސް ލޯބިވާކަން ބުނެފައި އޮތް. އަޅުގަނޑު ކަންތައް ކުރާގޮތުން މަންމަގެ ހިތުގައި އެއްވެސް ބުރަކަމެއްނެތްކަމަށް ބުނެފައި އޮތް. އަޅުގަނޑަށް ޔަޤީން ހަފިއްތައަށް ހެޔޮ ވިސްނުންލިބި ކުރެވުނު ކުށް ޤަބޫލުކުރެވި މަޢާފަށް އެދެން ބޭނުންވުމުން މަންމަ މަޢާފު ނުދީއެއް ނުހުންނާނޭކަން. މަންމަގެ ހިތް އަޅުގަނޑުމެން އެކަކަށް ވެސް އަންދާޒާކުރަން ނޭނގޭހާ ބޮޑު. އަޅުގަނޑުމެން އެންމެންދެކެ ވެސް މަންމަ ލޯބިވޭ. ދެން ހިތާމަނުކުރޭ ހަފިއްތާ. އަޅުގަނޑުގެ އެއްވެސް ޝަކުވާއެއްނެތް އެކަމުގައި. މަންމަގެ ދިރިއުޅުން ނިމިގެންދިޔައީ ހިތްދަތިކަމާއި ވޭނުގައެއްނޫން" ޒޭންގެ ވާހަކަތަކުން ހައިފާގެ ހިތަށް ލިބުނު ހަމަޖެހުމަށްވުރެ ނަފްސަށް ވެރިވެގެންދިޔަ ކުށްވެރިކަމުގެ އިހުސާސް މާ ވަރުގަދަވެފައި ފުނެވެ. އެ ދެ ލޮލުން ހޯސްލާފައި ކަރުނަފައިބަމުންދިޔައިރު އޭނާއަށް ރަނގަޅަށް ވާހަކައެއް ނުދެއްކުނެވެ. ގިސްލެވެނީއެވެ. ސޯފާގައި އިން އަކީލު ތެދުވެ ހައިފާގެ ގާތުގައި ހުއްޓުނެވެ. އަދި އަނބިމީހާ ގެނެސް ގަޔާލާ ބޮނޑިކޮށްލާ ފިރުމަމުން ދިޔައެވެ. އުނި ސިފައެއްނުވާ އިންސާނަކު ނުހުންނާނޭކަން އަކީލު ޤަބޫލުކުރެއެވެ. ހައިފާއަކީ އޭނާ އެ މީހަކުދެކެ އިންތިހާއަށް ލޯބިވާ އަންހެނާއެވެ. ހުރިހާ ހަޤީޤަތެއް އެނގުމުން ވެސް ލޯބިވާ އަނބިމީހާ ނިކަމެތިކޮށްލާކަށް އަކީލުގެ ޟަމީރު އެއްބަހެއްނުވިއެވެ. އޭނާގެ ލޯތްބަށް ބަދަލެއް ނައީ ހައިފާއަށް ކުށުގެ އިހުސާސް ކުރެވި އެކަމަށް ތަޢުބާވާން އޭނާ ކުރަމުންދާ މަސައްކަތް ފެނިފައެވެ. އެއީ މިހާރު ކުރީގެ ހައިފާއެއްނޫންކަން އަކީލަށްވުރެ ބޮޑަށް އެނގޭނޭ ދެވަނަ މީހަކު ނުހުންނާނޭކަން ޚުދު އަކީލަށް އެނގެއެވެ.\n"އަޒާންއަށް އެނގޭތަ މިންނު އޭނާއާ ވަކިވީ ކީއްވެކަން؟" ހަމައަކަށް އެޅުމަށްފަހު މޫނު ފުހެލާފައި ހައިފާ ސުވާލު ކުރީ ޔާނާއާއެވެ.\n"މި ހުރިހާ ކަމެއް އަޅުގަނޑަށް އެނގުނީ ޒޭންއާ ދިމާވެ މިންނުގެ ޑައިރީ ކީ ފަހުން، މިންނުއާ ގުޅުން ހުރި އެއްވެސް ކަމެއް ބައްޕަގެ ފަރާތުން ނުފެނޭ. ހިނގައިދިޔަ ހުރިހާކަމަކާ ހެދި ބައްޕަގެ ހިތުގައި މިންނުއާ މެދު އޮތީ ކީކޭކަމެއް ވެސް ނޭނގޭ. އެންމެ ކުޑަމިނުން މިންނުގެ ނަން ބުނެލުމުން އެއީ ދަންނަ މީހެއްކަމަށް ވެސް ނުހެދި... ހީވަނީ މިންނުއާ ބެހޭ އެއްވެސް ވާހަކައެއް އަޑުއަހަން ބޭނުންނުވަނީހެން. އެ ހަނދާންތައް އަލުން އާކުރާން ބޭނުންނުވަނީ ކަންނޭނގެ... ނޫނީ ބައްޕަ އެވަނީ މާކުރީން ވެސް މިންނުގެ މަތީން ހަނދާންނައްތާލާފައި" ޔާނާގެ އަމިއްލަ ޚިޔާލު އޭނާ ހާމަކުރިއެވެ.\n"އަޒާނަށް ހަޤީޤަތް އެނގިއްޖެއްޔާ އޭނާ އަހަންނަށް މަޢާފުކުރާނެތަ؟ އަހަރެންގެ ހިތެއް ނުބުނޭ، އަހަންނަށް އޭނާއާ ކުރިމަތިލާކަށް ވެސް ނުކުރޭނެ" ހައިފާ މަޑުމަޑުން އިސްޖަހާލިއެވެ.\n"ޔާންގެ ބައްޕައަށް އަދި އެކައްޗެއް ވެސް ނޭނގޭ، ހަފިއްތަ ކަންބޮޑުނުވޭ، އިރާދަކުރެއްވިއްޔާ މި ހުރިހާ ކަމެއް ހައްލުކުރުމަށް ޓަކައި އަޅުގަނޑުމެން ދެ މީހުން މިތިބީ، އެހެންނު ޔާން" ޔާނާއަށް ބަލާލަމުން ޒޭން ބުނެލިއެވެ. ޔާނާ ވެސް ޒޭންގެ އެ ވާހަކައަށް އާނއެކޭ ބުނުމުގެ ގޮތުން ބޯޖަހާލިއެވެ. އެވަގުތު އުނގުގައި ބާއްވާލައިގެން އިން ޔާނާގެ އަތްދަބަހުގެ ތެރެއިން ފޯނު ވައިބްރޭޓުވާކަން އިހުސާސް ވުމުން އިތުރު ވާހަކައެއް ނުދައްކާ އަވަހަށް ފޯނު ނަގާ ބަލާލިއެވެ.\n"ބައްޕަ ގުޅަނީ... ލަސްވެގެން ކަންނޭނގެ" ފޯނަށް ބަލާލާފައި ޒޭންއާ ނަޒަރު ސީދާކޮށްލާ ޔާނާ ބުނެލިއެވެ. ޒޭން އިޝާރާތުން އަންގާލީ ފޯނަށް ޖަވާބު ދިނުމަށެވެ. ޔާނާ ފޯނުކޯލު ނިންމާލަންދެން އެންމެން ހިމޭނުން ތިއްބެވެ. ކުޑަ އިރުކޮޅަކުން ގެއަށް ދާނަންކަމުގައި ޔާނާ ބުނި އަޑު އެންމެން ވެސް އެހިއެވެ.\n"ދެން ދަނީތަ، ހާދަ އަވަހަކާ ދާން ތި އުޅެނީ، އަދި އަންނާނަންތަ މިގެއަށް" ޔާނާ ކޯލު ނިންމާލާފައި ފޯނު ކަންފަތުން ނައްޓާލުމާއެކު އަކީލް އަހާލިއެވެ.\n"މިއަދު ބައްޕަ އުޅެނީ ކުޑަކޮށް ބަލިވެ. އިރު ވެސް އޮއްސިއްޖެއެއްނު. ހަވީރު ނުކުތް ގޮތަށް މި އުޅެނީ އެހެންވެ ކޮންތާކުތޯ ހުރީ ބަލާލީ" ޔާނާ ކުރުގޮތަކަށް ފޯނުކޯލު ކިޔާދިނެވެ.\nއަޒާން ދަރިފުޅަށް ގުޅީ ހަމައެކަނި އެ ދަރިފުޅު މިވަގުތު ހުރިތަނެއް އެނގެން ބޭނުންވެގެންނެވެ. އެހެންވެ ޔާނާ ވެސް ދޮގެއް ނުހެދިއެވެ. އޭނާ ހުރީ ޒޭންގެ ދައްތައެއްގެ ގޭގައިކަން ބުނުމުން އަޒާން އިތުރަށް އޮޅުން ފިލުވާކަށް ނޫޅުނެވެ. ޔާނާ ވެސް އިތުރު ވާހަކައެއް އެކަމާ ގުޅިގެން ނުދައްކަނީސް ގެއަށް އަންނާނޭ އިރެއް އަޒާން އަހާލުމުން ގިނައިރެއްނުވެ ދާނޭކަމުގައި ބުނެލީއެވެ.\nޒޭންއާއި ޔާނާއަށް ބަލާލާ ކޮންމެފަހަރަކު ހައިފާގެ ތުންފަތުގައި ފަނޑު ނަމަވެސް ހިނިތުންވުމެއްގެ އަސަރު ވެރިވެގެންދެއެވެ. އެ ދެ ޒުވާނުންގެ ތެރެއިން އޭނާ ސިފަ އެކުރަނީ އަޒާންއާއި މިންނުއެވެ. ހައިފާ ހަމަޖެހިފައި އިންކަން އެނގުމުން އަކީލުގެ މޫނުން ވެސް ހިތްހަމަޖެހުން ފާޅުވެގެންދިޔައެވެ. އޭނާ މަޑުމަޑުން ހައިފާއާ ދުރަށް ޖެހިލާ އެތެރެއަށް ހިނގައިގަތީ މަންމަ ގޮވައިގެން އެބަ އަންނަމޭ ބުނެފައެވެ.\n"ތެދެއް ދަނީތަ؟ ސައި ވެސް ނުބޮއެ... ނުބައީތަ؟" އެތެރެއިން އައިސް ހައިފާގެ ގޮނޑީގެ ފަހަތަށް ހުރި މުއްގަނޑުގައި އެއްއަތުން ހިފަހައްޓާލައިގެން ހުރެ ޒޭންގެ މާމަ ވާހަކަދެއްކިއެވެ.\n"ސައިބޮއެގެން މި ދަނީ. މާމައާއި ހަފިއްތައާ ބައްދަލުވީމާ ވަރަށް އުފާވެއްޖެ. އަކީލުބެއަކީ ކާކުކަން ވެސް މަންމަގެ ފަރާތުން ކޮންމެވެސް ވަރަކަށް އެނގުނު" ހިނިތުންވެލައިގެން އިނދެ ޒޭން ބުންޏެވެ.\n"މިލްނާގެ ގޮތް މި ސޮރުގެ ހުރޭ ދޯ" ރާޝިދާ ހުރެފައި ހައިފާއަށް ދޯ ދިނެވެ. ހިނިތުންވެލި ހައިފާ އަނގައިން ނުބުނި ކަމުގައި ވިޔަސް މަންމައާ އެއްބަސްވުމުގެ ގޮތުން ބޯޖަހާލިއެވެ.\n"މިވަގުތު ދެން ގޮސްލަނީ، ވަކިދުވަހެއް ބުނަން ނޭގުނަސް ހަފިއްތައާއި އަކީލްބެއާ ބައްދަލުކުރާން މިގެއަށް އަދި އަންނާނަން، ދެން ފަހަރަކުން ބައްޕަ ވެސް ގެނެވޭތޯ މަސައްކަތްކުރާނަން" ޒޭން ހިނިތުންވެލަމުން ބުނެލިއެވެ. އަދި ސޯފާއިން ތެދުވުމުން އޭނާއާއެކު ޔާނާ ވެސް ތެދުވިއެވެ. އަތުގައި އޮތް ފޯނު އަތްދަބަހަށް ލަމުންނެވެ.\n"އަދި އަންނައްޗޭ މާމައޭ ވާހަކަދައްކާލަން މިގެއަށް. ހުރިހާ މާމަ ދަރީންނާ ބައްދަލުވި އިރު ވެސް މިލްނާގެ ފަރާތުން އަހަންނަށް މާމަ ކިޔާނޭ ދަރިއަކު ނެތޭ ހިތަށް އަރާ" ރާޝިދާގެ ވާހަކަތަކުން އޭނާގެ ހިތުގައި ވެސް މިލްނާ ނެތްކަމުގެ ހުސްކަން އިހުސާސް ކުރަމުން ދާކަން ޒޭނަށް ވިސްނުނެވެ. އޭނާ އެކަމާ ބަހެއް ނުބުންޏެވެ.\nހައިފާއާއި މާމައާ ސަލާމް ކުރުމަށްފަހު ޒޭން އެނބުރިލީ އަކީލްއާ ދިމާއަށެވެ. އޭނާ ސަލާމްކޮށްލާފައި ޒޭންގެ ކޮނޑުގައި ޖަހާލިއެވެ. އަދި އެޕާޓްމެންޓުގެ ދޮރުން ނުކުންނަން ދެން ޒޭންއާއި ޔާނާއާއެކު އަކީލު އައެވެ. ލިފްޓާ ދިމާއަށް ދާން ފެށުމުން އަކީލު އަދިވެސް އެއްފަހަރު ހަނދާންކޮށްދިނީ އެގެއަށް އަންނާންވާނޭ ކަމެވެ.\nހައިފާމެން ގެއިން ޒޭނާއި ޔާނާ ނުކުތް އިރު ހުރީ އިރުއޮއްސި ހަތެއް ޖަހާފައެވެ. ޒޭންގެ ރަތްކާރު ދުއްވަމުން ދިޔައީ ބޮޑުތަކުރުފާނުމަގުންނެވެ. އޭނާ ބޭނުންވީ ޔާނާއާއެކު އެކަނި ވަގުތުކޮޅެއް ހޭދަކޮށްލާށެވެ. އެހެންވެ އެނބުރި ޔާނާ ގެއަށް ގެންގޮސް ދިނުމުގެ ބަދަލުގައި މާލޭގެ ބޮޑު މަގުތަކުގައި ދުއްވަމުން ދިޔައެވެ. އެ ދެމީހުންގެ ދެމެދުގައި ދެކެވެމުން ދިޔައީ ހައިފާގެ ވާހަކައެވެ. އޭނަ މިންނު އާއި ދޭތެރޭ ކަންތައްތައް ކުރިގޮތުގެ ވާހަކައެވެ. އެކަމުގައި ހައިފާގެ ކުށް ބޮޑު ނަމަވެސް އެ ހުރިހާ ކަމަކަށް ފަހު ހައިފާއަށް ހެޔޮ ވިސްނުން ލިބުނީތީ ޒޭން އުފާކުރެއެވެ. އެހެންވިޔަސް ޒޭންގެ ހިތްވަނީ ޝަކުވާއިން ފުރިފައިކަމަށް ބުންޏެވެ.\n"ހިތަށް އަރަނީ މަންމަދެކެ މާމަ ފޫހިވަނީ ކީއްބާއޭ. މަންމައާ ބެހޭގޮތުން އޮޅުންފިލުމުގެ މާބޮޑު ޝައުގެއް ވެސް މާމަގެ ނެތް. މިއަދު މަންމަ ދުނިޔޭގައި ނެތީތީ އެކަމާ ހަޤީޤަތުގައި ވެސް ދެރަވާކަމެއް ނޭނގޭ" ޒޭން ބުންޏެވެ.\n"ބައެއް މީހުންނަށް ހިތުގައި އޮންނަ އެއްޗެއް ދުލާ ހަމައަށް ގެނައުމަކީ ފަސޭހަކަމަށްނުވޭ. ވެދާނެ ޒޭންގެ މާމައަކީ އެކަހަލަ މީހަކަށް. ދެރަވިޔަސް އެކަން ޝޯކުރަން ބޭނުންނުވަނީކަމަށް. މިހާރު މާމަ ވެސް އެ އިނީ މުސްކުޅިވެފައި. އަހަރުމެން އެމީހުންގެ މައްޗަށް ޝަކުވާ ކުރުމަށްވުރެ ރަނގަޅުވާނީ ހިތް ސާފުކޮށްލުން. މިންނުއަކީ ޝަކުވާކުރާނެ ކަހަލަ އަންހެނެއްނޫން... ނޫންތަ؟" ޒޭންއަށް ބަލާލާ ބޯއަރިކޮށްލާފައި ޔާނާ ނިކަން ބޮޑަށް ހިނިތުންވެލިއެވެ. އެ ހިނިތުންވުން ޒޭންގެ ނުތަނަވަސްކަން ފިލުވާލައިފިއެވެ.\n"އައި ރިއަލީ ލަވް ޔޫ" ހިނިއައިސްފައި އިނދެ މަޑުމަޑުން ޒޭން ބުނެލިއެވެ.\nމަޑުމަޑުން ކާރު ލޮނުޒިޔާރަތްކޮޅު ތިނެސްކަން ގާ ފެންނަ ހިސާބުގައި މަޑުކޮއްލިއެވެ. ޔާނާ ހައިރާން ކަމާއިއެކު ޒޭންއަށް ބަލާލަމުން އެ ހިސާބަށް މަޑުކުރީ ކިހިނެއްވެގެންތޯ ސުވާލުކުރިއެވެ. ޒޭން ހިނި އައިސްފައި އޭނާގެ ވައަތްތިލަ ޔާނާއަށް ދިއްކޮއްލިއެވެ. އެ އަތްތިލައިގެ ތެރެއަށް ޔާނާގެ އަތްތިލަ ލުމާއެކު ބާރުކޮއްލިއެވެ.\n"ޔޫ އާ ދި މޮސްޓް އެމޭޒިންގ ވޮމެން އައި ހޭވް މެޓް އިން މައި ލައިފް. އައި ލަވް ޔޫ ސޯ މަޗް. ޔާން! އައި ރިއަލީ ލަވް ޔޫ އަ ލޮޓް. އަހަރެން މާލެ އައީ ޒަވާޖީ ހަޔާތެއް ފަށާކަށްނޫން. އެހެންނަމަވެސް އަހަރެންގެ ވިސްނުން އެ ދިމާއަށް ގެންދިޔައީ ޔާން"\nޔާނާދެކެ ލޯބިވާވަރު ޒޭން ހާމަކުރަމުންދިޔައެވެ. އޭރު މި ވާންއުޅެނީ ކިހިނެއްކަމެއް ނޭނގިފައި އެހެންނަމަވެސް ޒޭންގެ ޖުމްލަތަކުން ހިތްފުރެމުންދާތީ ހިނިއައިސްފައި ޔާނާ އިނީއެވެ. ކުއްލިއަކަށް ޒޭންގެ މައުޟޫޢު ޒަވާޖީ ހަޔާތެއް ފެށުމާ ދިމާއަށް މިސްރާބުޖެހީ ކީއްވެބާއޭ ޔާނާ ހިތައްއެރިއެވެ.\n"ޔާން! އަހަރެންގެ ލޯބިވާ ބައްޕަ މަންމައާއެކު އައު ދިރިއުޅުމެއް އުޅުމަށް ފުރަތަމަ ފިޔަވަޅު ނެގީ މާލޭގެ މި ސަރަޙައްދުގައި، މި ކާރުގެ ތެރޭ ތިބެ... މިރޭ... އަހަރެން ވެސް މި އުޅެނީ އެފަދަ ފިޔަވަޅެއް ނަގަން، މާތް މަޤްޞަދަކާއެކު، ޔާން! މިވަގުތު އަހަރެން ޔާންއާއެކު ވިޔަސް މާދަންވާނެ ގޮތެއް ނޭނގެ، އެކަމަކު ޔަގީންވާ އެކަމެއް އެބައޮތް، އެއީ އަހަރެން ޔާންދެކެ އަބަދުވެސް ލޯބިވާނަންކަން، އެ ލޯބި ގެއްލިގެން ނުދާނެކަން، އަހަރެން ބޭނުންވަނީ އަހަރެން ދުނިޔޭގައި އުޅޭ ހުރިހާދުވަހަކު އަހަރެންގެ ބައިވެރިއެއްކަމުގައި ޔާން ވާން، އައިމިނަތް ޔާނާ އަޒާން އަހަރެން އަޙުމަދު ޒޭން ހައިކަލް އާއި ކައިވެނީގެ މަތިވެރި ގުޅުމުން ގުޅެން ޤަބޫލުތަ؟ ވިލް ޔޫ މެރީ މީ... ފޯ ރިއަލް! އިންޝާﷲ! ފޯ އިޓާނިޓީ! ޓިލް ޑެތް ޑޫ އަސް ޕާޓް" ޔާނާގެ އަތުގައި ހިފަހައްޓާލައިގެން އޭނާއާ ހަތަރު ބައްދަލުކޮށްގެން އިނދެ ޒޭން އެހިއެވެ.\nޔާނާއަށް ޤަބޫލުކުރަން ދަތިވިއެވެ. ޒޭންގެ އަތުގެ ތެރޭ އޮތް ޔާނާގެ އަތުން ޒޭންގެ އަތަށް ބާރުކޮއްލެވުނެވެ. ޒޭން އޭނަގެ ޖަވާބެއްގެ އިންތިޒާރުގައި އިންކަންވެސް ހަނދާންނެތުނު ކަހަލައެވެ. އުފަލުންނާއި އަންތަރީސްވެގެން އަނގައިގައި އަތްއަޅާލެވުނެވެ. ދެ ލޯ ފެންކަޅިވީ ޒޭންއާ ކައިވެނިކުރަން އޭނާ ވެސް ބޭނުންވެފައިވާކަން އަމިއްލަ ހިތާއި ޟަމީރު ވެސް އެއްބަސްވާތީއެވެ. ޔާނާގެ އަތުގައި ބޮސްދެމުން ޒޭން ދެވަނަ ފަހަރަށް އޭނާއާ ކައިވެނި ކުރާނަންތޯ އަހާލިއެވެ. އެއާއެކު ޔާނާ އަވަސް އަވަހަށް ބޯޖަހާލިއެވެ. އަދި ވައިއަޑަކުން އާނއެކޭ ބުނެލިއެވެ. އާނބަސް ދިނުމާއިއެކު ޔާނާއަށް ދެން ފެނުނީ ޒޭންގެ ޖީންސުގެ ޖީބުން ނެގި ރަތް މަހުމާފޮއްޓަކުން ރަންއަނގޮއްޓިއެއް ނަގާ ޔާނާގެ ކަށިއިނގިލީގައި އަޅުވާލިތަނެވެ. ވަރަށް ރީއްޗެވެ. ވަރަށް ފުރިހަމައެވެ.\n"އޯމައިގޯޑް! ޒޭން!... މީ.... މީ... ރޫބީ..." ޔާނާ އަނގޮއްޓިއަށް ބަލަން އިނދެ އެއްޗެއް ބުނަން އެޅުނެވެ. އެހެންނަމަވެސް އޭގެ ކުރިން ޒޭން ވާހަކަދައްކަން ފެށިއެވެ.\n"ޔެސް ޔާން! ތީ ހަމަ އެ އަނގޮއްޓި. މަންމަގެ އަތުގައި ބައްޕަ އަޅުވަދިން އަނގޮއްޓި، ޑައިރީގައި މަންމަ ބުނެފައިވާ އޮތް ރޫބީ އަނގޮއްޓި، ބައްޕަ އަހަންނަށް ތި އަނގޮއްޓި ދިނީ، ބުނީ ޔާންއާ ކައިވެނި ކުރާން ގަސްދުކުރާނަމަ މިހާރު އެ އަނގޮއްޓިއާ އެންމެ ގުޅޭނީ ޔާން ކަމުގައި، އަހަރެން އެކަމުގައި ބައްޕައާ އެއްބަސްވަން، ޔާން! އައި ނޯ އިޓްސް އަ ލިޓްލް އޯލްޑް ފެޝަންކަން. އެހެންވިޔަސް ތީ އަހަރެންގެ މަންމަގެ ހަނދާނެއް" ޒޭން ބުނެލިއެވެ.\n"ވާއު! ތެންކްޔޫ!... އައި ޓޯޓަލީ ލަވް އިޓް. މީ ޒޭންގެ މަންމަ، މިންނުގެ އަނގޮއްޓިއަށް ވީކަމީ މި އަނގޮއްޓިއަށް އިތުރު ފުރިހަމަކަމެއް ގެނެސްދިންކަމެއް، އަހަރެންވެސް ވަޢުދުވަން............މި އަނގޮއްޓި ދުވަހަކުވެސް އަހަންނާ ވަތްކެއް ނުކުރާނަން، އައި ލަވް ޔޫ ޓޫ ޒޭން" ޔާނާ ލޯބިން ފުރިގެންވީ ނަޒަރަކުން ޒޭންއަށް ބަލާލިއެވެ. އިނގިލީގައި އިން އަނގޮއްޓީގައި ފިރުމާލާ އަތްތިލަ މެޔާ ކައިރިކޮށްލައިގެން ޔާނާ އިނެވެ.\n"ނައު އިޒް ދި ޓައިމް... ދެން އިތުރަށް ލަސްކުރާކަށް ބޭނުމެއްނޫން. މަޑުކުރުމުގެ ބޭނުމެއް ވެސް ނެތް. އަހަރެން ގަސްދުކުރަނީ މާދަމާ ޔާންގެ ބައްޕަގެ ގާތަށް ގޮސް ޔާންގެ ކައިވެންޏަށް އެދެން، އެދޭނީ ޚުދު އަހަރެން. އެނގޭ ބޮޑު ދުވަހަކަށް ވެގެން ދާނެކަން، ބައްޕައާ ބައްދަލުވެފައި ހުރިއްޔާ އަހަރެން ފެނުމުން ޔާންގެ ބައްޕައަށް ނޭނގިއެއް ނުހުންނާނެ. ކަންތައްވާނީ ކިހިނެއްކަމެއް ބުނާކަށް އެއްގޮތަކަށް ވެސް ނޭނގެ. އެކަމަކު ޔާންގެ ބައްޕައަށް ވެސް ވާން އޮތް ކަމެއް ނުހުއްޓުވޭނެ. އަހަންނާއި ޔާނާ ބައްދަލުކުރުވީ މާ ބާރުވެރި ފަރާތަކުން" ޒޭން ބުނެލިއެވެ.\nރޭގަނޑުގެ ކެއުމަށް އިންސާފުކުރަމުން ދިޔަ އަޒާން އިރުއިރުކޮޅާ ގަޑިއަށް ބަލާލައެވެ. އޭނަ އިނީ ޔާނާގެ ޚަބަރެއް ނުވެގެންނެވެ. އެހެންނަމަވެސް އެއީ މީގެ ކުރިން އޭނަ އުޅުނު ގޮތެއްނޫނެވެ. ދަރިފުޅަށް އޭނަ ފުރިހަމަ އިތުބާރުކުރެއެވެ. ގެއަށް ވަންނަން ކަނޑައާޅާފައިވާ ގަނޑިއަށް ގެއަށްވަދެއެވެ. އަޒާންއަށް އެއްވެސް ކަމަކު ޝަކުވާކުރާކަށް ނުޖައްސައެވެ. ހުރިހާ ވެސް މައްސަލަކީ އޭނަގެ ހަނދާންކުރަން ބޭނުންނުވާ މާޒީއެވެ. އޭނަގެ ދިރިއުޅުން ހަލާކުކޮއްލަން މަސައްކަތް ކުރަމުން ދަނީ މިންނުކަމަށް ހީވާހީވުމެވެ. ނުވައެއް ޖަހަންވާއިރަށް އަނެއްކާ ނީދެވިގެން ޔާނާއަށް އަޒާން ގުޅައިފިއެވެ. ނަސީބަކުން އޭރު ޔާނާ ގޭދޮރުން ވަދެގެން އަންނަނީއެވެ.\n"އެމަންޖެއަށްތަ ތިހާ ވަރަކުން ތިގުޅަނީ" އަޒާންގެ ހަރަކާތްތަކަށް ބަލަންއިން ޝަމްލާ އަހާލިއެވެ.\n"އަޅުގަނޑު މިހުރީ... ލަހެއްނުވަމެއްނު، އަނެއްކާ ބައްޕަ ކަމަކުތަ ތި ގުޅަނީ" ޔާނާ ބަދިގެއަށް ވަންނަމުން ބުނެލިއެވެ. އޭރު އޭނާގެ އަތުގައި ފޯނު އޮތެވެ.\n"ދަރިފުޅު މިހާރު މާގިނައިން ބޭރުގަ އުޅެނީ.... ދެން ވެސް އާދޭ އަވަހަށް ކާން" ޔާނާއަށް ބަލާލަމުން ޝަކުވާގެ ރާގެއްގައި އަޒާން ބުނެލިއެވެ.\n"މަންމާ!... ބަލާލަބާ!" ޔާނާ ޝަމްލާއަށް ގޮވާލަމުން އޭނާގެ އަތްތިލައިގެ ނުފުށް ދައްކާލިއެވެ. ޝަމްލާއަށް ޔާނާގެ ކަށިއިނގިލީގައި އިން އަނގުބޮޑު އަނގޮއްޓިފެނުމުން އަޖައިބުވެގެން ގޮސް އަނގައަށް ލާން ނެގި ބަތްސުވާ މަތިންވެސް ހަނދާންނެތުނު ކަހަލައެވެ. ޔާނާއަށް އޭނަގެ މަންމަ ޝަމްލާއަށް އޭނަގެ އަތްފެނުމުން ދެންވާނެ ގޮތްވެސް އިނގެއެވެ.\n"ތީ ކާކު ދިން އެއްޗެއް؟ ޒޭންތަ؟" ޝަމްލާ އަވަސް އަވަހަށް އަހާލިއެވެ.\n"ކޯޗެއްތަ؟ ބައްޕައަށް ވެސް ދައްކާލަބަލަ" އަޒާން ވެސް ޝަމްލާގެ ޝައުގުވެރިކަން ހޯދި އެއްޗެއް ބެލުމަށް އުޅުނެވެ. ޔާނާ އޭނަގެ އަތްތިލަ އަޒާންއަށް ދައްކާލީ އުފަލުންނެވެ. އޭރު އޭނާގެ ބައްތިރީސް ދަތް ސޭލް އަޅުވާލާފައި އޮތް ކަހަލައެވެ.\n"އަޅުގަނޑު ވަރަށް މުހިންމު ވާހަކައެއް ބުނަންވެފަ އެބައޮތް" ޔާނާ ބުނެލިއެވެ. ޔާނާގެ އެ ޖުމްލައިން އަޒާންގެ ހިތަށް އެތަށް ސުވާލެއް އިތުރުވެގެން ދިޔައެވެ. ދަރިފުޅު ބުނެދާނޭ އެއްޗަކާމެދު މިހާރު އަޒާން ޖެހިލުންވެއެވެ.\n"އަނެއްކާ މަންމައަށް މި ހީވަނީ ރަނގަޅަށްތަ؟" ޝަމްލާ ކުރިއަށްވުރެ ބޮޑަށް ހިނިއައިސްފައި އަހާލިއެވެ.\n"ބައްޕާ! ޒޭން އަޅުގަނޑުގާ ކައިވެނިކުރަން ބޭނުންވޭ. ބުނީ ބައްޕަގެ ގާތުން ހުއްދައަށް އެދެން މާދަމާ މި ގެއަށް އަންނާނަމޯ، ބައްޕަ ޤަބޫލިއްޔާ ވަރަށް އަވަހަށް ރަންކިޔަން ވެސް ފޮނުވާނަމޯ.....ބައްޕަ ޤަބޫލު ދޯ" އަޒާންއަށް ބަލަން އިނދެ ޔާނާ ބުނެލިއެވެ.\n"ޒޭންއަކީ ރަނގަޅު ކުއްޖެއްތަ؟، މަންމަމެންނާ ބައްދަލުކޮއްދޭށޭ މި ބުނަނީ އެހެންވެއޭ... ދަރިފުޅަށް ޒޭން ވަރަށް ކަމުދޭ ދޯ" އަޒާން އެއްޗެއް ނުބުނަނިސް ޝަމްލާ ވާހަކަ ދައްކަންފެށިއެވެ.\n"އާން މަންމާ!، އަޅުގަނޑަށް ވަރަށް ކަމުދޭ، ޒޭންއަކީ ގޯސް މީހެއްނޫން. މާދަމާ މަންމައާއި ބައްޕައާ މީޓުކުރަން އައީމަ އެނގޭނެ އޭނާއަކީ ވަރަށް ރަނގަޅު މީހެއްކަން" ޒޭންދެކެވާ ލޯބި މައިންބަފައިންގެ ކުރިމަތީ ޒޭން ވާހަކަދެއްކުމަށް ޔާނާގެ ހިތްވަރަކަށް ވިއެވެ.\n"މިހާރު ތިހިސާބަށް ވެސް ކަންތައް ދިޔައީތަ؟ ތިފަދަ ނިންމުމެއް ނިންމަން އަދި އަވަސްހެން ބައްޕައަށް ހީވަނީ.... ޒޭންއާ ދިމާވީ އިހަކަށްދުވަހުއެއް ނޫންތަ؟" އަޒާން މާ ހިތްހަމަޖެހޭގޮތެއް ނުވިއެވެ. (ނުނިމޭ)


މޯލްޑިވްސް އިސްލާމިކް ބޭންކުގެ ބޯޑަށް ކުރިމަތިލުމަށް އިޢުލާނަކޮށްފި | Jazeera\tމޯލްޑިވްސް އިސްލާމިކް ބޭންކުގެ ބޯޑަށް ކުރިމަތިލުމަށް އިޢުލާނަކޮށްފި - Jazeera\nމޯލްޑިވްސް އިސްލާމިކް ބޭންކުގެ ބޯޑަށް ކުރިމަތިލުމަށް އިޢުލާނަކޮށްފި\nނަފްހާ ހަމީދު February 10, 2020 47 views0\nރާއްޖޭގައި އެންމެ ފުޅާދާއިރާއެއްގައި އިސްލާމިކް ފައިނޭންސްގެ ޚިދުމަތް ދެމުން އަންނަ މޯލްޑިވްސް އިސްލާމިކް ބޭނުްކުގެ ޑިރެކްޓަރަކު ހޮވުމަށް، އާންމު ހިއްސާދާރުންނަށް ފުރުސަތު ހުޅުވާލައިފިއެވެ. އެމްއައިބީ ޕަބްލިކް ކުންފުންޏަކަށް ބަދަލުވުމަށްފަހު ބޯޑު މެމްބަރުން އައްޔަން ކުރާ މިއީ ފުރަތަމަ ފަހަރެވެ.\nމިމަހުގެ އަށްވަނަ ދުވަހު އެކުންްފުނިން ނެރުނު ނޫސްބަޔާނެއްގައި ހާމަކޮށްފައިވާ ގޮތުގައި ކުރިޔަށް މި އޮތް ތިންއަހަރު ދުވަހަށް ޢައްޔަން ކުރެވޭ، ކުންފުނީގެ ހިންގާ ގަވާއިދުގައި\nމާނަކުރެވިފައިވާ ފަދައިން ތަމްޞީލުކުރާނެ އިލެކްޓަޑް ޑިރެކްޓަރުކަމަށް، ކުރިމަތިލުމުގެ ފުރުޞަތު ޢާންމުކޮށް ހުޅުވާލައެވެ. އަދި މި ފުރުސަތު ހުޅުވާލެވިފައިވަނީ ކުންފުނީގެ އާންމު ޙިއްސާދާރުންނަށެވެ.\nނިމިދިޔަ 2019 ވަނަ އަހަރު މުޅިން އަލަށް ވިއްކަން ފެއްޓި އެމްއައިބީގެ ޙިއްސާދާރަކަށްވާން ބޭނުންވާ ބޭފުޅުން، މިހިނގާ ފެބްރުއަރީ މަހުގެ 20 ވަނަ ދުވަހުގެ ކުރިން އެމްއައިބީއަށް ފޯމް ހުށަހަޅަންޖެހޭނެއެވެ. ބޭންކުގެ ކޮމްޕެނީ ސެކެޓްރީއަށް އެޑްރެސްކޮށް ހުށަހަޅަންޖެހޭ މި ފޯމު މިހާރު އެމްއައިބީގެ ވެބްސައިޓުން ޑައުންލޯޑު ކުރެވޭނެ ކަމަށް އެމްއައިބީގެ އިއުލާނުގައި ބުނެއެވެ.\nބޯޑު ނޮމިނޭޝަން އެންޑް ރެމިއުނަރޭޝަން ކޮމިޓީން ދިރާސާކުރުމަށްފަހު، ޝަރުޠު ހަމަވާ ފަރާތްތަކާ\nއިންޓަވިއު ކުރެވޭނެއެވެ. އަދި ޝަރުތު ހަމަވާ މީހުންގެ ނަންތައް މި އަހަރު ބާއްވާ އެ ކުންފުނީގެ ފުރަތަމަ އަހަރީ އާއްމު ޖަލްސާގައި ވޯޓަށް ހުށަހަޅާނެ އެވެ. މި މަގާމަށް މީހަކު އައްޔަން ކުރާނީ އަހަރީ އާއްމު ޖަލްސާ އަށް ހާޒިރުވާ ހިއްސާދާރުންގެ މެދުގައި ނަގާ ވޯޓުންނެވެ.


Azumakah vaan jeheynee emme furathama qaumu kamugai hedhun: Qasim - vNews.mv\nއަޒުމަކަށް ވާންޖެހޭނީ އެންމެފުރަތަމަ ގައުމު ކަމުގައި ހެދުން: ގާސިމް\nސައިފް އަޒްހަރު 18 October 2020, 22:47\nގައުމީދުވަހެއް ފާހަގަކުރާއިރު އަޒުމަކަށް ވާންޖެހޭނީ އެންމެފުރަތަމަ ގައުމު ކަމުގައި ހެދުމަށް ކަމަށް، ޖުމްހޫރީ ޕާޓީގެ ލީޑަރ ގާސިމް އިބްރާހިމް ވިދާޅުވެއްޖެއެވެ.\nގާސިމް އިބްރާހިމް މިހެން ވިދާޅުވީ، ގައުމީ ދުވަހާގުޅިގެން ކުރެއްވި ޓްވީޓެއްގައެވެ.\nގާސިމް އިބްރާހިމްގެ ޓްވީޓްގައި، ފަޚުރުވެރި ގައުމީ ދުވަހުގެ ހެޔޮއެދުމާއި ތަހުނިޔާ ރާއްޖޭގެ ރައީސުލްޖުމްހޫރިއްޔާއަށާއި، ރާއްޖޭގެ ރައްޔިތުންނަށް ފޮނުއްވާފައި ވެއެވެ.\nހަމަ އެއާއެކު، ޚިޔާލު ތަފާތުވުންތަކާ އެކުވެސް ދިވެހިން ދޫނުކޮށް ހިފަހައްޓަންވާނީ ދީނާއި ގައުމިއްޔަތުގައި ކަމަށް ވިދާޅުވެފައި ވެއެވެ. އަޒުމަކަށް ވާންޖެހޭނީ އެންމެ ފުރަތަމަ ގައުމު ކަމުގައި ހެދުމަށް ކަމަށްވެސް ވިދާޅުވެފައި ވެއެވެ.\n"ފަޚުރުވެރި ޤައުމީ ދުވަހުގެ ހެޔޮއެދުމާއި ތަހްނިޔާ ރައީސުލްޖުމްހޫރިއްޔާއަށާއި، ލޮބުވެތި ދިވެހި ރައްޔިތުންނަށް އަރިސް ކުރަން. ޚިޔާލު ތަފާތުވުންތަކާ އެކުވެސް ދިވެހިން ދޫނުކޮށް ހިފަހައްޓަންވާނީ ދީނާއި ޤައުމިއްޔަތެވެ. ޢަޒުމަކަށް ވާންޖެހޭނީ އެންމެފުރަތަމަ ޤައުމު ކަމުގައި ހެދުމެވެ"\n1442 ވަނަ އަހަރުގެ ޤައުމީ ދުވަސް މިއަދު އައިއިރު، ކޮވިޑްބަލީގެ ހާލަތާ ގުޅިގެން ގައުމީ ދުވަސް ފާހަގަކުރުމުގެ ބޮޑެތި ހަރަކާތްތަކެއް ބާއްވާފައެއް ނުވެއެވެ.\nނަމަވެސް، އުތީމުގައި ސަރުކާރުން ޚާއްސަ ޖަލްސާއެއް ބާއްވާފައި ވެއެވެ. މި ޖަލްސާގައި ހޯމް މިނިސްޓަރ އިމްރާން އަބްދުﷲ ގެ ވީޑިއޯ ހިތާބެއް އިއްވުން އޮތެވެ.\nމީގެއިތުރުން، ގައުމީ ދުވަހާ ގުޅިގެން ރައީސުލްޖުމްހޫރިއްޔާ އިބްރާހިމް މުހަންމަދު ސާލިހް މިއަދު ހެނދުނު ގައުމާ މުޚާތަބު ކުރެއްވިއެވެ.\nރައީސްގެ ހިތާބުގައި ވިދާޅުވީ، ރާއްޖޭގެ ގައުމިއްޔަތުގެ އެންމެ މަތިވެރި ސިފައަކީ، މިނިވަން މުސްތަގިއްލު ގައުމެއްގެ ގޮތުގައި، ބައިނަލްއަގްވާމީ މުޖުތަމައަށް ނޭވާލުމުގެ މަތިވެރި ނިއުމަތް ލިބިފައިވުން ކަމަށެވެ. އެގޮތުން މިއަދުވެސް ލިބިވަޑައިގަންނަވާ އެންމެ މަތިވެރި އުފަލަކީ، އަދި އެންމެ ބޮޑު ހިތްހަމަޖެހުމަކީ، ދިވެހި ގައުމަށްޓަކައި، ދިވެހި ރައްޔިތުންގެ ދިފާއުގައި، ފުރާނަޔާއި ލެއިން ގުރުބާންވާން ތައްޔާރަށް އޮތް ސަލާމަތީ ފައުޖެއް މިގައުމުގައި ސާބިތުވެ އޮތުންކަމާއި، މިއީ ހަމަ ކޮންމެ ދިވެއްސަކުމެ ފަޚުރުވެރިވާނެ ކަމެއް ކަމަށް ރައީސް ވިދާޅުވިއެވެ.\nރާއްޖެ ގައުމީދުވަސް ޤާސިމް އިބްރާހިމް\nދިވެހި ރައްޔިތުންނާ އެކީގާ ހުންނަވާތީ ވ އިހްލާސްތެރި ސުކުރިއްޔާ. އަބަދުވެސް މަނިކުފާނުގެ ހިދުމަތް މިވަތަނަށް ބޭނުންވޭ. .ހެޔޮ ސިއްހަތެއް މިންވަރު ކުރުމަށް ދުއާކުރަން..


MIB Ge Hissaadhaarakah Vumuge Furusathu: Baakee5Dhuvas - Vaguthu\n1 އަހަރު ކުރިން ( ސެޕްޓެމްބަރު 17, 2019 )\nމޯލްޑިވްސް އިސްލާމިކް ބޭންކް އޮފީސް\nރާއްޖޭގެ އެންމެ ފުރަތަމަ އިސްލާމިކް ބޭންކު ކަމުގައިވާ މޯލްޑިވްސް އިސްލާމިކް ބޭންކު (އެމްއައިބީ) އިން އާންމުންނަށް ހިއްސާ ވިއްކަން ފަށާފައި ވަނީ ޖުލައި މަހުގެ 28 ވަނަ ދުވަހުއެވެ. އެއަށްފަހު ރާއްޖޭގެ އިންވެސްޓަރުންނާއި އާންމު ގިނަ ބައެއްގެ ތަރުޚީބު މިކަމަށް ލިބެމުން ދާއިރު، ހިއްސާ ގަތުމުގެ ފުރުސަތު މިމަހުގެ 22 ވަނަ ދުވަހުގެ ނިޔަލަށް ހަމަވާނެއެވެ.\nއެމްއައިބީން ހިއްސާ ގަތުމަށް ބާކީ ފަސް ދުވަސް އޮތްއިރު، އެ ބޭންކުން ހިއްސާ ވިއްކަން އިއުލާން ކުރުމާއިއެކު، އާންމު ރައްޔިތުންގެ އިތުރުން ކުންފުނިތަކުގައި މަސައްކަތްކުރާ މުވައްޒަފުންނާއި ރަށު ކައުންސިލް އަދި އަތޮޅު ކައުންސިލްތަކުން ދަނީ ހިއްސާ ގަންނަމުންނެވެ.\nއެމްއައިބީ އިން ކަސްޓަމަރަކަށް ހިއްސާ އާއި ބެހޭ މައުލުމާތު ދެނީ\nއެމްއައިބީ އިން އާންމުންނަށް ވިއްކަން ހުޅުވާލީ 244 މިލިއަން ރުފިޔާގެ ހިއްސާއެވެ. މިއީ 35 ރުފިޔާގެ މަގުން 6،975،000 (ހަ މިލިއަން ނުވަލައްކަ ހަތްދިހަ ފަސްހާސް) ހިއްސާއެވެ. އެ ބޭންކުގެ ހިއްސާ ގަންނަން ބޭނުންވާ ފަރާތްތަކަށް މަދުވެގެން ގަނެވޭނީ 20 ހިއްސާ އެވެ. މި އަދަދުގެ ހިއްސާ ގަތުމަށް ހޭދަވާނީ 700 ރުފިޔާ އެވެ. އެއަށް ވުރެ ގިނައިން ގަންނަނަމަ، 10 ހިއްސާގެ މަގުން އިތުރު ކުރުމުގެ ފުރުސަތުވެސް އޮންނާނެއެވެ.\nއެމްއައިބީ އިން ވަނީ ރާއްޖޭގެ ކޮންމެ ހިސާބެއްގައި ހުރެގެންވެސް ހިއްސާ ގަނެވޭނެ ފަސޭހަ ގޮތްތަކެއް، ހިއްސާ ގަންނަން ބޭނުންވާ ފަރާތްތަކަށް ފަހިކޮށްދީފައެވެ. އެގޮތުން އޮންލައިންކޮށް ހިއްސާ ގަތުމުގެ ފުރުސަތު އޮތީ ހުޅުވާލާފައެވެ. އެ ބޭނުންކުން ބުނެފައިވާގޮތުގައި ހިއްސާދާރުންގެ އިތުބާރު ދެމެހެއްޓޭނެހެން ބޭންކުގެ ހިއްސާއެއް ވިއްކާ އަގު ކަނޑައަޅާފައިވަނީ ވަރަށް ބޮޑަށް މަޝްވަރާ ކުރެއްވުމަށްފަހުއެވެ.\nއެމްއައިބީން ހިއްސާ ވިއްކުމަށް ނިންމި ނިންމުމާއި ގުޅޭގޮތުން ވާހަކަ ދައްކަވަމުން ކުންފުނީގެ މެނޭޖިން ޑިރެކްޓަރު އަބްދުލް މުހައިމިނު ވިދާޅުވީ ހިއްސާ ވިއްކައިގެން ލިބޭ ފައިސާ ޚަރަދު ކުރާނީ ހިއްސާދާރުންގެ ލާބައާއި މަންފާ އަށް ކަމަށާއި އެ ކުންފުންޏަކީ 100 އިންސައްތަ ދިވެހި ރައްޔިތުންގެ ބައިވެރިވުން އޮތް، ރައްޔިތުން ހިއްސާވާ ކުންފުންޏަކަށް ހެދުމަށް ބޭނުންވާ ކަމަށެވެ.\nއެމްއައިބީ އަކީ އިސްލާމިކް ބޭންކް އޮފް ދަ ޑިވެލޮޕްމެންޓް އޮފް ޕްރައިވެޓް ސެކްޓާ އާއި ދިވެހި ސަރުކާރު ގުޅިގެން އުފައްދާފައިވާ ބޭންކެކެވެ. މޯލްޑިވްސް ސްޓޮކް އެކްސްޗޭންޖްގައި އެމްއައިބީ ރަޖިސްޓްރީ ކޮށް ބޭންކުން އާންމުންނަށް ވިއްކަން ހުޅުވާލާފައިވަނީ ބޭންކުގެ %31 ހިއްސާއެވެ.\n2011 ވަނަ އަހަރު އުފެއްދި އެމްއައިބީއަކީ ދުނިޔޭގެ ފެންވަރުގެ އެވޯޑްތައް ޙާސިލް ކުރަމުން އަންނަ، މަދު ދުވަސްކޮޅެއްގެ ތެރޭގައި ރައްޔިތުންގެ އިތުބާރާއި ޔަޤީންކަން ހޯދާފައިވާ ބޭންކެކެވެ. އެ ބޭންކަކީ ސަރުކާރުގެ %25 ޙިއްސާ އާއި އައިސީޑީގެ %70 ހިއްސާ އަދި އަމަނާގެ %5 ހިއްސާވާ ބޭންކެކެވެ.\nއެމްއައިބީން ވިސާ ޑެބިޓް ކާޑު ލޯންޗުކޮށްފި\nއެމްއައިބީގެ ހުރިހާ ފެސިލިޓީއަކަށް ލުޔެއް ދިނުމަށް ފުރުޞަތު ހުޅުވާލައިފި\nސެޕްޓެމްބަރު 17, 2019 11:27\nސެޕްޓެމްބަރު 17, 2019 15:21\nއައްނަމަހު ފަސްވަނަދުވަހާ ހަމައަށް މުއްދަތު އިތުރު ކޮށްދެއްވާ އާދޭސް އާދޭސް...


Chippe emme beynunvi award emme fahun libijje | Mihaaru\nއެންމެ މޮޅު ޑައިރެކްޓަރުގެ އެވޯޑް ހޯދި ޗިއްޕެ ވާހަކަ ދައްކަނީ --ފޮޓޯ: ހުސެއިން ވަހީދު/މިހާރު\nޗިއްޕެ އެންމެ ބޭނުންވި އެވޯޑް އެންމެ ފަހުން ލިބިއްޖެ\n21 ޑިސެމްބަރ 2017 - 06:277comments\nފިލްމު "ހޭލާ" އިން 2006 ގައި ފިލްމީ ދަތުރު ފެށި މި ޑައިރެކްޓަރުގެ ފިލްމުތައް އެންމެ ބޮޑަށް ފާހަގަކުރެވެން ފެށީ 2011 ގައި ރިލީޒް ކުރި "ދިން ވޭނުގެ ހިތާމައިން" ފެށިގެންނެވެ. އެކަމަކު އޭނާގެ ކެރިއަރުގެ މުހިންމު ބަޔަކީ 2014 ގައި ރިލީޒް ކުރި "އެންމެ ފަހު ވިންދާ ޖެހެންދެން" އެވެ. މިއީ ޑާކް ރެއިންގެ ކޮމާޝަލް ފިލްމުތަކަށް އިންގިލާބެއް ވެސް ގެނައި ފިލްމެކެވެ. އޭގެ ފަހުން ޗިއްޕެ ޑައިރެކްޓް ކުރި ވާށޭ މަށާއެކީ (2016) އާއި މި އަހަރު ރިލީޒް ކުރި "މީ ލޯތްބަކީ" އަކީ ހަމަ ވަރަށް ކާމިޔާބު ފިލްމުތަކެވެ.\nއަންގާރަ ދުވަހުގެ ރޭ ބޭއްވި އަށް ވަނަ ދިވެހި ފިލްމް އެވޯޑްސްގައި އެންމެ ގިނަ ނޮމިނޭޝަން ލިބި، އެންމެ ގިނަ އެވޯޑް ހޯދީ ވެސް "ވާށޭ މަށާއެކީ" އެވެ.\nދިވެހި ފިލްމު އެވޯޑްްސްގައި އެންމެ މޮޅު ފީޗާ ފިލްމަށް ހޮވުނު "ވާށޭ މަށާއެކީ" ފިލްމުގެ ބައިވެރިން ޔޫތު މިނިސްޓަރު އިރުތިޝާމާ އެކު --ފޮޓޯ: ހުސެއިން ވަހީދު/މިހާރު\nމި ފިލްމާ އެކު ޗިއްޕެ އަށް ލިބުނު އެންމެ ބޮޑު ހިތްހަމަޖެހުމަކީ އެތައް ދުވަހެއް ވަންދެން އުންމީދު ކުރަމުން ދިޔަ އެންމެ މޮޅު ޑައިރެކްޓަރުގެ އެވޯޑް ހާސިލްވުމެވެ. "ވާށޭ މަށާއެކީ" އިން އެ ހުވަފެން ހަގީގަތަކަށް ވެއްޖެ އެވެ.\n"އަސްލު އެންމެ ބޭނުންވި އެވޯޑް އަދި ކިރިޔާ މި ލިބުނީ. މި ދާއިރާ އަށް ނުކުތީއްސުރެ ވެސް އެންމެ އުންމީދު ކުރި އެވޯޑަކީ މިއީ،" ރާއްޖޭގައި އެއް ފަންނާނަކަށް ފިލްމީ ދާއިރާ އިން އެންމެ ގިނަ އެވޯޑް ލިބުނު ޑައިރެކްޓަރު ބުންޏެވެ.\nޑައިރެކްޓަރެއްގެ ގޮތުގައި ޗިއްޕެގެ ނަން އިތުބާރު ކުރެވޭ ނަމަކަށް ވުމުގެ އިތުރަށް އޭނާއަކީ ފިލްމީ މައިދާނުގައި އެތައް ރޮނގަކުން ފާހަގަކޮށްލެވޭ ފަންނާނެކެވެ. މި ފަހަރުގެ އެވޯޑްސްގައި އެކަން ވަނީ ސާބިތުވެފަ އެވެ. ފީޗާ ފިލްމު ކެޓަގަރީން އެންމެ މޮޅު ޑައިރެކްޓަރުގެ އެވޯޑް ލިބުމުގެ އިތުރަށް ކުރު ފިލްމު ބައިން ވެސް އެ އެވޯޑް ލިބުނީ ޗިއްޕެއަށެވެ. އެއީ ފިލްމު "ވޫޑޫ" ޑައިރެކްޓްކޮށްގެންނެވެ.\nޗިއްޕެގެ ކުރިއަށް އޮތް ފިލްމަކީ މާޗްގައި ރިލީޒް ކުރާ "ވަކިން ލޯބިން."\nއޭނާ އަށް މި ފަހަރު ލިބުނު އިތުރު އެވޯޑްތަކުގެ ތެރޭގައި ފީޗާ ފިލްމާއި ކުރު ފިލްމް ކެޓަގަރީން އެންމެ މޮޅު އެޑިޓިން، ކުރު ފިލްމް ބައިން އެންމެ މޮޅު ސިނަމޮޓޯގްރަފީ އަދި "ވާށޭ މަށާއެކީ" އިން އެންމެ މޮޅު އާޓް ޑައިރެކްޝަން ހިމެނެ އެވެ.\n"ޑައިރެކްޝަންގެ އިތުރަށް ފިލްމު މޭކިންގެ އެހެން މަސައްކަތްތަކުގެ ތެރެއަށް މި ވަދެވުނީ އެހެން މަސައްކަތްތަކާ ހަވާލުވާ މީހުން ބައެއް ފަހަރު މަސައްކަތަށް ނައުމާއި ފަރުވާ ކުޑަވުން ކަހަލަ ކަންކަން ދިމާވެގެން އެ މީހުންގެ މަސައްކަތްތައް އަމިއްލަ އަށް ކުރަން ޖެހިގެން،" ޗިއްޕެ ބުންޏެވެ.\n"އެކަމަކު މިހާރު މިކުރާ ކޮންމެ ކަމަކީ ވަރަށް ބޮޑު އިންޓްރަސްޓަކާ އެކު ކުރާ މަސައްކަތެއް. އޭގެ އަގު މި ލިބެނީ."\nއޭނާ ބުނީ ޑާކް ރެއިންގެ އެންމެ ހާއްސަ އެއް ކަމަކީ މިހާރު އިތުރު ބަޔަކަށް ބަރޯސާ ނުވެ މަސައްކަތް ކުރުން ކަމަށެވެ. އަދި "އޯލް އިން ވަން" އަކަށް ބަދަލުވުމަކީ މަސައްކަތް ވަރަށް ބޮޑަށް ލުއިވެ، ފަސޭހަވާ ކަމެއް ކަމަށް ބުންޏެވެ.\nޗިއްޕެގެ ކުރިއަށް އޮތް ފިލްމަކީ މާޗް، 2018 ގައި ރިލީޒް ކުރާ ފެމިލީ ޑްރާމާ "ވަކިން ލޯބިން" އެވެ. އޭނާ ބުނީ އެ ފިލްމު ވެސް ބެލުންތެރިންނަށް ވަރަށް ކަމުދާނެ ކަމަށެވެ.\nޗިއްޕެ؛ ފީޗާ ފިލްމާއި ކުރު ފިލްމު ބައިން ވެސް އެންމެ މޮޅު ޑައިރެކްޓަރު --ފޮޓޯ: ހުސެއިން ވަހީދު/މިހާރު\n"މި ވެސް ހަމަ އަހަރެމެންގެ ޓީމުން ކޮށްފައި އޮތް ވަރަށް ފުރިހަމަ މަސައްކަތެއް. ޔަގީނުން ވެސް މި ފިލްމު ބެލުންތެރިންނަށް ވަރަށް ކަމުދާނެ،" މި ފަހަރު އެންމެ މޮޅު ސްކްރީންޕްލޭގެ އެވޯޑް ހޯދި އައިޝަތު ފުއާދު ތައުފީގްގެ ސްކްރީންޕްލޭއަކަށް ހަދާފައިވާ ފިލްމާ ބެހޭ ގޮތުން ޗިއްޕެ ބުންޏެވެ.\nއޭނާ ބުނީ އަންނަ އަހަރު އަނެއްކާ ވެސް އިތުރު ފިލްމެއްގެ މަސައްކަތް ފަށާނެ ކަމަށެވެ.\n"އޭގެ ސްކްރިޕްޓް ލިޔުމުގެ މަސައްކަތް މިހާރު ވެސް ކުރިއަށް އެބަ ދޭ،" ޗިއްޕެ ބުންޏެވެ.\nއިތުރު ލިޔުންތައް ގައުމީ ފިލްމް އެވޯޑްސް ދިވެހި ފިލްމް އިންޑަސްޓްރީ ޑާކް ރެއިން އެންޓަޓެއިންމެންޓް ޑައިރެކްޓަރު އަލީ ޝިފާއު